གཅིག གྲོང་དང་གྲོང་ཁྱེར་ཉུལ་ནས་ཚོང་དང་ཚོང་ལས་གཉེར་མཁན་དང་། ཡུལ་དང་ཡུལ་ལྗོངས་འགྲིམ་ནས་འབའ་འཇོག་རྒྱན་སྐུག་བྱེད་མཁན། ལ་དང་ལུང་བ་བརྒྱུད་ནས་འབུ་དང་པུས་མོ་རྐོ་མཁན། དུས་དང་རྣམ་པ་ཀུན་ཏུ་ཁྱིམ་དང་ཁྱིམ་ཐབ་སྐྱོང་མཁན་སོགས་ཆ་ལུགས་དང་སྤྱོད་ལམ་ཡ་མ་ཟུང་གིས་འདུར་རྒྱུགས་མཁན་ཚོར་ཚོགས་གཏམ་དྲག་པོ་དང་། གནོན་ཤུགས་བཙན་པོ་གང་ཡང་སྔར་སྤྲད་མ་མྱོང་ལ། དེ་དག་གི་ཆེད་དུ་ཚོགས་འདུ་ཆེ་ཆུང་སྐོངས་འཚོགས་ཀྱིས་ཐག་བཅད་གནང་བའང་གོ་ཐོས་སུ་མེད། དེར་མ་ཟད་མ་གོ་མ་རིག་པའི་ཚུལ་དུ། གུ་ཡངས་ལྷོད་ཡངས་ཀྱི་ངང་ནས་གང་དྲན་འདི་དྲན་བྱེད་དུ་བཅུག་པ་ནི་རང་གཞན་ཚང་མའི་སེམས་ན་ཁྲིགས་སེ་ཡོད། དེ་ལྟ་ནའང་། ཧ་གོ་དཀའ་བ་ཞིག་ལ་གྲོང་ནས་དབེན་པར་ཞུགས་ཏེ་སློབ་གཉེར་ཚུལ་བཞིན་དུ་བྱེད་མཁན་ཚོར་དམ་འཛིན་རྩད་གཅོད་བྱེད་དགོས་དོན་གང་ཡིན་ནམ། ངོ་མ་བཤད་མི་ཤེས་པའི་གནད་དོན་ཞིག་ཏུ་གྱུར་སོང་། ངས་བསམ་ན་འདི་ནི་གཙོ་ཕལ་གོ་ལྡོག་དང་གལ་ཆེན་གལ་ཆེན་དུ་མ་རྟོགས་པའི་སྲོལ་རྒྱུན་གྱི་ཡམས་ནད་ཅིག་གམ། ཡང་ན་ཡོད་ཚད་དབང་གིས་ཐག་གཅོད་པའི་དགོན་སྡེའི་རྒྱུན་སྲོལ་ཙམ་ལས་གང་དུ་ཡང་མི་སེམས་སོ།། གོང་དུ་བཤད་པ་ལྟར་དོན་མེད་དུ་འཁྱམས་ཤིང་ཉུལ་ནས་སྡོད་མཁན་ཚོར་ཐེངས་འདིར་ཐབས་མེད་པར་ཞོར་དུ་ཐག་གཅོད་ཀྱི་གྲལ་དུ་ཚུད་པ་ནི་ཅུང་ཟད་དགོད་སྤྲོ་བ་ཞིག་མིན་ནམ། གཉིས།\nཡང་གཅིག་བཤད་ན། མཁན་པོ་དང་དགེ་སྐུལ་གཙོ་བོར་གྱུར་པའི་དབང་འཛིན་ལས་ཀྱི་སྣེ་མོ་བ་སུ་དང་སུ་ཡིན་ནའང་། དོན་དམ་པར་རང་དགོན་ལ་ཤ་ཚ་ཞིང་བློ་དཀར་ན། གྲྭ་གཞོན་སློབ་གཉེར་བ་ཚོ་གནས་སྐབས་སུ་ཡུལ་ལུང་གང་དུ་ཡོད་མེད་མི་གཙོ་བར་སློབ་སྦྱོང་གཤའ་མ་ཞིག་བྱེད་ཀྱི་ཡོད་མེད་གཙོ་བོའི་ནང་གི་གཙོ་བོ་མ་ཡིན་ནམ། རྒྱུ་མཚན་ནི་ཁོ་པ་ཚོ་སྡེ་འདིའི་མ་འོངས་པའི་ཆོས་སྲིད་གཉིས་ཀའི་རྐང་འཛིན་པ་དང་བདག་པོ་གཅིག་ཆོག་ཏུ་འགྱུར་ཐུབ་མིན་ནི་གཞོན་དུས་ཀྱི་སློབ་སྦྱོང་ལ་ལྟོས་ཤིང་། དེ་ལྟར་འགྱུར་བར་ཐབས་དང་སྒོ་སྣ་ཚོགས་ནས་འབད་དགོས་པའི་དུས་ཚུགས་སུ་སླེབ་ཡོད་པའང་ཡིན། ལྷག་པར་གཞོན་སྐྱེས་ཚོའི་མདུན་ལམ་ཇི་ལྟར་དར་རྒྱས་སུ་སོང་ན་རང་དགོན་ཡང་དེ་ལྟར་ཡར་རྒྱས་སུ་འགྲོ་བ་རྒྱུ་འབྲས་རྟེན་འབྲེལ་ཀྱི་ཆོས་ཉིད་ཡིན་པ་ནི། ངས་འདིར་གསལ་བཤད་ཀྱི་ངལ་བ་བསྟེན་མི་དགོས་པར་ཚང་མས་ཧ་ལམ་ཤེས་ཐུབ་ཀྱང་ཤེས་སླ་བའི་རྒྱུ་འབྲས་ཀྱི་འགྲོ་ཚུལ་རགས་པ་ཞིག་དུ་གོ་བར་གྱིས། དེས་ན་བཙན་དང་སྟོབས་ཀྱིས་ན་གཞོན་ཚོའི་སློབ་སྦྱོང་ལ་བར་ཆད་དང་མདུན་ལམ་ལ་བཀག་འགོག་མི་བྱེད་པར་ཕན་ཚུན་ལ་བསམ་ཤེས་དང་རྒྱུས་ལོན་ཡག་པོ་གནང་རྒྱུ་ཧ་ཅང་གལ་ཆེ་བར་འདུག་སྙམ། དེ་མིན་བཙན་དང་སྟོབས། དབང་དང་ཤེད། གནོན་ཤུགས་དང་འཇིགས་སྐུལ་སོགས་ཇི་ལྟར་བེད་སྤྱད་ན། སློབ་གཉེར་བ་ཞིག་འལ་མཚོན་ན་སེམས་ནང་དུ་དེ་ལྟར་བཟོད་དཀའ་བའི་བཙན་གནོན་དང་ན་ཟུག་ཅིག་ཅི་ལ་མིན། རང་ཉིད་ཀྱིས་བསྒྲུབ་མི་ནུས་པའི་བྱ་བཞག་ཅིག་དང་། རང་གིས་ནུས་ཤུགས་ཀྱིས་མི་ཐེག་པའི་ཁུར་བོ་ཞིག་དང་ཡོངས་སུ་མཚུངས་པས་སོ།། རྒྱུ་མཚན་དེའི་དབང་གིས་དང་ལེན་གྱི་འདུན་པ་ཡོང་དཀའ་ཞིང་ཡོང་ཐབས་ཡང་བྲལ་བ་རེད། དེ་ལྟ་ན་སློབ་གཉེར་བའི་ཁམས་མོས་དང་མཐུན་པའི་སྒྲིག་སྲོལ་འཛུགས་རྒྱུའམ་ཁོ་པ་ཚོས་གདམ་གསེས་ལྟར་གནས་གཞན་དུ་སློབ་གཉེར་ལ་འགྲོ་རུ་འཇུག་རྒྱུ་ལས་གཞན་པའི་ཐབས་ཤེས་ཤིག་ཁྱོན་ནས་མེད་པའམ་མི་རྙེད་པ་ཞིག་ཏུ་གྱུར་ནས་ཡོད་པ་ནི་ད་ལྟའི་ཀིར་དགོན་གྱི་གནས་བབ་དངོས་རེད།\nབཞི། ད་ནི་རྒན་གཞོན་བར་གསུམ་ཚང་མས་ཐུགས་སེམས་དལ་མོས་ཞིབ་འདང་རེ་གནངས་ནས་གལ་ཆེན་དེ་གལ་ཆེན་དུ་བཟུང་ཐོག་བསམ་པ་གྲུ་ནང་མ་ཞིག་གི་སྟེང་ནས་ཐག་གཅོད་ཡག་པོ་ཞིག་བྱ་ཐབས་ལ་འབད་པ་བྱས་ན་རེད་མ་གཏོགས། ལས་སླ་མོ་ཞིག་ཏུ་གཏན་ནས་མི་འགྱུར་ཁོ་ཐག་རེད། དེ་ལྟར་བསམ་ཞིང་བསམ་ཚེ། སྔ་ཕྱི་བར་གསུམ། ཕྱི་ནང་གསང་གསུམ། རང་གཞན་རོགས་གསུམ། རྒན་དར་གཞོན་གསུམ་ཚང་མར་གསལ་ཞིང་ལྷང་ངེ་བ། མཐོང་ཞིང་ཐོས་ཐུབ་པ། བསམ་ཞིང་དཔྱོད་ནུས་པ་ཞིག་བསྒྲུབ་མ་ཐུབ་ཚེ་གནད་དོན་ཇེ་བས་ཇེ་ཆེ་དང་། འགལ་བ་ཇེ་ཐུ་ཇེ་དྲག་ཏུ་འགྲོ་བ་སོགས་ཡོད་ཚད་ནས་ཡོད་ཚད་དཀའ་ངལ་ནས་དཀའ་ངལ་ཅན་དུ་འགྱུར་ཉེན་ཧ་ཅང་ཆེ་བས། གནད་དོན་མཐིལ་ཕྱིན་པ་ཞིག་སེལ་ཐབས་ལ་ཅིས་ཀྱང་འབད་པར་འཚལ།\nཀིརྟི་ཚང་གི་དགོན་ཁག་རྣམས་སུ་ཤེས་ཡོན་འགན་འཛིན་ལྷན་ཚོགས་དང་། ཚོགས་འདུ་ལས་སྣེ། ཆོས་ལུགས་འཛིན་སྐྱོང་ཁང་སོགས། དབང་འཛིན་པའི་སྡེེ་ཁག་ཐུན་མོང་ལ་ཡམས་ནད་ཅིག་ཡོད་པ་ནི་རང་ཉིད་ལ་སྐྱོན་བརྗོད་དང་ལྟ་ཚུལ་མི་མཐུན་པར་སྨྲ་ཞིང་ལས་ཕྱོགས་ཐ་དད་དུ་སོང་བའམ་རང་ལས་འདང་རྒྱག་ཕྱོགས་མི་འདྲ་བ་དག རང་རང་གི་ལས་སྒོ་ནས་ཕྱི་ལ་ཕུད་གང་ཐུབ་ལ་འབད་ཀྱིན་པ་འདིས་ཅི་ཞིག་མཚོན་གྱིན་འདུག ཚང་མས་ཞིབ་འདང་ཞིག་རྒྱོབས་དང་། འགྲིག་ཐག་ཆོད་ཅིག་ཏུ་མཐོང་ངམ། ནོར་འཁྲུལ་ཞིག་ཏུ་མཐོང་གི་འདུག ངས་བལྟས་ན་དམར་ཕྱོགས་པའི་རུལ་སུངས་ཀྱིས་བསྐྱེད་པའི་འགོས་ནད་ཅིག་གམ། ཡང་ན་སོ་སོའི་རུ་ང་ཕྲག་དོག་ཅིག་ལས་ཅི་ཡང་མ་ཡིན་ལ་གང་དུ་ཡང་མི་སེམས་སོ།། དེ་ལྟ་ན་ཚང་མས་ཧ་གོ་ཆེད་གཤམ་དུ་དངོས་ཡོད་དཔེ་མཚོན་རེ་གཉིས་ཙམ་དགོད་ན་འདོད།\nལོ་སྔོན་མར་སྟག་ཚང་ལྷ་མོར་དབྱར་ཆོས་འཚོགས་རྒྱུའི་གྲ་འགྲིག་གི་སྦྱོར་བའི་སྐབས་བཅའ་ཡིག་ལྟར་གདན་ས་སོ་སོའི་དབྱར་ཆོས་ལ་ཕེབས་དགོས་པའི་འཛིན་གྲྭ་རྣམ་པར་གྲོས་མོལ་བསྡུར་གསུམ་གྱིས་གྲོས་ཆོད་བྱེད་དུ་བཅུག་ཀྱང་། དངོས་གཞིའི་སྐབས་གྲོས་ཆོད་ལག་ལེན་དུ་བསྟར་མ་བཅུག་པས། དབྱར་ཆོས་དེ་གྲུབ་འབྲས་མེད་ཀྱང་རྙོོག་གྲ་ཅན་ཞིག་ཏུ་གྱུར་པ་ཚང་མས་མཁྱེན་གསལ་རེད། སྦྱོར་བ་དང་དངོས་གཞི་རྒྱབ་འགལ་དུ་སོང་བས་མཇུག་སྡུད་ནི་བཤད་རིན་དང་གླེང་རིན་མེད་པ་ཞིག་ཏུ་ཆགས་པའི་དོན་དངོས་དེར་སུ་ཡིས་སྙོན། བཅའ་ཡིག་ཏུ་ཕར་ཕྱིན་དབྱར་ཆོས་དེ་“ཚད་མའི་དགུན་ཆོས་དང་མི་འདྲ་བར་དབྱར་ཆོས་སུ་འདུས་པའི་ཕར་ཕྱིན་ལོ་རིམ་བཞི་པོ་རེ་རེའི་ནང་སྐྱོར་དཔོན་དང་སྐྱོར་དཔོན་གཞོན་པ་རེ་འཛིན་གྲྭ་སོ་སོའི་གྲྭ་མང་གིས་བདམས་པ་དེ་ཚོས་འགན་ལེན་དགོས”ཞེས་ཤིན་ཏུ་གསལ་མོད་ཀྱང་། ལས་སྣེ་ཚོས་འདིའི་ཐད་ཅི་ཞིག་སྒྲུབ་ཀྱིན་ཡོད་ཅེ་ན། ཚོ་བདུན་དུ་ཚད་མའི་དགུན་ཆོས་འཚོགས་སྐབས་གདན་ས་བཞིའི་ཤེས་འགན་ཚོགས་པའི་དབྱར་ཆོས་ལ་དངོས་ཞུགས་དགོས་པའི་འཛིན་གྲྭ་ཚོ་ལ་གོ་ཐོས་ཙམ་ཡང་མེད་པར། དགུན་ཆོས་གོ་སྒྲིག་ཚོགས་ཆུང་གིས་དབྱར་ཆོས་གོ་སྒྲིག་ཚོགས་ཆུང་གི་འགན་ཁུར་དགོས་པའི་གྲོས་ཐག་བཅད་ནས་ང་ཚོ་ལ་ཁྱབ་བསྒྲགས་བྱས་ཤིང་། སྐབས་དེར་གདན་ས་བཞིའི་དགུན་ཆོས་གོ་སྒྲིག་ཚོགས་ཆུང་གི་ཚོགས་མི་ཚོར་དང་ལེན་བྱེད་མི་བྱེད་ཀྱི་རིགས་གཉིས་བྱུང་བར་བརྟེན་ང་ཚོའི་ཚོགས་ཆུང་གིས་ངོས་ནས་འགན་མི་ཐེག་པའི་རྒྱུ་མཚན་ཡར་ཞུ་དང་འབྲེལ་ཚོགས་ཆུང་རང་ཐད་ནས་གནང་བ་ཡང་ཞུས་ཤིང་། དེ་བཞིན་དབྱར་ཆོས་གོ་སྒྲིག་ནི་བཅའ་ཡིག་ཏུ་གསལ་བ་ལྟར་སྐབས་བབས་འཛིན་གྲྭ་སོ་སོས་བྱས་ན་འགྲིག་ཐག་ཆོད་ཡིན་པའི་རྒྱུ་མཚན་དང་འདོད་འདུན་ཡང་བཤད་པ་ཡིན། ཡིན་ཡང་དུས་སྐབས་དེར་ཤེས་འགན་ཚོགས་པས་ང་ཚོས་གྲོས་བསྡུར་བྱེད་ཟེར་བ་ཙམ་ལས་དངོས་ལན་མེད་ཀྱང་། ཕྱིས་སུ་ཡང་ང་ཚོར་ཨ་ལན་ཅི་ཡང་མེད་པར་བལྟས་ན། ད་ལོ་ནས་བཟུང་དབྱར་ཆོས་གོ་སྒྲིག་གི་འགན་འཛིན་གྲྭ་དག་གིས་ཁུར་མི་དགོས་པའི་ཐོག་ཏུ་བཞག་ཡོད་པར་གདོན་མི་ཟ་འོ།། འདི་ཡང་དབང་འཛིན་པས་རང་དང་མི་མཐུན་པ་གང་ཞིག་ལས་སྒོ་ནས་ཕུད་པའི་སྦྱོར་བ་རྩོམ་སྟངས་ཤིག་གི་དཔེ་མཚོན་ཅི་ལ་མིན།\nདེ་ལྟ་བུའི་བྱེད་ཐབས་མང་པོ་རིམ་པར་འབྱུང་གིན་པ་ནི། རང་དགོན་དུ་ཕྱོགས་ནས་དགེ་རྒན་གདན་འདྲེན་ཞུ་མིར་དགེ་འདུན་དང་། དཔལ་ཁོ་སོགས་ཤེས་འགན་ཚོགས་པས་བསྐོ་བཞག་བྱས་ནས་ལོ་སྔོན་མར་དགེ་རྒན་རེ་གཉིས་གླིང་འདིར་བྱོན་ཐུབ་པ་ཙམ་བྱུང་བ་ཡང་། ཁོང་གཉིས་ཀྱིས་འབད་འབུངས་ཀྱི་དྲིན་དུ་ངེས་ཤིང་། དེར་དྲིན་ལན་ལོག་འཇལ་ཞིག་གི་ཚབ་དུ། ད་ལོ་ཚོགས་འདུ་རྒྱས་པ་ཟེར་བ་དེའི་སྐབས་རྒྱུ་མཚན་དང་གསལ་བཤད་ཅི་ཡང་མེད་པར་དགེ་རྒན་གདན་འདྲེན་ཞུ་མི་ལས་ཁོང་གཉིས་བརྗེ་སྤོར་བྱས་ཏེ། དགེ་རྒན་བསུ་རྒྱུའི་འགན་ཡོངས་རྫོགས་ཆོས་ལུགས་ཁང་ལ་སྤྲད་པ་འདི་གོང་གི་དཔེ་དང་གཅིག་མཚུངས་སུ་མ་ངེས་སམ། ལྷག་པར་ཁོང་གཉིས་ཀྱིས་ཡར་ལ་གནང་བ་ཞུ་མ་མྱོང་ཞིང་། བརྗེ་སྤོར་དགོས་པའི་རྒྱུ་མཚན་ཡང་འདྲེན་རྒྱུ་མེད། མདོར་ན་ཁོང་གཉིས་ཀར་གོ་ཐོས་ཙམ་ཡང་མེད་པར་བརྗེ་དགོས་དོན་གང་ཡིན་ནམ། འདི་ནས་མངོན་ལྐོག་མི་མཚུངས་པའི་ལས་ཀ་ཞིག་ལྷང་ལ་འབུད་རྒྱུ་ཡོད་ཁོ་ཐག་རེད། འདི་ལྟ་བུའི་ལས་ཀ་སྒྲུབ་སྟངས་ཕྱོགས་རེ་བ་ཧ་ཅང་མང་པོ་ཡོད་ནའང་ཐེངས་འདིར་དེ་ཙམ་ལས་རྐྱེན་དབང་གིས་འབྲི་ཁོམ་མ་སོང་ཡང་རྗེས་སོར་རིམ་གྱིས་འབྲི་འདུན་ཡོད་ལ་འབྲི་ཤག་ཀྱང་ཡིན། མདོར་རྩ་བོད་ཀྱི་ཁ་དཔེར། “ཅི་བཤད་ལ་མ་ཉན། ཅི་ལས་ལ་ལྟོས་”ཞེས་པ་ལྟར་ག་ལེར་ག་ལེར་ལྟོས་དང་བཟང་ངན་གང་ཡིན་མི་འགྱང་བར་ལྷང་ལ་འབུད་ངེས་ཡིན།\nདེ་རིང་ཡང་སྐད་ངན་ཞིག་གོ་སོང་། དེ་ནི་ཀིར་དགོན་གྱི་ཚོགས་འདུས་གྲྭ་པ་སློབ་གཉེར་བ་དཀྱུས་མ་གསུམ་གནས་དབྱུང་བཏང་བ་དང་། གཞན་གྲྭ་པ་མང་དག་གཅིག་གིས་གནས་དབྱུང་གི་མིང་ལ་སྐྲག་ནས་གྲྭ་པ་མིན་ཟེར་བ་དང་། ད་དུང་དགོན་པ་གཞན་དང་གཞན་གྱི་ཡིན་རབས་ལས། ཀིར་དགོན་གྱིས་སློབ་གཉེར་བ་མང་པོ་ཞིག་ལ་དཀའ་ངལ་དང་སུན་བཙིར་བྱས་འདུག དགོན་པར་འཛིན་སྐྱོང་ཡག་པོ་མ་བྱས་ཚར་ཐལ། ཁོ་བ་ཚོ་ལྟར་ན་བསྟན་པ་ལ་དག་ཐེར་ཡིན་ཁུར་རེད། བསྟན་པར་དག་ཐེར་བྱས་པ་ཡིན་ན། དགོན་པ་འདི་འདུལ་དགོན་ཞིག་ཡིན་སྟབས་འདུལ་བ་དང་མཐུན་མིན་གྱིས་སྒོ་ནས། དགོན་པ་འདིར་འདུག་ཆོད་མིན་གྱི་ས་མཚམས་བཟོས་ན་འགྲིག་མོད། རྐུན་མ་ཡིན་པ་རླུང་ལྟར་གྲགས་ཡོད་པ་དེ་དག་ཀྱང་ད་ལྟར་སློབ་གཉེར་པ་ཚོ་གནས་དབྱུང་གཏོང་མཁན་གྱི་གྲས་སུ་ཁ་མར་འཁོར་ནས་སྒྲོ་ཉམས་བསྟན་ཡོད་པ་འདི་ལ་གཞིགས་ན། ཁྱེད་རྣམ་པར་ཅི་ཁག་རྩ་བཞི་གང་རུང་གིས་གོས་ཀྱང་དགོན་པའི་ནང་དུ་འཚང་ཁ་བརྒྱབ་ཏེ་སྡོད་མཁན་དེ་དག་གི་རྒྱབ་རྟེན་དཔུང་གཉེན་བཙན་པ་དང་། ཁྱེད་རྣམ་དང་ལྟ་སྤྱོད་མཐུན་སོང་བའི་དབང་གིས། རྒྱབ་རྩ་དང་དཔུང་གཉེན་གཉོམ་སུའི་དགོན་པ་ཞིག་གི་མ་འོངས་པའི་རེ་འབྲས་ཀྱི་སོན་རྩར་གྱུར་པའི། ལོ་ཆུང་སློབ་གཉེར་པ་དཀྱུས་མ་དག་གི་མགོར་བབས་སོང་བ་རེད། མི་སྐད་མི་གོ་བའི་དབང་འཛིན་པ་དག་ལ་བཤད་ན་མི་འདོད་ཀི་ཡ། ད་ཆད་ནི་ཡིན། ཨ་ཤཱི་ཤཱི ད་དེ་ལས།\nཆུང་དུས་ཉོམ་ལག་རྒྱས་སུའི་ཕ་ཡུལ། གང་དུ་ཕྱིན་ཀྱང་སེམས་ཀྱི་ཕ་ས་སྨུག་པོ། ཕ་མེས་ཀྱི་གཞིས་ཁྱིམ་དྲོན་པོ། འཚོ་བཅུད་གཡང་དུ་འགུགས་པའི་ཁྱེད་རང་ཚོའི་ཕ་ཡུལ་ན། འཚོ་སྡོད་གཞིས་ཆགས་ཀྱི་ཕ་མ་དང་གཉེན་ཉེ། ད་དུང་ཁྱེད་རང་ཚོ་དང་ཆ་ཡོད་རྒྱུས་ཡོད་ཀྱི་གྲོགས་པོ་མང་པོ་མང་པོ་དང་། ཡུལ་དེ་གའི་མི་མང་པོ་ཞིག་གི་སེམས་སུ། གདོན་རྫས་སྡིགས་ཉེས་རྭ་ཅན་དུ་སྣང་བའི་རྒྱང་བཞུད་སློབ་གཉེར་བ་རྣམས། ཁྱེད་ཅག་བློ་མ་ཕམ། ཡིད་མ་སྐྱོ། ཁྱེད་ཅག་གི་སྐྱོ་བ་ནི་གཟི་བརྗིད་རེད། དྭངས་གཙང་གི་ཁྱེད་ཅག དྲང་བདེན་གྱི་ཁྱེད་ཅག ཉེས་པས་མ་སྒྲིབ་པའི་ཁྱེད་ཅག དངོས་ཐོག་བདེན་འཚོལ་གྱི་ཁྱེད་ཅག ངའི་སྐད་ཆ་དངོས་གནས་དྲང་གནས་ཡིན། ཁྱེད་ཅག་དགོན་པ་ཞིག་གིས་གནས་དབྱུང་གཏོང་དགོས་པའི་རྒྱུ་མཚན་དང་ཆ་རྐྱེན་གང་ཡང་མི་འདུག གོང་ནས་ཞུས་པ་ལྟར་ཡིན། འདུལ་དགོན་ཞིག་ལ་ཆ་མཚོན་ན། དེ་རུ་གནས་ཆོག་མིན་གྱི་ཆ་རྐྱེན་ནི། རྩ་བ་བཞི་དང་འགལ་ཡོད་མེད་རེད། དཔེར་ན། ཁྱེད་ཅག་དགོན་པ་ཞིག་གི་ཆབ་རིས་ཡིན་པའི་དབང་དུ་བཏང་ན། ཁྱེད་ཅག་གི་ལག་ཏུ་དགོན་པ་་གང་དེའི་འདུ་ཁང་གི་ལྡེ་མིག་ཡོད་མོད། མི་གཅིག་ཀྱང་མེད་སྐབས་མཆོད་གྲལ་ལས་སྒོར་མོ་རུམ་ཤལ་བྱས་པ་ཡིན་ན་ཅི་ཁག ཁྱེད་ཅག་གིས་གྲྭ་ཆུང་དག་གི་བཤང་ལམ་དུ་མི་ཚངས་པ་སྤྱད་པ་ཡིན་ན་ཅི་ཁག ཁྱེད་ཅག་ནི་སྨད་ཚོང་ཁང་དུ་ཕྱིན་ནས་བུད་མེད་ཀྱི་མཚན་མ་ལ་མི་ཚངས་པ་སྤྱད་པ་ཡིན་ན་ཅི་ཁག ཁྱེད་ཅག་ནི་ས་ལམ་གྱི་ཡོན་ཏན་གང་ཡང་མེད་ཀྱང་། མང་ཚོགས་ཀྱི་ཁྲོད་ལྷ་མཐོང་འདྲེ་མཐོང་གིས་རྙེད་པ་འཚོལ་མཁན་ཡིན་ན་ཅི་ཁག ཁྱེད་ཅག་ནི་རང་ལ་དད་པ་དང་དག་སྣང་ཡོད་པའི་སློབ་ཚོགས་ཁྲོད་རྙེད་པ་དང་བཀུར་སྟིའི་ཕྱིར་བྱང་སེམས་དང་དགྲ་བཅོམ་ཡིན་པ་ཁས་འཆེ་བའི་ཁྲམ་པ་བཤད་མཁན་ཡིན་ན་ཅི་ཁག་མོད། དེ་དང་དེ་འདྲ་བའི་རྩ་བ་བཞིའི་མཐོང་ཐོས་དོགས་གསུམ་མེད་པའི་གྲྭ་གཞོན་སློབ་གཉེན་པ་རྣམས་ནི། འདི་བཞིན་དུ་སློབ་སྦྱོང་ལ་ཧུར་བརྩོན་བྱས་ཏེ་རྒྱུན་བསྐྱང་བ་ཡིན་ན་དགོན་པ་ཞིག་གི་གཞི་རྟེན་དང་། སྟོན་པ་ཞིག་གི་སྐུ་ཚབ་ཏུ་དབང་བསྐུར་འོས་པའི་དུས་ཤིག་ཡོད་སྲིད་དོ།།\nརྒྱུ་མཚན་འདས་པ་དང་ད་ལྟའི་སྐབས་འདིར་གླིང་འདི་ནས་ཆོས་ཤེས་མཁན་རིག་གནས་ལ་གོམས་འདྲེས་བཟང་བ་ད་དུང་རྒྱུ་འབྲས་དྲང་བདེན་གནས་ལུགས་སོགས་ཏེ་མདོར་ན་ཡོངས་ཁྱབ་ལྟ་བར་མིག་རྒྱ་ཡངས་པ། རང་དབང་འདྲ་མཉམ་ཡ་རབས་གུ་ཡངས་བསམ་དཀར་རྒྱུད་འཇམ་གཞན་ལ་གནོད་འཚེ་གང་ཐུབ་ཀྱིས་སྤོང་མཁན་ཏེ་དྲན་དང་ཤེས་བཞིན་འདང་རྒྱག་མཁན་རྣམས་རིམ་བཞིན་ཇེ་ཉུང་ཇེ་ཉུང་ལ་གཏོང་ཚུལ་འདི་ལ་དཔག་ན་མ་འོངས་པར་རང་ཉིད་དང་རང་ཉིད་འདྲ་བ་དག་ཀྱང་རྒྱུ་འབྲས་དྲང་བདེན་གྱི་ལམ་ཁ་ཞིག་ལ་འབུད་ཐུབ་པའི་དབང་དུ་བཏང་ན་ཉེན་ཚབ་འདི་བརྒྱུད་དགོ་རྒྱུ་རེད་སྙམ་དུ་བརྟབ་བརྟབ་པོར་བྱེད་འོང་། གང་ལྟར་ལས་རྒྱུ་འབྲས་དང་དྲང་བདེན་གནས་ལུགས་ལས་བརྩི་རྒྱུ་གཞན་ཞིག་འཚོལ་བ་འདི། ལྕང་སྐྱ་རོལ་བའི་རྡོ་རྗེས། སྣང་བ་ལང་ལོང་འདི་རང་སོར་བཞག་ནས། འགོག་རྒྱུ་རྭ་ཅན་ཞིག་འཚོལ་བར་འདུག་གོ ཟེར་བ་དང་རྣམ་པ་ཀུན་ཏུ་ཆོས་ཅན་མི་གཅིག་པ་ཙམ་ལས་མཚུངས་པར་སེམས། བླ་མ་དམ་པ་རྣམས་ཀྱང་དོན་འདི་ལ་ཐུགས་དགྱེས་པོ་ཡོང་བ་ལས་སྣོག་རྐྱང་དང་བཤིག་རྐྱང་ལ་དགའ་བའི་བླ་མ་ནི་བླ་མ་ལྟར་སྣང་བ་རེད་སྙམ། དེ་ཕྱིར་མི་གཅིག་གཉིས་ཤིག་གི་དགོངས་ཚུལ་དང་མ་འདྲ་བ་ཙམ་གྱིས་འཕུད་ཅི་ཐུབ་བྱེད་པ་འདི་མ་འོངས་ཀིརྟི་ཚང་གི་གྱོང་རེད་དམ་ཁེ་རེད། ཚང་མས་རང་དཔེ་གཞན་ལ་བསྐོར་གཞན་དཔེ་རང་ལ་བསྐོར་ཏེ་ཐུགས་འདང་གནང་རྒྱུ་འདི་གལ་ཆེན་པོ་ཞིག་མ་རེད་དམ།\nརང་དགོན་གྱི་སྔར་ལོའི"གྱོད་ཉལ་དོན་རྐྱེན"དང་། དེ་ཐག་གཅོད་བྱེད་པའི་སྐབས་སོགས་སུ། དྲང་བདེན་མིན་པའི་ལས་ཀ་སྒྲུབ་ཕྱོགས་མང་པོ་ཞིག་གིས། གྲྭ་མང་གི་སེམས་ལ་ན་ཟུག་དང་། གདུང་སེམས་སྐྱེ་རུ་བཅུག་ཡོད་ལ། ད་སྐབས་ཀྱང་། དེ་མཐུན་གྱི་ལས་ཀ་མང་པོ་ཞིག་སྒྲུབ་ཀྱིན་པས་ནི། རང་དགོན་འདི་རྒུད་པ་ནས་རྒུད་པ་དང་། ཉམས་པ་ནས་འཐོར་བའི་རྐྱེན་དུ་འགྲོ་བཞིན་པ་གོར་མ་ཆག་པས། རྔ་པ་ཀིར་དགོན་གྱི་ཤེས་འགན་ཚོགས་པས་གཙོས་དབང་འཛིན་པ་རྣམས་ཀྱི་སར། ཕྲན་བུས་འདི་ནས་རེ་ཞུ་དང་འབྲེལ། ལྟ་ཚུལ་ཉུང་ཙམ་སྨྲ་རྒྱུ་ཡིན།\nགཅིག ད་ལོར་ལས་སྣེ་བསྐོ་བཞག་བྱེད་སྟངས་སོགས་ཀྱིས་མཚོན། ལས་ཀ་མང་པོ་ཞིག་གི་ཐད་རང་དགོན་གྱི་རང་འཛིན་ཚོས་དགོས་མེད་ཀྱི་སྒེར་གཅོད་བྱེད་ཐལ་ཆེ་བས། རང་དགོན་གྱི་ནང་ཁུལ་ལ་འགལ་བ་ཇེ་ཆེ་དང་། སློབ་སྦྱོང་ལ་བར་ཆད་བཟོས་པ་སོགས་ཉོག་དྲ་མི་ཉུང་བ་ཞིག་བསྐྱེད་པ་མངོན་སུམ་དུ་ཤར་བ་འདི་ལགས་ན། ད་ནི་ལམ་ནོར་ལྡོག་ཤེས་ཀྱིས། རང་དགོན་གྱི་བྱ་བ་གནད་འགག་ཅན་གང་གི་སྐབས་སུ་ཡང་། འཐུས་མི་བསྡུ་འགུག་བྱེད་རྒྱུ་དང་། འཐུས་མི་བརྒྱུད་ནས་གྲྭ་མང་གི་བསམ་འཆར་ལ་ཉན་རྒྱུ། མཐར་མང་མོས་ཐག་གཅོད་ཀྱི་ཐབས་ལམ་བསྟེན་ནས། ཕྱི་གསལ་ནང་གསལ་བྱེད་རྒྱུ་སོགས་བྱེད་པའི་རེ་བ་ཤིན་ཏུ་ཆེ་སྟེ། དགོན་པ་འདི་མི་ཁ་ཤས་ཀྱི་ཁྱིམ་ཚང་ཡིན་པའི་འདུ་ཤེས་ཁྱེར་ནས་བྱ་བ་བསྒྲུབས་ན། རྒུད་པ་སྣ་དགུ་གཡང་དུ་མི་འཁོར་བའི་ངེས་པ་ཁྱོན་ནས་མེད་པར་སྙམ།\nགཉིས། གོ་ཐོས་ལྟར་ན། ད་ལོ་ནས་བཟུང་། དབང་འཛིན་སྒེར་གཅོད་པ་འགའ་རེས། ཁོ་ཚོའི་ཞེར་མི་འབབ་པའི་ལྟ་ཚུལ་འདོན་མཁན་གྱི་སློབ་གཉེར་བ་རྣམས"གཙང་སེལ"བྱེད་འཆར་འདིང་གི་ཡོད་ཚོད་འདུག་པས། རང་དང་ལྟ་བ་མི་མཐུན་པ་ཙམ་གྱིས། གྲྭ་རྐྱང་སློབ་གཉེར་པ་རྣམས་དགོན་པ་ནས་གནས་དབྱུང་གཏོང་རྒྱུའི་འཆར་གཞི་འདིང་གིན་པ་དེ། མྱུར་དུ་མཚམས་འཇོག་རྒྱུའི་རེ་བ་ཆེ། གསུམ། དགོན་པས་ཁྲིམས་ལྟར་ཉེས་ཆད་གཅོད་སྐབས་ནམ་ཡིན་རུང་། རིས་སུ་ཆད་པ་ཞིག་མ་ཡིན་པར། ཚང་མ་འདྲ་མཉམ་གྱིས་དྲང་པོ་དྲང་བཞག་གི་ལམ་དུ་འགྲོ་བའི་འབོད་སྐུལ་ཞུ་རྒྱུ་ཡིན་ཏེ། མི་རེ་རེའི་སྟེང་ན་སྒྲིག་མི་འདྲ་བ་རེ་རེ་ཡོད་པའི"སྲོལ"དེ་བསྐྱངས་བསྡད་ན། སུ་ཞིག་གིས་སེམས་གཏིང་ནས་སྒྲིག་ཅིག་ཁུར་འདོད་དམ། གལ་ཏེ་ཁྱེད་དབང་འཛིན་དག་གིས་དངོས་ཡོད་ལ་བསམ་གཞིག་གནང་ནས་ལམ་ནོར་ལྡོག་ཤེས་མ་བྱས་པར། ད་རུང་མུ་མཐུད་དུ་ཕུ་དཀྲུགས་མདའ་དཀྲུགས་དང་། དོན་དངོས་འཁྱོག་བཤད་ཀྱིས། "རིག་གསར"གྱི་སྐབས་ལྟར། གྲྭ་པ་ཚོའི་ཤག་གི་ཁ་བརྡ་ཚུན་ཆད་དང་། སྐད་འཕྲིན་སྟེང་གི་སྦྱར་བྱང་ཐུང་ངུ་རེ་ཡན་ཆད་ལ་ཞིབ་གཤེར་རྩད་གཅོད་ཀྱིས། གནས་དབྱུང་གཏོང་རྒྱུའི་མི་རེ་མ་རྙེད་པར་བྲེལ་འདུག་པ་ལྟ་བུའི་ལས་འདིའི་མཇུག་བསྐྱངས་བསྡད་ན། རང་དགོན་ལ་ཆག་སྒོ་ཆེན་པོ་འབྱུང་བ་གདོན་མི་ཟའོ། ། དེ་བཞིན་གྲྭ་པ་སློབ་གཉེར་པ་ཚོས་བདེན་པ་ལ་ཕུགས་གཏད། རྒྱུ་མཚན་དཔང་ལ་བཅོལ་ནས། དགོན་པའི་མདུན་ལམ་ཆེད་དྲན་ཚུལ་གསོང་བོར་སྨྲས་ཤིང་སྨྲ་བཞིན་པ་ལའང་། དྲང་པོ་དོན་མཐུན་གྱི་སྒོ་ནས་བདག་པོ་རྒྱག་རྒྱུ་བསྐྱུར་ནས། ད་དུང་ལྟ་ལོག་པ་དང་། དམ་ཉམས་སོགས་ཟེར་ཏེ་དམོད་ཅིང་སྡང་ཅི་ཐུབ་ལ་འབད་ན། རང་དགོན་ལ་དེ་ལས་ཐུ་བའི་གནོད་སྐྱེལ་ཚུལ་ཞིག་དང་། གཏོར་རླག་བྱེད་ཚུལ་ཞིག ཡར་རྒྱས་ཀྱི་བཀག་རྡོ་ཞིག་གཞར་ཡང་མི་དམིགས་པས། ཁྱེད་རྣམ་པས་ཀྱང་། ད་ནི་གང་འདོད་འདོད་དུ་སྒེར་གཅོད་བྱེད་རྒྱུ་མཚམས་བཞག་སྟེ། དགོན་པའི་ངེས་དོན་གྱི་མདུན་ལམ་ལ་མིག་ཕྱེས་ནས་བལྟ་རྒྱུ་དང་། དགོན་པའི་ལས་དོན་ཕྲ་རགས་ཐམས་ཅད། རང་ཁོ་ནའི་ཆགས་ཞེན་གྱི་དབང་དུ་མི་འགྲོ་བར། རྒྱལ་བའི་བསྟན་པ་རིན་པོ་ཆེ་ལ་འགན་ཁུར་བའི་སྒོ་ནས་བསྒྲུབ་རྒྱུ་གལ་ཆེ། གལ་ཏེ་ད་རུང་དབང་ཤུགས་ཁོ་ན་ཚད་དེ། འདྲ་མཉམ་མིན་པའི་ལས་ཀ་བྱེད་ཕྱོགས་དེའི་རྒྱུན་སྔར་བཞིན་ལག་བསྟར་གནང་རྒྱུ་ཡིན་ན། ནམ་ནམ་ཞར་ཞར་དུ་ངོ་རྒོལ་དང་། དགག་པ་རྒྱུན་མི་ཆད་ལ། ནམ་ཞིག ལོ་རྒྱུས་ཀྱིས་ཀྱང་ཁྱེད་ཅག"ཉེས་ཅན"དུ་མི་བརྩིའམ། རྒྱུ་འབྲས་ཀྱིས་ཀྱང་ཁྱེད་ཅག་གུ་ཡང་དུ་གཏོང་སྲིད་དམ།\nལྷག་དོན། ལ་ལས། ཤ་ཚ་མདོག་གིས་ནང་ལ་དགག་པ་རྒྱག་མི་རིགས་ཞེས་བཤད་ཀྱིན་འདུག་ནའང་། ངེད་ཅག་གིས་རང་དགོན་གྱི་དབང་འཛིན་པ་ལ་སྐྱོན་བརྗོད་བྱེད་དོན། རང་གི་དགོན་པ་ལེགས་ལམ་དུ་འགྲོ་བའི་ཆེད་ཡིན་གྱི་གཞན་གང་ཡང་མིན་པས། རང་གིས་རང་ལ་ཤ་ཚ་བའི་གཏམ་ཡང་སྨྲ་མི་ཆོག་ཟེར་མཁན་ཚོས་ཡང་སྙིང་ལམ་གང་འདྲ་ཞིག་ཏུ་འཁྲིད་རྩིས་ཡིན་ནམ། ང་ཚོས་རང་སྟེང་ནས་མགོ་བཟུང་སྟེ། རྒུད་པ་ནས་རྒུད་པའི་ལམ་དུ་འགྲོ་རྒྱུ་ཡིན་ན། གཞན་ལ་ཁ་འཁོར་ཏེ་ཅི་ཞིག་རྩོད་རུང་། ཅི་ཞིག་དགག་རུང་སྙིང་པོ་ཏིལ་ཙམ་མེད་དེ། འཆི་ལམ་རང་གིས་བདམས་ནས། གསོན་པའི་རེ་བ་གཞན་ལ་བརྒྱབ་པར་དགོས་པ་ཅི་ཞིག་ཡོད་དམ། དེའི་ཕྱིར་རང་ས་ནས་གོམ་པ་བརྟན་པོས་འཕེལ་རྒྱས་ཀྱི་ལམ་རྣམ་དག་ཅིག་འཚོལ་རྒྱུ་ལས་གལ་ཆེ་བ་ཞིག་གང་ན་ཡོད་ཨང་། སྤྱིར་བཏང་། རེ་ཞུ་ཡོད་ཚེ་ཐད་ཀར་ཕུལ་ན་བདེ་མོད། རང་དགོན་དུ་དེ་འདྲའི་ལུགས་མཐུན་གྱི་ལམ་ཁ་རྣམས་རྦད་དེ་བཅད་ཟིན་པ་དང་། ད་ལྟའི་ཀིར་དགོན་གྱི་དབང་འཛིན་རྣམ་པས། དྲ་རྩོམ་ལྷེབ་མ་གཅིག་ཡན་ལའང་ཞིབ་གཤེར་དང་། སྟངས་འཛིན་གནང་གི་ཡོད་སྐད་ཐོས་པས། འདི་རུ་བྲིས་ན་ཡང་ཁོང་རྣམ་པའི་སྤྱན་ལམ་དུ་འགྲོ་ཤག་ཤག་ཏུ་འདུག་པས་དེ་ལྟར་སྦྱར་རོ། །\n༧ རྔ་ཡུལ་ཀིརྟི་དགོན་པའི་ལས་སྣེ་ལྷན་རྒྱས་དང་། ཆོས་ལུགས་དོ་དམ་ཁང་། ཤེས་ཡོན་འགན་འཛིན་ལྷན་ཚོགས་བཅས་ལ།\nའབུམ་སྟེང་དགོན། ལབ་དགོན། རྫ་དབོན་པོ་དགོན། བླ་རུང་ཆོས་སྒར། རྒྱལ་རོང་ཚོ་བདུན་དགོན་སོགས་ན་ཡོད་པའི་ཀིརྟི་དགོན་པའི་གྲྭ་རྒྱུན་སློབ་གཉེར་པ་རྣམས་ཀྱི་ཆེད་དུ་ཞུ་འབྲས། ད་སྐབས་ཕ་ཡུལ་ནས་དགོན་པའི་ལས་སྣེ་ཚོས། ཕྱོགས་ཕེབས་སློབ་གཉེར་པ་ཚོ། ཉིན་བདུན་གྱི་རིང་ལ་ཕྱིར་མ་ཐོན་ན། དགོན་ཁོངས་ནས་འཕུད་མི་འཕུད་ཀྱི་ཉེན་བརྡ་འཇིགས་རུང་ཞིག་སྤྲད་སོང་ཞེས་འཛིན་གྲྭའི་སྐྱོར་དཔོན་སོགས་ཀྱིས་བརྡ་རྒྱག་གི་འདུག དགོན་གཞུང་གིས་གནས་ལུགས་དང་འགལ་བའི་ཐག་བཅད་དེ་འདྲ་བྱས་པ་གོ་དུས། ཕྲན་བུ་ཧ་ལས། ཧོན་འཐོར་བ་མ་ཟད། ཕྱོགས་ཕེབས་སློབ་གཉེར་པ་ཚོས་ནང་སྔ་ནུབ་འཕྱི་དང་། སྡུག་རུས་ཆེན་པོས་སློབ་སྦྱོང་ཧ་ལས་པ་གནང་བཞིན་པ་འདིའི་འཕྲོ་བཙན་གྱིས་གཅོད་རྒྱུ་ཡིན་ན། ཕངས་སེམས་དང་ན་ཟུག་གིས་མ་བཟོད་པར་ཡི་གེ་འདི་ཕུལ་བ་ཡིན། ད་སྐབས། ཕྱིར་ཕེབས་སློབ་གཉེར་པ་ཚོ་རང་དགོན་དུ་བསྡད་ཚེ། རྒྱུ་རྐྱེན་སྣ་ཚོགས་ཀྱི་དབང་གིས། སློབ་གཉེར་ཡག་པོ་བྱེད་མི་ཐུབ་ཀྱང་དེའི་རྒྱུ་རྐྱེན་སོགས་དེ་རིང་མི་གླེང་། ད་ལྟ་ཕྱི་ཡུལ་དུ་འགྲིམ་ནས་ཆོས་སྡེ་གཞན་དུ་ལྟོ་སྐྱ་གོས་ཧྲིལ་གྱིས་སློབ་གཉེར་ལ་འབད་འབུངས་ཆེན་པོ་གནང་བཞིན་འདུག་ལ། བདེན་དང་མི་བདེན་ཁྱེད་ཚོས་དྲིས་ན་ཤེས། དགོན་པ་གཞན་དུ་སློབ་གཉེར་ལ་འགྲོ་བ་ནི། འཇམ་མགོན་བླ་མ་སོགས་སྔ་རབས་སྐྱེས་བུ་དམ་པ་རྣམས་ཀྱིས་གནའ་ནས་ད་བར་བརྒྱུད་པའི་ཕྱག་སྲོལ་ཡིན་པས་མི་ཚད། རང་དགོན་ཀིརྟི་དགོན་པས་ཀྱང་། ཀིརྟི་སང་གི་གསུང་འཕྲིན་སྔ་ཕྱི་མང་པོའི་ནང་དུ། དགོན་སྡེ་གཞན་ནས་ཚུར་ལ་སློབ་གཉེར་དུ་ཡོང་ན་བྱ་བ་ཕུན་སུམ་ཚོགས་པའི་གྲས་སུ་བཞག་སྟེ། དགའ་བསུ་ཞུ་ཡི་ཡོད་རེད། དེས་ན། རང་དགོན་ལ་ཚུར་སློབ་གཉེར་བྱེད་དུ་གཞན་ནས་ཡོང་ན། བྱ་བཟང་དོན་བཟང་ཞིག་ཏུ་བརྩི་བཞིན་དུ། དགོན་གནས་གཞན་དུ་ཕར་ལ་སོང་ནས་ཚད་མ་དང་། ཕར་ཕྱིན་སོགས་གཞུང་ཆེན་མོར་སྦྱངས་ན་གནས་དབྱུང་གཏོང་བ་སོགས་ཀྱི་ཆད་ལས་ངན་པ་བཅད་ན། དེ་ལ་རྒྱུ་མཚན་ཨེ་འདུག་སོམས། ད་དུང་། དེ་ལྟར་བྱས་ན། དགོན་སྡེ་ནང་ཕན་ཚུན་གྱི་མཐུན་ལམ་ལ་ཡང་གས་ཆག་ཇི་ལྟར་ཤོར་གྱི་རེད། ཤུགས་རྐྱེན་ག་འདྲ་ཐེབས་ཀྱི་རེད། ད་དུང་། རང་དགོན་ནས། ཕམ་པ་བྱུང་བ་ལྟ་བུ་དང་། སྤྱོད་ངན་ཞབས་འདྲེན་གྱི་རིགས་གང་མང་ཞིག་མྱི་སར་བཞག་ནས་ཆེན་པོར་བརྩིས་ཏེ་བཞག་ཡོད་མོད། སློབ་གཉེར་པ་དཀྱུས་མ་འདི་དག་དབེན་པའི་གནས་ལ་སོང་ནས། མདོ་སྔགས་ཀྱི་ཆོས་ལ་བསླབ་པ་རེད་ཅེས་གནས་དབྱུང་བཏང་ན་དགོན་པའི་མཚན་ཤས་ལ་གནོད་པ་ཡོད་མེད་དགོངས་རོགས། ༧རྒྱལ་མཆོག་ཡིད་བཞིན་ནོར་བུའི་ཞལ་ནས་ཀྱང་། ད་ལྟའི་དུས་འདིར། ཐོས་བསམ་སློབ་གཉེར་གྱི་སྒོ་ནས་བསྟན་པ་འཛིན་དགོས་པའི་བཀའ་གསུང་བསྟུད་མར་གནང་བཞིན་པའི་སྐབས་འདིར། ང་ཚོས་དེ་ལས་ལྡོག་སྟེ། དབུ་ཚད་ཕར་ཕྱིན་གྱི་གཞུང་ཆེན་རྣམས་ལ་སློབ་གཉེར་གཤའ་མ་གནང་བཞིན་པའི་སློབ་གཉེར་པ་ཚོ། གདོན་དུ་བརྩིས་ཏེ་འཕུད་ཐབས་བྱས་ན་བསྟན་པ་སྤྱི་བྱེ་ཀུན་ལ་གནོད་ཚབས་ཇི་འདྲ་ཆེ་བ་བསམ་བློ་ཐོངས་དང་། དབང་འཛིན་ཁྱེད་ཚོར། ཉེས་པ་ཏིལ་ཙམ་མེད་པའི་སློབ་གཉེར་པ་འདི་འདྲ་ཞིག་གནས་དབྱུང་གཏོང་རྒྱུའི་དབང་ཆ་སུ་ཡིས་སྤྲད་སོང་། གང་ནས་ཐོབ་སོང་། ཁྱེད་ཚོར་དེ་འདྲའི་དབང་ཆ་ཞིག་ལར་ནས་མེད་དེ། གྲྭ་པས་ཆོས་ལ་སློབ་པ་ལ་ནི། མ་གཞི་ནས་ཉེས་པ་ཞིག་གི་དྲི་ཙམ་ཡང་མེད་པའི་ཕྱིར་རོ།།\nཆོས་ལ་སློབ་ཏུ་སོང་ན། ཆོས་ཀྱི་དགོན་སྡེ་ཞིག་ནས་འཕུད་ཀྱི་འདུག་ཟེར་ན། སུ་ཞིག་གི་རྣ་བར་འགྲོ། གནས་ལུགས་གང་དང་མཐུན། རྒྱུ་འབྲས་གང་དང་འཚམས། ཁྱེད་ཚོས་བྱ་ངན་འདིའི་མཚམས་མ་བཞག་ན། རང་དགོན་འདི་ཚོང་དགེ་དང་། གྲོང་ཆོག་པ་འགའི་ཉལ་ས་ཙམ་ཏུ་ཆགས་པའི་ཉེན་ཁ་ཤིན་ཏུ་ཆེ་བར་སྙམ།\nལྷག་པར་ལྷག་ཏུ། བཅའ་ཡིག་གསར་བའི་ནང་ལ་དགོན་པ་གཞན་དུ་སློབ་གཉེར་ལ་སོང་ན། གནས་དབྱུང་གཏོང་དགོས་ཚུལ་ཚིག་གཅིག་ཀྱང་མི་གསལ་བས། ཁ་ཡར་གྲག་ན་བཅའ་ཡིག་དང་། ཁ་མར་གྲག་ན་བཅའ་ཡིག་ཅེས་ཁ་བཏོན་བྱེད་མཁན་ཁྱེད་ཚོས་ལས་ཀ་དེ་ལྟར་ལས་ན་བཅའ་ཡིག་དང་འགལ་བ་ཨེ་རེད། བཅའ་ཡིག་ནང་དུ་ལོ་རེའི་རྒྱུགས་ཆེན་ལ་མ་ཁེལ་ན་འཛིན་གྲྭ་འཕར་མི་ཆོག་པའི་ཆད་པ་བཞག་ཡོད་པས། ཆད་པ་དེ་ཁྱེད་ཚོས་གཅོད་བཞིན་པ་རེད་ལ་ཁོ་ཚོས་འཁུར་བཞིན་པའང་རེད། དེ་ལས་གཞན་གྲྭ་སར་སོང་བ་ཚོ་གནས་དབྱུང་གཏོང་དགོས་རབས་ཚིག་གཅིག་མེད་པས། ཁྱེད་ཚོར་བཅའ་ཡིག་གི་སྒང་ལ་བུད་ནས་ལས་ཀ་ལས་ཟེར་བ་ཞིག་ཤོད་སྲོལ་ཡོད་པ་དེ་འདི་འདྲའི་མིང་རེད་བསམ་གྱི་འདུག མདོར་ན། ཁོ་ཚོ་ཀིརྟི་དགོན་པའི་གྲྭ་བ་རེད། མ་འོང་བ་ན་ཡང་རང་དགོན་ལ་ཡོང་རྒྱུ་རེད། ཀིརྟི་དགོན་པ་ནི་ཁྱེད་རྣམ་པ་གཅིག་པོའི་མ་རེད། དགོན་འདིར་ལས་ཀྱིས་སྐྱེས་པའི་དགེ་འདུན་ཐུན་མོང་གི་གཞིས་ཁྱིམ་རེད། ཡིན་ན་ཡང་སློབ་གཉེར་གྱི་ཕྱིར་གནས་སྐབས་གྲྭ་ས་དེ་དག་ཏུ་སོང་བ་ཡིན་པས། དེར་ཆད་པ་ཞིག་གཅད་དགོས་ཀྱང་བཅའ་ཡིག་ལྟར་གཅོད་པ་ལས་ཉེ་རང་ཆགས་སྡང་གི་དབང་དུ་སོང་ནས་གང་དྲན་དྲན་མི་གནང་བར་མཁྱེན་མཁྱེན།\nརྔ་པ་ཀིར་དགོན་གྱི་མཁན་པོ་དང་དགེ་སྐུལ་གྱི་གཙོས་དབང་འཛིན་རྣམ་པ། རང་དགོན་གྱི་ན་གཞོན་སློབ་གཉེར་པ་རྣམས་ལ་ལམ་མེད་པ་མ་བཟོ་རོགས། ན་ནིང་རང་དགོན་དུ་ལོག་ཁྲིམས་གྲོས་ཆོད་ཡི་གེ་བཞག་པ་དང་། དེ་ལ་རྒྱུ་མཚན་མེད་པའི་གཏིང་གནོན་བྱས་པ་དང་། དབང་ཆ་སྒེར་འཛིན་གྱིས་ལས་ཀ་མང་པོ་བྱས་པ་དང་། དགོན་པའི་སྤྱི་དོན་བཤད་པའི་སློབ་གཉེར་པ་རྣམས་དགྲ་ས་ལྟ་བུར་བཞག་ནས། སྡང་དམོད་ཚད་བརྒལ་གྱིས་རང་དགོན་དུ་སྡོད་ཐབས་མེད་པ་དང་། འདུག་འདོད་མེད་པ་བྱས་སོང་། ད་ཁོ་ཚོས་དཀའ་བ་ཐོད་ལ་བླངས་སྟེ། ས་མཐའ་གཞན་ལ་སོང་ནས་སློབ་སྦྱོང་གནད་དུ་འགྲོ་བ་གནང་བཞིན་པའི་སྐབས་འདིར། ཡང་དབང་འཛིན་ཁྱེད་ཚོས་ཕྱོགས་རིས་སྡུག་སྐད་བསྒྲགས་སྟེ། གནས་དབྱུང་གཏོང་བ་སོགས་ཁྲིམས་ཆད་ངན་པ་གཅོད་རྒྱུ་བྱེད། ཨ། དབང་འཛིན་རྣམ་པ། ཁ་ཡག་ལ་སྦྱར་ནས། གྲྭ་གཞོན་སློབ་གཉེར་པ་རྣམ་པའི་མདུན་ལམ་འདི་ལྟར་འགོག་པ་ནི་རྒྱུ་འབྲས་ལ་ཡང་ཨེ་རན་ནམ། ཚེ་འདི་ཕྱི་གཉིས་ལ་ཨེ་རུང་ངམ། ཟླ་བ་རེ་ལ་གྲྭ་པ་བརྒྱ་རེ་གྲྭ་ལོག་བྱས་ཀྱང་། ཁྱེད་ཚོར་གྲག་འགུལ་ཅི་ཡང་མེད། རང་དགོན་ནས་མི་གྲངས་སྟོང་ལྷག་སློབ་གཉེར་མེད་པར། ཕག་ཉལ་ཉལ་བྱས་ཀྱང་ཁྱེད་ཚོས་བཤད་རྒྱུ་ལས་རྒྱུ་ཅི་ཡང་མེད། རྒྱལ་ལྐུགས་དང་ཚོང་པ་ནི་རྒན་གཞོན་ཀུན་ལ་མཚོ་ལྟར་འཕེལ་བཞིན་ཡོད་ཀྱང་། ཁྱེད་ཚོར་གཏམ་རྒྱུ་དམོད་རྒྱུ་གང་ཡང་མེད། དག་དག ཕྱོགས་གཞན་ལ་སློབ་གཉེར་བྱེད་དུ་སོང་པ་ཞིག་གོ་ན། སྙིང་ལ་ན་ཚ་བརྒྱབ་པ་ལྟ་བུ་ཞིག་ཏུ་གནང་ཡོང་དོན་ཅི་ཡིན་ནམ། ཁྱེད་ཚོ་དགོན་པ་ལ་ཤ་ཚ་བ་དེ་རེད་དམ། དགོན་པའི་དོན་བསྒྲུབ་པ་དེ་རེད་དམ། དངོས་གནས་ཁྱེད་ཚོར་རྒྱུ་འབྲས་མི་འདུག དྲང་མོ་མི་བྱེད་ཀི གྲྭ་གཞོན་སློབ་གཉེར་པ་སྒེར་རེ་རེ་དང་། དགོན་འདིའི་མ་འོངས་པའི་ཆེད་དུ། ད་མཚམས་འཇོག་རོགས། ད་རྒྱུ་འབྲས་མེད་པའི་ལས་ཀ་མཚམ་འཇོག་རོགས། ད་སློབ་གཉེར་པ་རྣམས་འགྲོ་ས་མེད་པའི་གནས་ལ་མི་བརྫངས་རོགས། རྒྱལ་ལྐུགས་རྐུན་མ་ཡིན་ཀྱང་། རྐང་རྩར་གཏུགས་མི་ཉན་ཟེར་ནས་གུ་ཡངས་བྱེད་ཞོར་དུ། སློབ་གཉེར་པ་རྣལ་མ་མང་པོ་ཞིག་གནས་དབྱུང་གཏོང་རྒྱུར། འདི་ལྟར་འཛེམས་བག་ཙམ་ཡང་མེད་པ་ཅི།\nདགོན་པ་ལ་མཁོ་བ་སློབ་གཉེར་པ་རེད། བསྟན་པ་ལ་མཁོ་བ་སློབ་གཉེར་པ་རེད། ཁོང་རྣམ་པ་ནི་གང་ལས་ཀྱང་གལ་ཆེ་ཡི་རེད། དེའི་ཕྱིར། བཀའ་དྲིན་ཆེ། ད་ནི། ཁོང་རྣམ་པར་སློབ་གཉེར་བྱེད་དུ་འཇུག་རོགས། མདུན་ལམ་འཚོལ་དུ་འཇུག་རོགས། ཀུན་ལ་ཕན་པའི་ལས་ཀ་ཡག་པོ་ཞིག་བསྒྲུབ་རོགས། སྤྱི་བྱེ་ཀུན་ལ་གནོད་པའི་ལས་ཀ་འདི་འདྲ་མཚམས་འཇོགས་རོགས།\nའདས་ཟིན་པའི་ལོ་ངོ་བཅུ་ཕྲག་ལྷག་གི་ནང་ལ། རྔ་བ་ཀིར་དགོན་ནས་གྲྭ་ས་གཞན་དུ་སློབ་གཉེར་ལ་ཕེབས་མཁན་གྱི་གཞོན་སྐྱེས་གྲྭ་བ་དག་ལ། ཀིར་དགོན་གྱི་དབང་འཛིན་པ་ཚོས་དཀའ་ངལ་ཇི་ལྟར་སྤྲད་པའི་སྐོར་ནི། དཀའ་ངལ་དེ་དག་དངོས་སུ་མྱོང་མཁན་ཡིན་པའི་བདག་ལ་རྒྱུས་མངའ་ཧ་ཅང་ཆེ་བས། སློབ་གཉེར་བ་ཉམ་ཆུང་ཚོར་རྒྱུ་འབྲས་ལུགས་འགལ་གྱི་མནར་གཅོད་བྱས་པ་རྣམས་རེ་རེ་བཞིན་གླེང་རྒྱུ་ཡོད་མོད། དེ་རེ་ཞིག་བཞག་ནས། ད་ལོར་དགོན་པ་གཞན་དུ་སློབ་གཉེར་ལ་ཕེབས་མཁན་གྱི་གྲྭ་པ་དག་ལ་ཉིན་བཞིན་རྣ་བར་གཟན་པའི་ཚོགས་གཏམ་དྲག་པོ་བཏང་ནས། "ཉིན་བདུན་གྱི་ནང་ཕྱིར་རང་དགོན་དུ་མ་ཐོན་ན། རང་ཉིད་རང་བསམ་གྱིས་དགོན་པ་ལས་ཕྱིར་བུད་པ་ཡིན་པས། ཕྱིན་ཆད་དགོན་འདིར་འོང་ས་མེད"ཅེས་ཐག་བཅད་བྱས་འདུག་པ་འདི། གནད་དོན་ཚབས་ཆེན་ཡིན་པས་དེའི་སྐོར་གླེང་བར་བྱ།\nབདག་གིས་དུས་རྒྱུན་བསམ་གཞིག་ཅི་ལྟར་བྱས་ཀྱང་། ཀིར་དགོན་འདི་ལེགས་ལམ་ལ་འགྲོ་དགོས་ན། ངེས་པར་དུ་གནད་དོན་ཆེ་ཕྲ་གང་ཡིན་ཐག་གཅོད་བྱེད་པའི་སྐབས་སུ། འདུལ་བའི་སྡེ་སྣོད་ཀྱི་དགོངས་པ་གཙོ་བོར་བཟུང་ཐོག འཛིན་གྲྭ་སོ་སོའི་འཐུས་མི་བསྡུས་ནས་གོ་བསྡུར་རྒྱུ་ལས་ལྷག་པའི་ལམ་ཞིག་གཏན་ནས་རྙེད་ཀྱི་མི་འདུག་ལ། ད་རེས་གྲྭ་གཞོན་མང་པོ་ཆོས་སྡེ་གཞན་དུ་སློབ་གཉེར་ལ་ཕེབས་པའི་གནད་དོན་འདི་ཡང་ཐབས་ལམ་འདི་གཉིས་ལ་བརྟེན་ནས་ཐག་གཅོད་པ་ལས་ལྷག་པའི་ལམ་ཞིག་མེད་པར་འདོད། དེ་མ་གཏོགས་ཚོགས་གཏམ་དྲག་པོ་བྱེད་པ་དང་། ཤེར་འཐེན་པ། ཕ་མ་དང་ཉེ་འབྲེལ་ལ་འཇིགས་སྐུལ་བྱེད་པ། དགོན་པ་ལས་གནས་དབྱུང་གཏོང་བ་སོགས་ཀྱི་བྱེད་སྦྱོར་ཐ་ཆད་དེ་དག་གི་སྒོ་ནས་གནད་དོན་ཐག་གཅོད་ཐབས་ལ་འབད་ན། རང་གཞན་གཉིས་འཕུང་གི་རྒྱུ་ལས་མ་འདས་པ་ནི། ཉེ་བའི་ལོ་ངོ་བཅུ་ཕྲག་ལྷག་གི་རིང་དགོན་པ་འདིས་དངོས་སུ་ཚོར་བའི་དངོས་ཡོད་ཉམས་མྱོང་ཞིག་རེད་འདོད།\nམ་གཞི་ནས་དགོན་པ་འདིའི་དོན་གྱི་བདག་པོ་ནི། མགོ་བཀའ་རམས་ནས་མཇུག་ཁ་དོག་དཀར་དམར་ལ་ཐུག་གི་བར་གྱི་དགེ་འདུན་མང་མང་ཡིན་པ་ལས། བླ་སྤྲུལ་སྐུ་ག་གེ་མོ་ཞིག་དང་། ལོ་ངོ་གཅིག་གཉིས་ཙམ་ལ་བསྐོ་བཞག་བྱས་པའི་དབང་འཛིན་སྐོར་ཞིག་ཡིན་ག་ལ་སྲིད། དེའི་ཕྱིར་ན། འཐུས་མི་ནི་དགོན་འདིའི་དོན་གྱི་བདག་པོ་དང་། གྲྭ་མང་ཀུན་གྱི་སྐུའི་སྐུ་ཚབ་དང་། གསུང་གི་གསུང་ཚབ་ཡིན་པས། གནད་དོན་གང་ཡིན་ཐམས་ཅད་ལ་ཁོང་ཚོས་བློ་རིག་པ་བསྒྲིམས་ཏེ། བདེན་པ་དང་བདེན་པ་བརྡར་ནས། བསྟན་པ་སྤྱི་དང་། ལྷག་པར་དུ་སྐྱེས་བུ་སྒེར་རེ་རེའི་མདུན་ལམ་ལ་ཕན་པ་འབྱུང་མིན་གཙོ་བོར་བཟུང་སྟེ་ཐག་གཅོད་བྱས་ན། ཀུན་གྱི་ཐུགས་ཡིད་ཚིམ་ཞིང་ཕུགས་ཐག་རིང་བའི་ལམ་ཞིག་ཏུ་འགྱུར་བ་གདོན་མི་ཟ། གནའ་བོའི་རྒྱ་གར་གྱི་ནཱལེནྡྲ་དང་། བི་ཀ་རམ་ཤྲཱི་ལ་སོགས་སངས་རྒྱས་ཀྱི་བསྟན་པ་ཉི་ཟླ་ལྟར་གསལ་བའི་དགོན་ཆེན་རྣམས་སུ། དགོན་པའི་གནད་དོན་གང་ཡིན་རུང་། སྡེ་སྣོད་གསུམ་གྱི་དགོངས་པ་གཞིར་བཟུང་སྟེ་ཐག་གཅོད་བྱེད་པའི་སྲོལ་རྒྱུན་ཡོད་མྱོང་བ་ལྟར། རང་ཅག་དུས་རབས་ཉེར་གཅིག་པའི་ནང་པའི་དགོན་སྡེ་དག་གིས་ཀྱང་། གནའ་བོའི་སྐྱེས་ཆེན་ཚོའི་ཤེས་རབ་ཀྱིས་བསྐྲུན་པའི་སྲོལ་རྒྱུན་དེ་ལ་རྩ་བ་བྱས་སྟེང་། དེང་གི་དཔྱོད་ཤེས་ཀྱིས་བཟོས་པའི་དམངས་གཙོའི་ཐབས་མཆོག་གཙོ་བོ་འཐུས་མི་བསྡུ་བའི་ལམ་ལ་བརྟེན་ནས། དཀའ་རྙོག་སེལ་ཐབས་བྱེད་རྒྱུ་ནི་ལམ་གྱི་མཆོག་དང་བདེ་དགེའི་གཞི་མ་རུ་སྣང་ངོ་། ། དེ་མིན་དབང་འཛིན་པ་རེ་འགའི་དགའ་མོས་ལྟར། ཚོང་དང་འཕེལ་ནག་འཇོག་མཁན། རྒྱ་གྲོང་བོད་གྲོང་རྐྱང་བ་འགྲིམ་བསྡད་མཁན། ཐ་ན་ཕམ་པའི་གླེང་ཕྱོགས་ཁ་གསལ་ཡོད་པ་སོགས་ལ་ནི་ཁྲིམས་དང་ཆད་ལས་གང་ཡང་མེད་པར། དབེན་པའི་དགོན་སྡེ་རྣམས་སུ་ལྟོ་སྐྱ་གོས་ཧྲུལ་གྱི་འཚོ་བ་ངན་ངོན་ཙམ་ལ་བརྟེན་ནས་སློབ་གཉེར་བྱེད་བཞིན་པའི་གྲྭ་རྐྱང་སློབ་གཉེར་པ་དག་ལ་ཉིན་བཞིན་ཚོགས་གཏམ་དྲག་པོ་བྱས་ཏེ། ཐོས་བསམ་སློབ་གཉེར་དང་། དཔེ་ཁྲིད་དགེ་རྒན་གྱིས་སྟོང་བའི་དགོན་པ་འདིའི་ནང་མགྱོགས་པོར་ཕྱིར་མ་ཐོན་ན། གནས་དབྱུང་གཏོང་རྒྱུ་ཡིན་ཞེས་ཐག་བཅད་བྱས་འདུག་པ་ནི། དོན་ལ་དགོན་འདིའི་གྲྭ་པ་ཚོར"སློབ་གཉེར་བྱས་ན་གནས་དབྱུང་གཏོང་བའི་ཁྲིམས་ཆད་བཞག"པ་དང་གཉིས་སུ་མེད་པས། དེ་ནི་ལྷ་ཆོས་མི་ཆོས་གཉིས་ཀ་དང་འགལ་བའི་དཀར་ནག་གོ་བཟློག་གི་བྱེད་སྟངས་ཤིག་ཀྱང་རེད། རང་རེའི་དབང་འཛིན་དག་གིས་ད་དུང་ལམ་འདི་དང་འདི་འདྲའི་རྒྱུན་བསྐྱངས་ན། ཐག་མི་རིང་བར་དགོན་སྡེ་འདིར་ཆག་འཇིག་ཆེན་པོ་ཞིག་འབྱུང་བར་གདོན་མི་ཟ། དེ་ལྟ་ན། གནད་དང་འགག་ལ་ཐུག་དུས།འདུལ་བའི་སྡེ་སྣོད་ཀྱི་དགོངས་པ་ཚད་ཤིང་གི་གཙོ་བོར་བཟུང་སྟེ། འཐུས་མི་བསྡུས་ནས་གནད་དོན་ཐག་གཅོད་བྱེད་རྒྱུ་ལས་ལྷག་པའི་ལམ་མཆོག་ཅིག་གང་ན་ཡོད་དམ།\nགཉིས། རང་དགོན་གྱི་གྲྭ་བ་མང་པོ་ཞིག་དགོན་པ་གཞན་དུ་སློབ་གཉེར་ལ་ཕེབས་དགོས་དོན་ནི། རྒྱུ་རྐྱེན་གསུམ་དུ་འདུ་སྟེ། གཅིག དགོན་པ་འདིར་གྲྭ་བ་ཉིས་སྟོང་བདུན་བརྒྱ་ལྷག་ཡོད་ན་ཡང་། བྱིས་པ་ཚོ་ཟུར་དུ་སློབ་གླིང་དུ་བསྡུས་པ་ལ་མི་གྲངས་བརྒྱད་བརྒྱ་ཙམ་ཡོད་པ་ལས་གཞན་དུ། མཚན་ཉིད་ཀྱི་གཞུང་ལ་སློབ་གཉེར་རྣལ་མ་བྱེད་མཁན་ནི་གྲྭ་བ་སུམ་བརྒྱ་ལྷག་ཙམ་ལས་མེད་པས། གྲྭ་བ་ཆིག་སྟོང་ལྔ་བརྒྱ་ལྷག་ལ་སློབ་གཉེར་ཁྱོན་ནས་མི་བྱེད་པའི་གོམས་གཤིས་ངན་པ་ཞིག་རྒྱུན་འབྱམས་སུ་ཆགས་ཡོད་ལ། གོམས་གཤིས་དེ་ལ་བརྟེན་ནས་ནི་ས་འདིར་རང་བཞིན་ཤུགས་ཀྱིས་ཆོས་དང་འགལ་ཞིང་། སློབ་སྦྱོང་གི་གེགས་སུ་གྱུར་བའི་ཁོར་ཡུག་རྒྱ་ཆེན་པོ་ཞིག་བསྐྲུན་འདུག་པ་དེའོ། །\nམི་སུ་ཞིག་ཡིན་ཀྱང་། རང་གི་སེམས་གཡེང་སའི་བྱ་བ་ཞིག་མེད་པར་འདུག་མི་ནུས་པས། དགོན་པ་འདི་ལ་མཚོན་ནའང་། ལོ་བདུན་བརྒྱད་ཙམ་ནས་རབ་ཏུ་བྱུང་པའི་གྲྭ་ཆུང་ཚོར་ནི་ལོ་བཅོ་ལྔ་ཡས་མས་ལ་འབུད་རག་བར་དུ་མེ་འབུད་པ་དང་། ཐལ་འཕོ་བ། ནང་འཕྱག་པ་སོགས་ལས་ཀ་ཙག་ཙིག་ཙམ་གྱིས་དུས་འདའ་རུ་འཇུག\nལོ་ངོ་བཅོ་ལྔ་ཙམ་ལ་བུད་པ་ནས་བཟུང་། ལ་ལ་གྲ་ཁ་གྲོང་ཆོག་ཙམ་གྱིས་དུས་འདའ་བར་བྱེད། ལ་ལ་ཕུག་རོན་གསོ་བ་སོགས་སུ་རྒྱུན་དུ་གཡེང་། ལ་ལས་འཕེལ་ནག་བཞག་སྟེ་མི་ཁོམ་པར་གནས། ལ་ལས་རྒྱལ་འཇོག་པར་འདུར། ལ་ལ་ཚོང་གིས་བྲེལ། ལ་ལས་སྤོ་ལོ་རྒྱུན་འཕེན་བྱེད། ལ་ལས་རྒྱ་གྲོང་བོད་གྲོང་ཚེ་འགྲིམ་བྱེད། ལ་ལས་ཟ་ཁང་དང་ཇ་ཁང་ཉིན་འགྲིམ་བྱེད། ལ་ལ་གློག་འཕྲུལ་རོལ་རྩེད་འབའ་ཞིག་ལ་འཁོར་ནས་སྡོད། ལ་ལས་ནི་ཁང་བའི་སྒོ་ཕྱི་ནང་སོགས་བདག་རེ་བྱས་ནས་ཉི་མ་གཏོང་ཐབས་བྱེད་ཀྱིན་པ་སོགས། རང་རང་གིས་དུས་ཚོད་གཏོང་སའི་ཁོར་ཡུག་རེ་རེ་བསྐྲུན་ཡོད། དེས་ན། ལོ་ཉི་ཤུ་ལྷག་ལ་ཐོན་པའི་ཀིར་དགོན་གྱི་གྲྭ་བ་ཞིག་ལ་ཆག་བཞག་ན། རང་དགོན་དུ་བསྡད་ནས། རང་གི་ལུས་ངག་ཡིད་གསུམ་པོ་ཁོར་ཡུག་འདིའི་རྒྱུན་སྲོལ་གྱི་སྣང་ཚུལ་དེ་དག་གི་དབང་དུ་མི་གཏོང་བར། གསར་དུ་སློབ་སྦྱོང་ཞིག་བྱེད་ཟེར་ན་ལས་སླ་མོ་ཞིག་གཏན་ནས་མིན་པས། གནས་སྐབས་སུ། སློབ་སྦྱོང་གི་གེགས་སུ་གྱུར་བའི་གྲོགས་ཀྱི་ཁོར་ཡུག་དང་། བྱ་བའི་ཁོར་ཡུག རྩེད་མོའི་ཁོར་ཡུག གཏམ་གྱི་ཁོར་ཡུག་སོགས་དང་བྲལ་ནས་སློབ་གཉེར་གྱི་རྩ་བ་བརྟན་པོ་ཞིག་ཚུགས་རེག་བར་དུ། དགོན་སྡེ་གཞན་ཞིག་ཏུ་སློབ་གཉེར་ལ་ཕེབས་པ་ནི་སྤྱི་སྒེར་གཉིས་ལ་ཕན་ཞིང་ཚུལ་མཐུན་ལུགས་མཐུན་གྱི་འདམ་ག་ཞིག་རེད་ཅེས་ཁོ་བོས་ཚིག་ཐག་ཆོད་པོས་སྨྲའོ། །\nགཉིས། སློབ་ཁྲིད་བྱེད་པའི་དགེ་རྒན་མེད་པ་དེ་ཡིན་ལ། དུས་རྒྱུན་སློབ་ཁྲིད་བྱེད་པའི་ངེས་དོན་གྱི་བཤེས་གཉེན་རྣམས་ནི་དགོན་སྡེ་གཞན་དུ་དགེ་རྒན་ལ་མངགས་ཏེ་མེད་པར་བྱས། ལོ་སྔོན་མའི་ཟླ་གསུམ་པའི་ནང་འཐུས་མི་མང་པོས་བསམ་ཆར་ཤུགས་ཆེན་བཏོན་པ་ལ་བརྟེན་ནས། གཞན་ནས་དགེ་རྒན་རེ་གདན་འདྲེན་བྱས་ཀྱང་ཟླ་ཕྱེད་ཙམ་ལས་མ་བཞུགས་པས། དེས་དགོན་ཆེན་འདི་འདྲ་ཞིག་གི་སློབ་ཁྲིད་ཀྱི་དཀའ་ངལ་སེལ་ག་ལ་ནུས། དེའི་ཕྱིར་ན། གྲྭ་བ་མང་པོ་གཞན་དུ་སློབ་གཉེར་ལ་ཕེབས་དགོས་པའི་རྒྱུ་རྐྱེན་གཉིས་པ་ནི་དཔེ་ཁྲིད་དགེ་རྒན་མེད་པ་དེ་རེད། ཡུན་རིང་ལ་བཞུགས་པའི་དགེ་རྒན་ཞིག་གདན་འདྲེན་བྱས་ན། གྲྭ་བ་མང་པོ་དེའི་སློབ་མར་གྱུར་ཏེ། དབང་ཆ་གཞན་ལག་ཏུ་འཆོར་བར་དོགས་པའི་རང་རེའི་དབང་འཛིན་དག་གི་སེམས་ན། གུ་དོག་ཅིང་ཕུགས་མི་འཆོལ་བ། སྒེར་སེམས་ཀྱི་རྩ་བ་ཅན། རང་གཞན་གཉིས་འཕུང་གི་ལྟ་ངན་ཞིག་ཡོད་པས། དེ་མ་དོར་བར་དུ། དགོན་སྡེ་འདིར་དགེ་རྒན་གྱིས་མི་ལྡེང་བའི་དཀའ་ངལ་མི་མཐུད་གནས་ཤིང་། དགོས་མེད་ཀྱི་རྙོག་གླེང་སྣ་ཚོགས་ཀྱང་རྒྱུན་དུ་འབྱུང་བར་ཐེ་ཚོམ་མི་དགོས་སོ། །\nགསུམ། ཀིར་དགོན་གྱི་དབང་འཛིན་དག་གིས་མ་རུང་ཁོག་བཅུག་གིས་བྱ་བ་བསྒྲུབ་ཚུལ་དང་། ཐག་གཅོད་བྱེད་ཚུལ་འདི་དག་ཡིན་ཏེ། ལོ་སྔོན་མར་དགོན་འདིའི་དབང་འཛིན་དག་གིས། འགྲོ་བ་མི་ཡི་སྤྱི་ནོར་དུ་གྱུར་པའི་སྨྲ་བརྗོད་ཀྱི་རང་དབང་འགོག་པའི་ལོག་ཁྲིམས<གྲོས་ཆོད་ཡི་གེ>ཟེར་བ་ཞིག་བཞག་སྟེ། སྒོ་ཤེས་རབ་རྒྱ་མཚོ་མཆོག་གནས་དབྱུང་བཏང་བ་སོགས་རྙོག་གྲ་དང་དཀའ་ངལ་སྣ་ཚོགས་ཤིག་བཟོས་པ་ལ་བརྟེན་ནས། རེ་བ་ཅན་གྱི་སློབ་གཉེར་བ་གསར་པ་མང་པོ་ཞིག་འབྱུང་གིན་པ་ཚོའི་སློབ་སྦྱོང་གི་འདུན་པ་མེ་སྟག་ལྟ་བུ་དེ་སྐད་ཅིག་ཉིད་ལ་ཐལ་བར་བརླགས་སོང་། གལ་ཏེ་ད་སྐབས་ཁོང་ཚོས་བཞག་པའི<གྲོས་ཆོད་ཡི་གེ>ཟེར་བའི་ལོག་ཁྲིམས་དེ་དངོས་སུ་ལག་སྟར་ཞིག་བྱེད་པའི་དབང་དུ་བཏང་ན། ཤོག་ཤར་དེའི་ཆེད་དུ། གྲྭ་བ་བརྒྱ་ཕྲག་འགའ་གནས་དབྱུང་བཏང་ནས་དགོན་སྡེ་འདི་རྩ་གཏོར་བྱེད་དགོས་ཏེ། ཁོང་ཚོས་ཆོག་མཆན་མེད་པར་འགྲེམས་སྤེལ་བྱས་པའི་རྩོམ་དང་ཡི་གེ་དེ་འདྲ་ཞིག་མང་བས་སོ། །\nཁོང་ཚོས་གྲྭ་མང་གི་སྨྲ་ལྕེ་འགོག་པའི"གྲོས་ཆོད"དེ་འདྲ་བཞག་པར་མ་ཟད། དེ་ནས་བཟུང་། གྲྭ་མང་གི་བསམ་ཚུལ་འདོན་པའི་བརྒྱུད་ལམ་སྟེ། འཐུས་མི་བསྡུས་ནས་གནད་དོན་གང་ཡིན་ལ་གྲོས་བསྡུར་བྱེད་པའི་ལམ་སྲོལ་བཀག་པ་དང་། མཁན་པོ་སོགས་ལས་སྣེ་རྣམས་མང་མོས་ལྟར་བསྐོ་བཞག་བྱེད་པའི་སྲོལ་བཟང་གི་རྒྱུན་རྩད་ནས་བཅད་དེ། སངས་རྒྱས་ཀྱི་ལུང་ལས། "དགེ་སློང་དག་བསླབ་པའི་གཞི་ཕྲ་མོ་དང་། ཕྲན་ཚེགས་གང་ཡིན་པ་དེ་དག་ནི་དགེ་འདུན་ཚོགས་ནས་སྐབས་དབྱེ་ཞིང་བདེ་བ་ལ་རེག་པར་གནས་པར་བྱའོ།" ཞེས་སོགས་ཀྱི་དགོངས་དོན་གསེར་ལས་ལྷག་པ་དག་ནི་ཆུ་ལ་བསྐྱུར་ཞིང་། རླུང་ལ་སྤུར་ཏེ། དཔེ་ཆ་པ་རྣམས་གཙོ་བོར་གྱུར་བའི་དགོན་འདིའི་གྲྭ་པ་མང་པོ་ཞིག་གི་སེམས་ལ་རྨ་ཁ་ཆེན་པོ་བཟོས་པས། གྲྭ་བ་མང་པོ་ཞིག་སྡེ་འདིར་ལྷོད་པོར་བཞུགས་མི་ཐུབ་པར་གྱུར་ཡོད། དེ་འདྲའི་རྙོག་དྲ་མཐའ་དག་གི་རྒྱུར་གྱུར་བའི་དབང་འཛིན་པ་དག་གིས་ནི། ད་རུང་བྱ་བ་སྒྲུབ་ཚུལ་དང་དོན་དག་ཐག་གཅོད་བྱེད་ཚུལ་སོགས་ལ་འགྱུར་བ་ཕྲ་མོ་ཙམ་ཡང་མི་གཏོང་བར་མ་ཟད། དེ་དག་ལ་ཤི་འཐམ་རོ་འཐམ་བྱེད་བཞིན། དེས་བསྐྱེད་པའི་ངན་འབྲས་རྣམས་བཟློག་ཐབས་ལ་འབད་པ་ནི། རྒྱུ་འབྲས་ཀྱི་ཆོས་ཉིད་ལ་རྒོལ་བཞིན་པ་ཁོ་ན་རེད་ཨང་།\nནམ་ཞིག་ཁྱེད་ཚོས་ཀྱང་། དགོན་པ་སྤྱིའི་ལས་སྒོ་མཐའ་དག་གྲྭ་མང་གི་ཐུགས་འདུན་ལྟར་བསྒྲུབ་དགོས་པའི་ཚུལ་ཤེས་ཏེ། དགོན་པ་ནི་མི་གཅིག་གམ་ཚོགས་ཆུང་གཅིག་གིས་དབང་བསྒྱུར་བྱ་ཞིག་ཡིན་སྙམ་པའི་འདུ་ཤེས་དེ་དོར་ན། ད་གཟོད་དགོན་པ་ལེགས་ལམ་ཞིག་ཡོད་སྲིད་ཀྱི། དེའི་བར་དུ་རྙོག་དྲ་མཚམས་ཆད་རྒྱུ་མེད་དེ། ཀིར་དགོན་གྱི་དཀའ་ངལ་མཐའ་དག་གི་འབྱུང་རྐྱེན་གཙོ་བོ་ནི། སྡེ་འདིའི་དབང་འཛིན་པ་དག་གི་རྒྱུད་ན་བྲག་ལ་རྩི་ཆགས་པ་ལྟར། གྲྭ་མང་གི་ཁེ་དབང་སྣང་མེད་དུ་བཞག་ནས། རང་ལྟ་མཆོག་འཛིན་གྱིས་ཅི་ཞིག་བསྒྲུབས་རུང་ཡིན་ཤག་ཤག་ཏུ་བཟུང་བའི་ང་རྒྱལ་མ་རུང་བ་ཞིག་འབྱར་ནས་ཡོད་པ་དེ་ཡིན་ནོ། །\nཇི་སྐད་བཤད་པ་ལྟར། གནད་ཀྱི་དོན་པོ་ནི་དེ་ལྟར་འདུག་པས། ཁྱེད་དབང་འཛིན་རྣམས་ལའང་། འདུལ་བའི་སྡེ་སྣོད་ཀྱི་དགོངས་པ་ཚད་ཤིང་གི་གཙོ་བོར་བཟུང་སྟེ། གྲྭ་མང་གི་འཐུས་ཚབ་ཚང་བར་བསྡུས་ཏེ་གནད་དོན་གང་ཡིན་ཐག་གཅོད་བྱེད་པའི་སྙིང་སྟོབས་ཡོད་ན། དེའི་མཇུག་འབྲས་གང་ཡིན་ཀྱང་དགའ་བཞིན་སྤྲོ་བཞིན་དང་ལེན་བྱེད་ཐུབ་པའི་གདེང་ཚོད་ཡོད། དེ་མིན་མི་རེ་གཉིས་དང་། ཚོགས་ཆུང་རེ་ཟུང་ལ་ཕྱོགས་ཕེབས་སློབ་གཉེར་པ་ཚོ་གནས་དབྱུང་གཏོང་བའི་དབང་ཆ་ཕར་ཞོག འདིའི་ཐད་ཀྱི་གནད་དོན་ཕྲ་མོ་ཙམ་ཐག་གཅོད་བྱེད་པའི་དབང་ཆའང་ལར་ནས་མེད་དེ། གཞན་དུ་ན་ཁྱེད་ཅག་གནས་དབྱུང་གཏོང་བའི་དབང་ཆ་བདག་ལའང་ཡོད་པར་མི་འགྱུར་རམ། ང་རྙོག་དྲ་བཤད་རྒྱུར་དགའ་བ་མིན་ཏེ། རྒྱུན་དུ་བཙན་ཤུགས་ཀྱིས་བཙུར་ནས་སྡོད་མི་འཇུག་པས་མི་བཤད་ཐུ་མེད་རེད། ད་ནི་ངོ་མ་སྤྱི་སྒེར་གཉིས་ཀར་ཕན་པའི་བྱ་བ་ཞིག་གི་ཐོག་གོམ་པ་སྤོ་བའི་རེ་སྐུལ་སྙིང་ནས་ཞུས་པ་ལགས་ན། དེ་དོན་ཐུགས་ཀྱི་མཐིལ་དུ་ཉར་བའི་རེ་བ་ཧ་ཅང་ལྕི་ཞེས་དགོན་འདིའི་གྲལ་མཐའ་འཛིན་པའི་གྲྭ་སྐལ་བཟང་དུ་འབོད་པས་རང་ཤག་ཏུ་བྲིས་སོ། །\nལོ་སར་བ་ནས་བཟུང་རང་དགོན་གྱི་གྲྭ་བ་མང་པོ་ཞིག་གིས་རང་རང་གི་ཕུགས་བསམ"ཆུང་ཆུང"རྣམས་དཔེ་ཁུག་ལྗིད་ཏིག་ཏིག་རེ་དང་མཉམ་དུ་ཁུར་ནས། རང་གི་མལ་ཁང་དྲོན་མོ་དང་ཁ་གྱེས་ཏེ་ལྟོ་སྐྱ་གོས་ཧྲལ་གྱི་འཚོ་བ་གསར་བ་ཞིག་གི་མགོ་བརྩམས་སོང་། སྤྱིར་ཡིན་ན་གྲྭ་བ་ལོ་ཆུང་མང་པོ་ཞིག་སློབ་སྦྱོང་ལ་མོས་ཤིང་བརྩོན་པ་ནི་སྤྱི་སྒེར་གང་ལ་བསམ་རུང་དོན་བཟང་ཞིག་ཡིན་པ་བཤད་མི་དགོས་ལ། ཁོང་ཅག་གི་ནང་མི་ཉེ་འབྲེལ་རྣམས་ཀྱང་དགའ་འོས་པའི་དོན་དག་ཅིག་ཡིན་པ་སྨོས་ཅི་ལ་དགོས། ཡིན་ན་ཡང་། ཕུགས་རྒྱང་དང་འདང་རྒྱག་མེད་པའི་དབང་འཛིན་པ་དག་གི་ལག་འོག་ནས་འདི་ཙམ་ཡང་འགལ་འདུ་མང་པོ་ཞིག་དང་། སྡུག་བསྔལ་མོད་པོ་ཞིག་གི་གཞི་མར་གྱུར་སོང་བ་རེད། དབང་འཛིན་པའི་ལས་ཉེས་བྱས་ཉེས་ལ་དགག་སྒྲུབ་དང་། སློབ་གཉེར་བའི་དཀའ་སྡུག་སེམས་ངལ་གྱི་སྐོར་གྲོགས་པོ་མི་ཉུང་བ་ཞིག་གིས་རྩོམ་ཐུང་མང་པོ་ཞིག་སྤེལ་སོང་ལ། རང་ཉིད་ཀྱང་དེ་དག་ལ་ཉམས་མྱོང་དང་གཏན་ཚུགས་གཉིས་ཆ་ནས་མོས་མཐུན་དང་རྒྱབ་སྐྱོར་ཡོད་པ་མ་ཟད། ཁོང་ཅག་གིས་བྲིས་པ་ལས་གཞན་ཞིག་བཤད་རྒྱུ་ཡང་ཅང་མེད། རེད་དེ། གཅིག་ན་གལ་བོ་ཆེ་ལ་ནན་ཏན་གྱི་ཚུལ་ཡིན་ལ། ལྷག་ཏུ་ཡང་དགོན་པའི་མདུན་ལམ་ལ་དོན་དམ་པའི་དོ་སྣང་དང་སེམས་ཁུར་ཡོད་པའི་གྲྭ་བ་དཀྱུས་མ་རྣམས་དང་། དོན་དག་འདིའི་ཐད་ནས་སྐད་ཆ་རེ་བཤད་སར་འགྲོ་བའི་དབང་འཛིན་པ་ཀུན་པོར་རང་གིས་མཐོང་ཞིང་དཔྱད་པའི་དོན་དངོས་ཞིག་སྟེ། ད་ཆ་རང་ས་རང་ཡུལ་དུ་བྱུང་གྱིན་པའི་འགལ་འདུ་སྐོར་ཞིག་དང་། འགལ་འདུ་དེ་དག་གི་མཇུག་འབྲས་སོགས་གསོང་བོར་ལབ་ན་འདོད། དེ་ཡང་འགལ་འདུ་ཡོད་ཚད་ཀྱི་གཞི་མ་དང་རྩ་བ་ལྟ་བུ་ནི། སློབ་གཉེར་བ་དང་དགོན་པའི་ལས་སྣེའི་བར་གྱི་འགལ་བ་ཡིན་པ་སྨོས་ཅི་དགོས། སློབ་གཉེར་བ་དག་ལ་མཚོན་ན་རང་རང་གི་མདུན་ལམ་ལ་བསམ་སྟེ་སོས་དལ་བག་ཡངས་ཀྱི་འཚོ་བ་རྒྱབ་ཏུ་གཡུག་ནས་སློབ་གཉེར་གྱི་ལམ་ཁ་གསར་བ་ཞིག་བཙལ་བ་ནི། སེམས་ཐག་དཀའ་མོ་ཞིག་བཅད་པ་ཡིན་ལ། རེ་བ་སོ་མ་ཞིག་རྙེད་པ་ཡང་ལོས་ཡིན། མི་ཞིག་ལ་མཚོན་ན་ཆེ་རུང་ཆུང་རུང་རང་གི་ཕུགས་བསམ་དང་རེ་བ་ལས་གལ་ཆེ་བ་ཞིག་ལར་ནས་མེད་པས། ཕུགས་བསམ་དང་རེ་སྙེགས་དབང་ཤེད་ཀྱིས་བཅོམ་ན་དེ་ལ་མ་དགའ་བ་ཡོང་ཤག་ཤག་ཡིན་པ་རེད། ད་རུང་སེམས་ངོར་རྩ་བ་ནས་མི་འབབ་པ་ཞིག་ཡོད་པ་ནི། ཐག་གཅོད་བྱེད་སྐབས་རྒྱུས་ལོན་དང་རྩད་གཅོད་གང་ཡང་མེད་པར། དབང་ཤེད་བཙན་ཤེད་ཁོ་ན་སྤྱོད་པ་དེ་རེད། དགོན་སྡེའི་ཁྲོད་ཀྱི་ལས་སྣེ་སྐོར་ཞིག་ནི་ཕྱོགས་ཞེན་གྱིས་རྒྱུད་དཀྲུགས་ཤིང་། སུ་ཞིག་ཕམ་འདོད་ཀྱི་འདུན་མ་འབའ་ཞིག་ལས་མེད་པ་མཐོང་བ་མངོན་གྱུར་རེད། དེ་བས"དགའ་བའི་ངོ་བོ་གཞན་གྱི་རྒུད་པ་ཉིད"དུ་སོང་བ་ཚོར་ལབ་རྒྱུ་མེད་ལ་ལབ་ཀྱང་དགོས་པ་གང་ཡང་མེད་པ་ཤེས་ཡོད། རེད་དེ། དགོན་པའི་མ་འོངས་པར་དོ་སྣང་དང་སེམས་ཁུར་ཡོད་སའི་དབང་ཅན་འགའ་རེ་བརྒྱ་ལ་ཡོད་སྲིད་ན། དེ་དག་གིས་ཤེས་དགོས་པ་ཞིག་ནི་ཕན་ཚུན་རྒྱུས་ལོན་དང་བསམ་ཤེས་གང་ཡང་མེད་པར་བཀའ་བཤེར་བསྟན་བཤེར་ཁོ་ན་དང་། ཆད་པ་དང་གནས་དབྱུང་འབའ་ཞིག་གིས་ལས་སྣེ་དང་སློབ་གཉེར་བའི་བར་གྱི་འགལ་བ་ཇེ་ཆེ་དང་། ཞེ་འདྲེས་ཇེ་དྲགས་སུ་འགྲོ་བ་ལས། དོན་དག་གང་ཡང་ཐག་ཆོད་ཡག་པོ་ཞིག་ཡོང་གི་མ་རེད། ད་ཆ་དགོན་པའི་ནང་གི་དགེ་འདུན་པའི་བར་ལ་འགལ་བ་ཇེ་ཆེ་ནས་ཇེ་ཆེར་འགྲོ་བཞིན་ཡོད་པ་མང་པོ་ཞིག་གི་ཚོར་གྱི་ཡོད་ངེས། འདི་ནི་ཉེན་ཁ་ཚབས་ཆེན་ཞིག་སྟེ། དགོན་སྡེ་འདི་དུམ་བུ་བརྒྱད་གས་སུ་འགྲོ་བའི་སྔ་ལྟས་ཤིག་ཡིན་པ་བཤད་ཅི་ལ་དགོས། ངས་བསམ་ན་འགལ་བ་འདི་ནི་རྒྱུ་རྐྱེན་གཉིས་ཀྱིས་བསྐྱེད་པར་འདོད། གཅིག་ནི་མི་སྐོར་ཞིག་གིས་བསམ་གཟས་ནས་དགོན་པའི་ནང་ནས་དེ་ཚོས་ཅིག་ཅིག་ཟེར་གྱི་ཡོད་རབ་དང་། འདི་ཚོས་ཉིག་ཉིག་ལབ་ཀྱི་ཡོད་ཚུལ་གྱི་དཀྲོགས་གཏམ་དང་ཞྭ་མོ་སྣ་ཚོགས་འགེབ་ཞོར་དུ། ང་ཚོ་ནི་ཁོང་ཚོ་དང་འདྲ་མི་ཉན་ཚུལ་དང་། ཁོང་ཚོ་དང་རྒྱང་བཀྱེད་དགོས་ལུགས་ཀྱི་ལབ་གླེང་མང་པོ་ཞིག་བཟོས་ཏེ། དགེ་འདུན་པའི་ནང་ལ་ཚོགས་ཁག་གི་འདུ་ཤེས་དང་དཀྲུགས་ཤིང་བཟོ་བཞིན་པ་འདི་རེད། དེ་ནས་གཅིག་ནི་ཚར་རྒྱུ་རྫོགས་རྒྱུ་མེད་པའི་ཚོགས་གཏམ་དག་རེད། སྤྱིར་སྟངས་ནས་དོན་དངོས་རྩད་གཅོད་བྱེད་རྒྱུར་མི་དགའ་བའི་གྲྭ་བ་མང་ཕྱོགས་ལ་མཚོན་ན་ལས་སྣེ་ཚོའི་གཏམ་ནི་ལེགས་ཉེས་ཀྱི་ཚད་འཇལ་བྱེད་ཉག་གཅིག་ཡིན་པས། བཤད་ཡམས་དང་ངག་སྒྲོས་རྐྱང་རྐྱང་ལ་བརྟེན་ཏེ། ཕྱོགས་ཕེབས་སློབ་གཉེར་བ་དག་གི་དམིགས་ཡུལ་དང་ལམ་ཁར་བརྙེས་བཅོས་བྱས་ཤིང་ཚིག་རྡུང་བཏང་བ་འདིས་ཁོང་ཅག་གི་སྣང་བརྙན་གཞན་ཞིག་ཏུ་བསྒྱུར་བ་དང་མཉམ་དུ། བསམ་བཞིན་དང་བསམ་བཞིན་མ་ཡིན་པར་དགེ་འདུན་ནང་ཕན་ཚུན་ལྟ་སྟངས་ཇེ་བརྩོག་ཏུ་གཏོང་བཞིན་པ་རེད། ད་རུང་འགལ་བ་གཞན་ཞིག་འབྱུང་བཞིན་པ་ནི་དགོན་པ་དང་གྲྭ་བའི་ནང་མིའི་བར་གྱི་འགལ་བ་རེད། ཉིས་སྟོང་བརྒྱད་ལོར་ང་ཚོ་མང་པོ་ཞིག་ན་གོར་མོ་རུ་རྒྱ་གཞུང་གིས་བཙོན་འཇུག་བྱས་ཤིང་། རང་ཉིད་གང་ཏུ་གཏོགས་པའི་དགོན་པས་རྩིས་ལེན་མ་བྱས་ན་བཙོན་གྲོལ་མི་ཡོང་བའི་གཏམ་བྱུང་། དེ་དུས་ངེད་ཅག་གི་ནང་མི་མང་པོ་ཞིག་དགོན་པའི་ལས་སྣེ་རྣམས་ཀྱི་སར་སོང་ནས་དགོན་པས་ང་ཚོ་རྩིས་ལེན་གནང་བའི་རེ་བ་ཞུས་སྐབས། ངེད་ཅག་གི་ནང་མི་ཚོར་གཏམ་ཡག་པོ་ཞིག་མེད་པའི་ཁར། ཁ་ཤས་ཤིག་གིས་ཁོ་ཚོར་སྡུག་གྱོང་རེད་ཅེས་ཀྱང་བཤད་སྐད། གལ་སྲིད་དགོན་གཞུང་གི་ལས་སྣེ་ཚོས་སློབ་གཉེར་བ་རྣམས་ལ་བཟུང་བའི་རྣམ་འགྱུར་འདི་འདྲ་ཞིག་ཡིན་ན། སློབ་གཉེར་བའི་ནང་མི་ཚོས་ཅི་ལྟར་བསམ་རྒྱུ་རེད། མ་གཞི་ང་ཚོར་སྐྱོན་ཆེན་པོ་ཞིག་ཡོད་པ་ནི་ནམ་ཞིག་ཡིན་རུང་རང་ཉིད་མི་ཚང་མའི་སེམས་ནས་བླ་ན་མེད་པ་ཞིག་དང་འགྱུར་བ་མེད་པ་ཞིག་ཡིན་བསམ་པ་དེ་རེད། ཡིན་ན་ཡང་། དགའ་སྤྱད་བསྒྲུབས་ན་དགའ་རྒྱུ་དང་། སྡང་སྤྱད་ལས་ན་སྡང་བ་ནི་རྒྱུ་འབྲས་རྟེན་འབྲེལ་ཡིན་པས། སེམས་གཙེ་རྒྱུ་མང་སོང་ན་སུ་ཞིག་ཡིན་རུང་ལྟ་སྟངས་དང་འགལ་བ་འགྲོ་ངེས་ཡིན་ནོ།། མདོར་ན་རྒྱུས་ལོན་དང་བསམ་ཤེས་གང་ཡང་མི་བྱེད་པར་དབང་ཤུགས་རྐྱང་རྐྱང་གིས་ཕྱོགས་ཕེབས་སློབ་གཉེར་བ་རྣམས་བསྡུ་ཐབས་བྱེད་པ་དང་། ཁོང་ཚོ་དང་ཁོང་ཚོའི་ནང་མི་རྣམས་ལ་གནོན་ཤུགས་སྤྲོད་པ་ནི་འགལ་བ་འབའ་ཞིག་གི་རྒྱུ་ཡིན་པ་དང་། ཉོག་དྲ་ཇེ་ཆེར་གཏོང་བྱེད་ཅིག་ལས་མ་འདས་སོ།། འོ་ན་ཁྱོད་ཅག་ལ་ཉོག་དྲ་སེལ་ཐབས་ཡོད་དམ་ཞེ་ན། ལོས་ཀྱང་ཡོད་དེ། གལ་སྲིད་སློབ་གཉེར་བ་རྣམས་དང་གྲོས་མོས་བྱེད་པའི་འདུན་པ་ཡོད་ན། ཉོག་དྲ་གང་ཡོད་ཐག་ཆོད་ཡག་པོ་ཞིག་དང་ཕུགས་བརྟན་པོ་ཞིག་ཡོང་བའི་རེ་བ་དང་ཡིད་ཆེས་གཉིས་ཀ་ཡོད་དོ།། མི་རིང་ཆད་པ་ནན་མོ་ཞིག་གཅོད་རྒྱུ་ཡིན་སྐད་འདུག་པས། དྲྭ་རྩོམ་འདི་དབང་འཛིན་པ་དག་གི་མིག་ལམ་དུ་བསྟར་བར་ཞུ། ཁྱོད་ལ་དམིགས་ཡུལ་ཅི་འདྲ་ཞིག་ཡོད་རུང་ཆོག་གོ །\nདེ་རིང་ངའི་ཁོར་ཡུག་འདི་ནས་མྱ་ངན་གྱི་འོ་དོད་བྱེད་ཀྱིན། སྡུག་བསྔལ་གྱི་སྨྲེ་ངག་འདོན་གྱིན་སུ་ཞིག་ལ་སྐྱོན་བརྗོད་དང་གང་ཞིག་ལ་གདོང་ལེན་བྱེད་པའི་ཉིན་མོ་དམིགས་གསལ་བ་ཞིག་ཆགས་སོང་། ཆགས་དགོས་དོན་ཡང་འདི་ལྟར་ཏེ། རང་ཉིད་ཚུད་པའི་ཁོར་ཡུག་འདིའི་ན་ཟུག་ཡོད་མཁན་དག་གིས་ནི། རང་དགོན་གྱི་ད་ལྟའི་གནས་སྟངས་དང་། འབྱུང་འགྱུར་གྱི་ཁ་ཕྱོགས་སོགས་ལ་གཏིང་ནས་ཞེན་པ་དཀར་བོས་འཕག་འཚག་ཅི་ལྟར་བྱས་ཀྱང་། དབང་ཆོད་ཐག་ཆོད་ཀྱིས་ཕྱོགས་ཕེབས་སློབ་གཉེར་བ་གསུམ་ཕྱིར་འོང་མེད་པའི་ཐ་ཚིག་བསྒྲགས་ཏེ་དགའ་འབོད་བྱེད་ཀྱིན་པའི་རྣམ་འགྱུར་སྟོན་མཁན་གྱི་སྒེར་གཅོད་པ་དག་ལ་དེ་རིང་གཞི་ནས་འཐད་པའི་མགོ་ལྕོག་ལྡེམ་པར་དཀའ་སོང་། དགོན་པ་ཞིག་ལ་གཏན་དུ་མཁོ་བ་ནི་སློབ་གཉེར་བ་ཡིན་པ་ལས་ཚོང་ཁེ་གཉེར་མཁན་ཁྱོན་ནས་མ་ཡིན་ཞིང་། གྲྭ་བ་ཞིག་ལ་ཅིས་ཀྱང་ལྡན་དགོས་པ་ནི་ཐོས་བསམ་སློབ་གཉེར་གྱི་བསྟི་གནས་སྤུས་དག་ཅིག་ཡིན་པ་ལས་ཆགས་སྡང་རྨོངས་གསུམ་གྱིས་ཉིན་མ་སྐྱེལ་ཐབས་བྱེད་པའི་གནས་དེ་མ་ཡིན་པའི་ཕྱིར་ན་གནས་ལུགས་ང་ཚོར་མཆིས་པས་སྤོབས་པ་ཆེན་པོས་ཕྱོགས་དང་ཕྱོགས་སུ་ཁྱབ་བསྒྲགས་བྱས་ན་འདོད་དོ།།\nད་ནི་བསྟན་ལ་གཅིག་ཏུ་གཅེས་ཤིང་། དགོན་འདིར་རྨང་ནས་སེམས་མཁན་ཞིག་ཡིན་ན་ལྐུགས་པའི་རྟུལ་ཞུགས་མི་འཛིན་པར་ལམ་དང་ལུགས་སྲོལ་རྙིང་བས་དགོན་པ་སིལ་བུར་གཏོར་མཁན་གྱི་དབང་འཛིན་སྒེར་སྡོམ་པ་དག་ལ་དངོས་ཤུགས་གང་རུང་ནས་རྒོལ་ལན་བསློག་རྒྱུ་ནི་ད་ལྟའི་ཕྲག་ཏུ་བབ་པའི་འགན་དམིགས་གསལ་བ་ཞིག་ཡིན་དུས། སྟོབས་དང་ཤུགས་ཀྱིས་ཕྱི་ནང་ཀུན་ནས་ཁ་རྡུང་དྲག་པོ་བྱེད་པའི་ཉིན་མོ་དུས་སུ་སྨིན་པ་མ་ཡིན་ནམ། ཆག་འཇིག་འདི་ལྟ་བུ་ཞིག་མིག་མདུན་དུ་སླེབ་འོང་དུས་ཤས་མི་བཟོད་པའི་ན་ཟུག་ཅིག་ཕྱི་ལ་འདོན་པ་ནི་དོན་གྱིས་རང་སྡེར་འགན་ཁུར་བའི་རྟགས་མཚན་ཉིད་ལས་གཞན་གང་ཡང་མ་མཆིས་སོ།། ཐོབ་དང་གོ་སའི་འབག་མགོ་རྟག་ཏུ་གྱོན་པའི་རིགས་ཅན་དག་གིས་ཉོན་དང། སོམས་དང་། སྔ་ལོའི་སྤྱི་ཟླ་དྲུག་པའི་ནག་ཉེས་ཀྱིས་ད་དུང་མ་ཚིམ་པར། བསྐྱར་དུ་ལག་ལེན་བཏབ་པའི་དེ་རིང་གི་ཉེས་པའང་མ་ཚོར་མ་རྟོགས་པར་གཞིགས་ན་ཕྱིས་སུའང་ཁྱེད་ཀྱིས་སུ་ཞིག་ལ་སྡང་བས་བཙུར་ཞིང་། གང་ཞིག་ལ་དབང་གིས་སྤྱུགས་པའི་མནར་གཅོད་སོགས་མི་གཏོང་བའི་ངེས་པ་ལར་ནས་མེད་སྟབས། རང་ཉིད་ནས་མགོ་བརྩམས་ཏེ་འོས་ལངས་རྒྱུན་མི་ཆད་པར་བྱ་རྒྱུ་ནི་ཁོ་བོས་དྲྭ་ལམ་ཡོངས་ལ་བསྒྲགས་པའི་དམ་བཅའ་ལགས། སྤྱིར་བཏང་མཛུབ་མོ་གར་སྟོན་ཤར་དང་བརྒྱ་ཁ་གཅིག་ཆོད་ཀྱི་ལམ་དུ་ཆས་དགོས་པའི་ལུགས་སྲོལ་རྙིང་བའི་དགོན་པ་དག་དང་གྲྭ་བའི་བར་ཐག་རྒྱང་ནས་རྒྱང་དུ་བཀྱེད་ཀྱིན་པའི་གནད་དོན་དག་ལ་ཞིབ་ཀྱིས་བསམས་ན། བླང་དོར་གྱི་རྣམ་བཞག་རྦད་དེ་བྲལ་ཞིང་ཤེས་འཇོན་ནུས་གསུམ་གྱི་བློ་མིག་གཞི་ནས་དབེན་པའི་མི་དག་གིས་ཅིག་བྱས་ན་ཉེས་འདུག་དང་། ཉིག་བྱས་ན་འགལ་སོང་བའི་ཁྲིམས་ལུགས་ལྟར་སྣང་བ་རེ་གང་དྲན་གྱིས་བཟོས་པ་དེས། དགོན་པའི་དོན་དམ་པའི་འཕེལ་རྒྱས་ལོག་ལམ་དུ་བཏང་བར་མ་ཟད། གྲྭ་མང་ཡོངས་ལ་སུན་སྣང་བཟོས་དྲགས་པས་དགོན་པ་ནི་ཁྲིམས་ཁང་ལྟ་བུའི་འདུ་ཤེས་ཆགས་འདུག་པ་ནི་ཕྱོགས་ངེས་མེད་དུ་མཆིས་པའི་དགོན་པའི་གྲྭ་བ་དག་གིས་ཕྱིར་ལོག་རྒྱུ་ལས་གྲྭ་ལོག་བྱས་ན་དགའ་བའི་སྐད་ཆ་དང་། ནང་དུ་སྡོད་པ་ལས་གཞན་དུ་དབྱུང་ན་འདོད་པའི་འདུ་ཤེས་འཛིན་སྟངས་དེ་དག་གིས་ཀྱང་གསལ་བོ་གསལ་རྐྱང་དུ་རྟོགས་ཅི་ལ་མི་ནུས། ད་ཐེངས་གི"གསལ་བསྒྲགས" ཡི་གེའི་ནང་དུ་ང་ཚོ་མི་བརྩི་མི་བཀུར་བས་"མིང་ཐོ་བསུབས་ཏེ་གནས་དབྱུང་གཏང་བ་ཡིན"ཞེས་ཚིག་རྔ་ཐེལ་གྱིས་མནན་པའི་ཤོག་ལྷེ་དེ་མཐོང་ཙམ་ཉིད་ནས་ང་རེ་ཞིག་ཧང་སང་དུ་བཅུག་སོང་། ཨ་ཨ་་་ འདི་ནི་གོང་མའི་བཀའ་ལ་མི་ཉན་པའི་འབངས་མི་དམར་གསོད་བཏང་བའི་ལོ་རྒྱུས་ཀྱི་ངོ་བོ་དང་གཅིག་མཚུངས་མིན་ནམ་སྙམ་ན་ངའི་མིག་ལམ་ནས་ཁྱེད་ཚོའི་ཁ་དོག་གཞི་ནས་འགྱུར་སོང་བས། ངའི་མིག་ལམ་དུ་སྣང་བ་ནི་ཁྲག་གིས་བཟོས་པའི་ཁོར་ཡུག་ཅིག་དང་། བཙན་གྱིས་བཀུམས་པའི་འཇིགས་སྣང་ཞིག་ཏུ་ཆགས་སོང་། དེས་ན་གང་དུ་གཉའ་གནོན་ཡོད་ན་དེ་རུ་ངོ་རྒོལ་ཡོད་པའི་གནས་ལུགས་སྲོག་ཏུ་བཟུང་སྟེ། རང་ནུས་ཡོད་རྒུས་ད་ནི་ལྕགས་སྨྱུག་དང་ལྷན་དུ་ལམ་ལ་ཆས་རྒྱུ་ཡིན།\n1 ངའི་ཐོག་མའི་སེམས་ནང་གི་ཀིར་དགོན། བདག་ལ་མཚོན་ན་སྔོན་ཆད་ཅིག་ལ་རྔ་ཡུལ་ཀིར་དགོན་ལ་སོང་ནས་ལོ་གཅིག་ལྷག་གི་རིང་ལ་བསྡུས་གྲྭ་མགོ་ཆད་རྔ་དུམ་ཞིག་སྦྱང་མྱོང་། བག་ཆགས་དེའི་རྐྱེན་གྱིས་དགོན་པ་དེ་གྲི་སོ་ཙམ་ཞིག་རྣོ་ནི་དང་། གྲི་ལྟགས་ཙམ་ཞིག་མཐུག་ན་དགའ་ནི་ཞིག་རང་བཞིན་ཤུགས་ཀྱིས་གྱུར་སོང་། ལྷག་པར་ཏུ་ས་བྱི་ལོར་ཀིར་དགོན་གྱི་སློབ་གཉེར་བ་མང་བོ་ཞིག་གིས་བོད་ཀྱི་བདེན་དོན་འཐབ་རྩོད་ཁྲོད་དཀའ་སྡུག་གྲངས་མེད་མྱངས་ཡོད་པས། གཞན་གྱིས་ཇི་ལྟར་བརླ་བཙག་དང་སྐྱོན་བརྗོད་བྱས་ཀྱང་། ཕྲན་གྱི་སེམས་ལ་ཀིར་དགོན་གྲྭ་མང་སྤྱི་ཁྱབ་མདོ་སྨད་ཀྱི་དགོན་སྡེ་གཞན་དང་གཏན་ནས་མི་འདྲ་བར། བསམ་བློའི་གོ་རྟོགས་ཅུང་མཐོ་སར་བཞག་ཡོད་པས། བསྟན་པ་དང་བོད་མི་རིགས་ལ་ཞབས་འདྲེན་མི་ཞུ་ཁོ་ཐག་ཡིན་ཞེས་ཡང་ཡང་བཤད་མྱོང་། དེ་རྗེས་ཉིས་སྟོང་དགུའི་ལོ་ནས་རྔ་ཡུལ་རོང་སྡེ་ཕྱུག་མོ་ནས་རང་དབང་དང་དམངས་གཙོའི་འོད་སྣང་གི་ཆེད་དུ་སྙིང་སྟོབས་ཅན་གྱི་སྐྱེས་བུ་རྫོགས་མེད་ཅིག་གིས་སྐུ་སྲོག་བློས་བཏང་ཀྱི་ལས་འགུལ་ཐོག་མར་སྤེལ་མཁན།ཀིར་དགོན་ཀྱི་དགེ་འདུན་པ་ཞིག་ཆགས་ཡོད་པས། སྔར་ལས་ཀྱང་ངའི་སེམས་ལ་ཀིར་དགོན་ནི་རང་དབང་གི་བདེ་སྐྱིད་ལ་སྨོན་པའི་ནང་བསྟན་གྱི་ཁྱིམ་གཞིས་ཤིག་རེད་སྙམ་ནས་དེ་ལ་ཡིད་སྨོན་དང་དགའ་སྤྲོས་གང་།\nཀིར་དགོན་གྱི་བོད་ཀྱི་རིག་གཞུང་དང་རང་དབང་གི་ཆེད་སྐུ་ཚེགས་བསྐྱོན་པའི་དཔའ་བོ་རྣམས་ནམ་ཞར་བསྔགས་བརྗོད་ཀྱི་ཡུལ་ཡིན་པ་ད་དུང་བཤད་མི་དགོས་ཀྱང་། ཆེས་ཡིད་སྐྱོ་བ་ཞིག་ལ་ཉིས་སྟོང་བཅུ་གསུམ་ལོར་ངའི་སྔར་གྱི་སེམས་ནང་གི་ཀིར་དགོན་གྱི་སྤྱིའི་སྣང་བརྙན་འགྱུར་སོང་། འགྱུར་ནས་མི་ཚད་ཀིར་དགོན་གྱི་དགེ་རྒན་གྱི་མིང་འཛིན་པ་འགའ་དང་། དགོན་པའི་ཤེས་རིག་འགན་འཛིན་པའི་མི་སྣ་དེ་དག་ནི་ཆོས་དང་རིག་གཞུང་ལ་རྨོངས་པའི་ཆགས་སྡང་རྩོད་མཁན་ལས་ཕུགས་རྒྱང་རིང་བོར་ལྟ་མི་ཤེས་པའི་བྱ་བ་སྒྲུབ་མཁན། དགོན་པ་དང་སློབ་སྦྱོང་གི་མདུན་ལམ་ལ་འགན་ཁུར་མེད་པའི་སྒེར་གཅོད་ཀྱི་བྱ་བས་རང་དང་། བོད་མི་ཕྱི་ནང་ཀུན་ཞེ་ལོག་འདུག་རྒྱུ་ཞིག་བྱས་སོང་།\nདེ་ནི་ཉེ་རབས་བོད་ཀྱི་ཤེས་ཡོན་པ་ཀུན་ལ་ཆ་རྒྱུས་ཡོད་པའི་མི་སྣ་དགེ་བཤེས་སྒོ་ཤེས་རབ་རྒྱ་མཚོ་མཆོག་ཀིར་དགོན་གྱི་ཤེས་འགན་ཚོགས་པས་དགོན་པ་ནས་རྒྱང་ཕུད་བཏང་བའི་གནས་ཚུལ་དྲ་ལམ་ཀུན་ལ་ཁྱབ་པས་ཉིན་མོ་དེ་ནས་ཀིར་དགོན་གྱི་ཁ་དོག་འགྱུར་སོང་། དཔྱོད་ལྡན་པའི་སྡེས་བཙོག་ཏུ་ལྟ་བའི་དགོན་པ་ཞིག་ཏུ་འགྱུར་ནས། དཔྱོད་ལྡན་པ་ཀུན་གྱིས་མགྲིན་གཅིག་ཏུ་ཀིར་དགོན་གྱིས་རྩོད་ཀྱིན་པའི་རང་དབང་དེ་ཅི་ཞིག་གི་རང་དབང་ཡིན་ནམ། རང་དབང་རྩོད་ལེན་པ་གྲྭ་བཙུན་རྩོམ་པ་པོ་གྲགས་ཆེན་སྒོ་ཤེར་ལགས་ནི་དགོན་པ་ནས་ཕུད་འདུག་པས། ཁོ་ཚོས་རང་དབང་རྩོད་ལེན་གྱི་ལམ་ལ་ཞུགས་པ་གཡམ་རྒྱུག་དང། འུར་ཞོག་བྱས་པ་ལས་ཅི་ཡང་མ་ཡིན་པའི་ཚོར་བ་ཞིག་བོད་མི་དཔྱོད་ལྡན་ཡོངས་ལ་སྤྱིན་ཡོད། དོན་ངོ་མ་སྒོ་ཤེར་ཀིར་དགོན་ནས་འདུག་ག་མ་བཞག་པ་དེས་སྒོ་ཤེར་ལ་མི་གནོད་ཀྱང་། ཀིར་དགོན་གྱི་སློབ་གསོ་དང་སློབ་སྦྱོང་ལ་ཕམ་ཁ་ཆེན་པོ་རག་ཡོད་ཀྱང་། དེ་སྒེར་གཅོད་པ་རྣམས་ཀྱིས་རྟོགས་མེད།\n3 ངའི་ཐ་མའི་སེམས་ནང་གི་ཀིར་དགོན། ངས་འདི་ནས་སྒོར་ཤེར་ཚད་མ་ཡིན་པར་སྒྲུབ་འདོད་ནས་ཀྱང་བཤད་པ་མིན་ལ། ཤེས་འགན་ལྷན་ཚོགས་ལ་སྒོ་ཤེར་ཀྱིས་ཀིར་དགོན་ལ་ཤ་ཚ་བའི་སེམས་གཏམ་དྲོད་མོའི་རྩོམ་ཡིག་ཐེངས་གཉིས་བྲིས་འདུག་པ་དེ་ལ་དབང་འཛིན་པས་ལུགས་དང་མཐུན་པའི་ལན་ཞིག་ཕར་ཞོག དགེ་བསྐོས་སོགས་ཀྱིས་ཚོགས་གཏམ་རྫིག་ཐག་ཆོད་པ་ཞིག་བཏང་ནས། སྒོ་ཤེར་གྱིས་ནག་ཉེས་དང་ལེན་མ་བྱས་ན་དགོན་པར་ཡོང་མི་ཆོག་ཅེས་པའི་་སྐད་ཆ་ཐོས་རྗེས། ཨ་ཙི་ཆོས་ཀྱི་དགོན་སྡེ་ཆེན་པོ་དེ་ན་གྲྭ་བ་རྣམ་དག་དེ་ལྟ་བུ་ཞིག་འདུག་མ་ཆོག་ན། ད་གྲྭ་བ་གང་འདྲ་ཞིག་སྡོད་དགོས་ན་སྙམ་ནས་རང་སེམས་སྐྱོ་ལྷང་ལྷང་དུ་གྱུར་སོང་། དེའི་རྗེས་གནད་དོན་ཆེ་རུ་སོང་ནས། ད་ལོ་ཡང་ཀིར་དགོན་གྱི་ནང་ནས་རིག་གནས་དང་སློབ་སྦྱོང་ལ་དགའ་བའི་སློབ་སྦྱོང་བ་ཉིས་བརྒྱ་ལྷག་ཅིག་གནས་སྐབས་གྲྭ་ས་གཞན་པར་སློབ་སྦྱོང་དུ་ཕྱིན་པ་དེ་དབང་འཛིན་པའི་སེམས་ལ་མ་བབས་ཏེ། དེ་ནི་སློབ་སྦྱོང་ཞིག་གི་དམིགས་ཡུལ་ལ་མ་བརྩིས་པར་གཏོར་བཤིག་གི་ཉེས་པར་བསྒྲགས་འདུག གལ་ཏེ་དེ་ཚོ་མྱུར་དུ་རང་དགོན་དུ་མ་ཡོང་ན་དགོན་ནས་ཕུད་རྒྱུ་ཡིན་པ་ཁྱིམ་བདག་ཚོར་ཞུས་ཏེ། སློབ་སྦྱོང་བ་ཚོའི་ཕ་མ་ཉེ་འབྲེལ་ཚང་མ་སྡུག་ལ་གཏོད་ཀྱིན་པ་ཐོས་དུས་རང་སེམས་བདེ་མོ་ཞིག་གཏན་ནས་མ་རེད། དེ་མིན་པའི་རྒྱུ་མཚན་ནི་ཀིར་དགོན་གྱི་ངུར་སྨྲིག་གི་འདུས་སྡེ་སྤྱི་ལ་དགའ་མཁན་དང་། དེའི་ནང་ནས་ཀྱང་དཔལ་ལྡན་འབྲས་སྤུངས་ཀྱི་སློབ་གྲོགས་གང་མང་ཡོད་པས་སེམས་ཚོར་ཤིན་ཏུ་ཆེའོ།།\nད་ནི་ཀིར་དགོན་གྱི་དབང་འཛིན་རྣམས་བསམ་བློ་ཞིབ་མོ་ཞིག་གཏོང་རན་རེད་མ་གཏོགས། དགོན་པ་འཐོར་ཞིག་ཏུ་འགྲོ་རན་ཡོད་ཅིང་། དགོན་པ་འཐོར་ཞིག་ཏུ་སོང་མ་སོང་ནི། དགོན་པར་ཐོས་བསམ་སློབ་གཉེར་བའི་སྡེ་གཙང་མ་ཞིག་ཡོད་མེད་ལ་རག་ལས་ཡོད་ན་ཡང་། ཁྱེད་ཅག་གིས་ཐོས་བསམ་གང་ཡག་རྣམས་རྒྱང་ཕུད་ཀྱི་ལས་འགུལ་ལ་འབད་ཀྱིན་ཡོད་པ་ཀུན་འཇིག་རྟེན་ཀུན་ལ་ཁྱབ་འདུག་པས།\nགཉིས་སྟོང་བཅུ་གསུམ་ནས་བཟུང་རང་དགོན་གྱི་ལས་སྣེ་དག་གིས་དོན་དག་གསར་བ་ཞིག་སྒྲུབ་འགོ་བརྩམས་ཡོད། དེ་ནི་གང་ཞེས་ན་ནག་ཉེས་དང་རྒྱུ་མཚན་ཅི་ཡང་མི་དགོས་པར་ཁོ་ཚོས་བཞག་པའི་སྒྲིག་ལམ་ལས་སུ་ཞིག་འདའ་སོང་ཚེ་དེ་ཕུད་འཇོག་དང་གན་དབྱུང་འཇོག་ཅེས་པ་དེའོ།། ན་ནིང་སྐུ་ཞབས་སྒོ་ཤེར་གྱིས་རྩོམ་འབྲིའི་རང་དབང་དགོས་པར་བཤད་པས་ཁོ་དགོན་པ་འདི་ནས་གནས་དབྱུང་བཏང་སོང་བ་མ་ཟད་དེ་ལ་གྲྭ་མང་གིས་མི་འགྲིག་པའི་རྣམ་པ་ག་ཙམ་བསྟན་ཡང་ཁ་ཡ་ལར་མ་བྱས། ད་ལོར་ཡང་རང་དགོན་ནས་གྲྭ་པ་རེ་གཉིས་ཤིག་ཕྱོགས་སོ་སོར་སློབ་གཉེར་ལ་ཕྱིན་པ་ཚོ་ཡང་ཟླ་གཅིག་ལའང་འདུག་ཏུ་མ་བཅུག་པར་དགེ་སྐོས་ཀྱིས་ཚོགས་དབུས་ནས་ཉིན་འདིའི་རང་ཐོན་དགོས་སོགས་ཀྱི་ཚོགས་གཏམ་དྲག་པོ་བྱས། མ་ཟད་འཛིན་གྲྭའི་སྐྱོར་དཔོན་དང་ཕ་མ་སྤུན་མཆེད་སོགས་ལ་འཇིགས་སྐུལ་སྣ་ཚོགས་པ་ཞིག་བྱས་ནས་ཕྱིར་བསྡུས་ཏེ་ཉིན་ཞིག་ཆོས་ཚོགས་སྐབས་ཤིག ལས་སྣེ་དག་འཛིན་གྲྭ་རེ་རེ་བཞིན་རིམ་གྱིས་ཉུལ་ཏེ་མཚན་ཐོ་བརྒྱབ་ནས་ཡོངས་རྫོགས་ཕེབས་ཡོད་མེད་ཞིབ་ཀྱིས་བརྟག་དུས་རང་དགོན་དུ་ལོག་མེད་པའི་སློབ་གཉེར་བ་རེ་ཞིག་ཡོད་པར་རྟོགས་ནས་ཡང་བསྐྱར་ཚོགས་དབུས་ནས་ཚེས་འདིའི་ཉིན་ཐོན་དགོས་མ་ཐོན་ན་ཐག་བཅོད་ངེས་ཞེས་ཚོགས་ཞུས་བྱས་ནས་དེ་རིང་ལ་ཐུག་དུས་ཁོང་ཅག་ནི་ཧ་ཅང་གི་རྟུལ་ཕོད་ཅན་དང་བློ་གཤོག་ཅན་ཁ་དོན་ཚིག་གནས་ཅན་ཡིན་མདོག་གིས་གྲྭ་རྐྱང་སློབ་གཉེར་བ་གསུམ་གནས་དབྱུང་བཏང་འདུག དེ་དག་ནི་ན་གཞོན་རྩོམ་པོ་འཇམ་དཔལ་ལམ་གློག་དམར་དང་བློ་ཚེ་འཇིགས་མེད་བཅས་ཡིན། ཁོང་ཅག་གནས་དབྱུང་གཏོང་དགོས་པའི་ཉེས་པ་ཅི་ཡང་བཟོས་མེད་མོད་འོ་ན་ཅི་ཞིག་ལ་གནས་དབྱུང་བཏང་སོང་ཟེར་ན་ཁོང་ཅག་ལས་སྣེ་དག་གི་ཁ་ལ་མ་ཉན་པ་ཙམ་ལས་རྒྱུ་མཚན་ཅི་ཡང་འདྲེན་རྒྱུ་མི་འདུག ཁོང་ཅག་གིས་གསར་དུ་བཏོད་པའི་བྱ་བ་དེ་ལ་ཁོང་ཅག་མོས་ཤིང་དུངས་པས་གང་འདོད་དུ་ལག་བསྟར་བྱེད་རྒྱུ་ལས་ཉེས་པ་ཞིག་བཟོ་དགོས་མི་འདུག་པར་མ་ཟད་རྒྱུ་མཚན་དེ་ལས་ཀྱང་མི་དགོས་སོ།།\nགཉིས། གནས་དབྱུང་གཏོང་བའི་བྱ་བ་དེ་ལ་ཁྱེད་ཅག་གོམས་སོང་བས་ཟེར་ན་ཆོག་དགའ་དྲག་པས་ཟེར་ན་ཡང་རུང་གང་ལྟར་ཁྱེད་ཅག་དེ་ལས་གྱེས་མི་ཐུབ་པའི་བག་ཆགས་ཤིག་གིས་དམ་པོར་བཅངས་ནས་འདུག གནས་དབྱུང་གཏོང་བའི་དོན་ལ་ཁྱེད་ཅག་ཚོགས་འདུ་རྒྱས་བསྡུས་གང་ཞིག་འཚོག་ཅིང་མང་ཁ་གཅིག་གྲག་གིས་གྲོས་ཐོག་གཅིག་ལ་མཉམ་མཐུན་གྱིས་འཇོག་ཐུབ་པ་འདི་ལ་ང་དངོས་གནས་ཡ་མཚན་གི་ཧ་ལས་ཀི ཅིའི་ཕྱིར་དུ་ཞེས་ན་དགོན་པའི་དོན་དག་ཕལ་བ་ཟེར་ན་འདྲ་གང་ལྟར་གང་ལྟར་གནས་དབྱུང་གཏོང་རྒྱུ་ལས་གཞན་པའི་དོན་དག་གང་ཞིག་ལ་གྲོས་བསྡུར་བྱས་ན་མཉམ་མཐུན་གྱིས་རྩོད་མེད་གཅིག་ཐོག་ཅིག་ཏུ་བཞག་ཡོད་པ་ཐོས་འཛིན་རྣ་བའི་བུ་གར་འོང་མྱོང་མེད། ཁྱེད་ཅག་གིས་དགོན་པའི་དོན་དུ་ཡིན་ཁུལ་གྱིས་བཞག་པའི་སྒྲིག་ལམ་འདི་ཡིས་མདུན་ལམ་ཅི་ཞིག་འཚོལ་གྱིན་ཡོད་དམ། ཕན་ཐོག་ལས་གནོད་སྐྱེལ་གྱིན་འདུག་བསམ་ན་སྙིང་དམར་པོའི་འཕར་ལྡང་འགྱུར་གྱིན་མེད་དམ། ད་རེབ་སློབ་སྦྱོང་ལ་སོང་བའི་གྲྭ་གཞོན་དག་ལས་རེ་ཞིག་སྐྱ་སར་བབ་བཞག་པ་འདི་ཡང་ཁྱེད་ཅག་གིས་བཞག་པའི་སྒྲིག་ལམ་གྱི་ནག་ཉེས་མ་ཡིན་ནམ། རེད་དེ། ཟུར་གཞན་ཞིག་ནས་བཤད་ན་སློབ་སྦྱོང་གི་ཆེད་དུ་སྐྱ་སར་བབ་པ་ནི་གླེང་རིན་ཡོད་པ་ཞིག་ལས་གྱོང་གུད་ཅིག་ཏུ་མི་སེམས་མོད། འོན་ཏེ་སློབ་གཉེར་བ་དེ་དག་གི་ཕ་མ་སོགས་ཀྱིས་རེ་བ་ཅི་ཞིག་བཅངས་ནས་དགོན་ནང་དུ་བསྐྱལ་ཡོད་པ་བསམ་ན་ཁྱེད་ཅག་གིས་བྱས་པའི་ནག་ཉེས་དེ་ཡང་ནག་ཉེས་ཤིག་ཏུ་མི་བགྲང་ག་ལ་རུང་།\nགོང་སྨྲས་མཐའ་དག་ཁྱེད་ཅག་གིས་སྒྲུབ་པའི་བྱ་བ་དེ་ལ་ཤིན་ཏུ་རབ་ཏུ་སུན་ཏེ་སྡུག་གཏམ་འབའ་ཞིག་བརྗོད་པ་ཡིན་པས། ཁྱེད་ཅག་གི་སྙིང་གི་གཏིང་དུ་ཟུག་པར་སྨོན། གྲྭ་མང་གི་བསམ་འཆར་དང་སྡུག་གཏམ་དག་ལ་འབྲས་བུ་ཅི་ཡང་སྨིན་གྱིན་མེད་དེ་ཁྱེད་ཅག་གིས་དེ་དག་སྣང་མེད་དུ་བཞག་ནས་སྨྱོན་པས་ཁ་བླས་པ་དེར་ཅི་ཉན་ཞེས་བཞུགས་ཡོད་མོད། རེད་དེ་ཁྱེད་ཅག་གི་བསམ་ཚུལ་ལས་འདའ་བའི་སྐད་ཆ་དག་སྨྱོན་པས་ཁ་བླས་པར་ཇི་ལྟར་སྒྲུབ། གཏན་ནས་སྒྲུབ་ཐབས་དབེན་པས་ད་ནས་བཟུང་གྲྭ་མང་གི་བསམ་འཆར་ལ་རེ་ཞིག་ཟུར་བལྟ་གནང་རོགས་ཞེས་ཞུས་པ་ལགས།\nསྒྲིག་ལམ་དངབཅའ་་ཡིག་སོགས་བེད་སྤྱོད་སྟངས་འདི།རྩ་བ་དོར་ནས་ཡལ་ག་འཛིན་པའི་ལས་ལ་འཇུ་བ་མ་ཡིན་གྲང། འོན་ཀྱང།ཁོ་བོས་རྒྱུན་དུ་ལེགས་གླིང་གི་དབང་འཛིན་པ་ཚོས་རྒྱུ་འབྲས་ལོག་སྒྲུབ་བྱེད་པ་ཅི་ཁག་སྙམ་གྱིན་ཡོད་དེ།ཁོང་ཚོ་ནི་ཐུབ་པའི་ཤེར་རབ་ཀྱི་སློབ་སྦྱོང་སྣ་གཅིག་ཀྱང་བསྟན་རྒྱུ་མེད་མཁན་ཤ་སྟག་རེ་ཞེས་ལབ་ན་ཅུང་མི་འཚམ་མོད། ཡིན་ཡང། གནད་དོན་ལ་ཐུག་དུས། འཁྱོག་བཤད། ལོག་བཤད། གཟུ་བོར་མི་གནས་པ། སྣོག་ལས་སྣ་དགུ་བྱེད་མཁན་གྱི་གནད་དོན་ལ་འགན་མི་ཁུར་མཁན་ཤ་སྟག་རེད་ཅེས་སྨྲས་ན་ཤིན་ཏུ་འགྲིག་པར་འདོད་ལ།འགའ་རེ་ཟུང་མ་གཏོགས་ཉིན་མཚན་དུས་དྲུག་ཏུ་སྐྱོ་ཞིང་ངུ་འཆོར་བའི་འདོད་སྲེད་ལ་གཡེང་མཁན་ཏག་ཏག་མ་ཡིན་ནམ།དེ་ལྟ་ལགས་ན།ལེགས་གླིང་གི་དབང་འཛིན་པ་ཚོ།ད་ནི་རང་གི་མངོན་འདོད་དང་ཞེན་ཕྱོགས་ཙམ་འགྲུབ་པའི་ཕྱིར་དུ་ཚད་མེད་པའི་དབང་ཆ་སྒེར་གཅོད་ཀྱི་ལས་ལ་མི་འཇུག་པར།ལེགས་ཉེས་བླང་དོར་ལ་མི་རྨོངས་ཤིང་།རྒྱུ་འབྲས་བློ་མིག་མ་སྒྲིབ་པའི་ངང་ནས་སློབ་གཉེར་བ་ཚོའི་སློབ་སྦྱོང་ཀི་དཀའ་ཁག་ཅི་ཡོད་སེལ་བའི་ཆེད་དུ་གང་ཐུབ་ཐུབ་ཀྱིས་ལས་ལ་འབད་རྒྱུ་དང་།ཧུར་གྱིས་བརྩོན་རྒྱུ་ནི།\nསྒེར་གཅོད་བྱས་སོང་།། གནས་དབྱུང་བཏང་སོང་།། རྙོག་གྲ་བཟོས་སོང་།། བློ་ཕམ་སྐྱེས་སོང་།།\nང་ཚོའི་ཚོགས་འདུ་དག་ད་ཅི་ཞིག་རེད། གདོན་གྱིས་སྨྱོས་པ་ཡིན་ནམ། ཆང་གི་བཟི་བ་ཡིན། ན་ནིང་སྒོ་ཤེས་རབ་ལགས་ཕུད་པ་རེད། ད་ལོ་གྲྭ་གྲངས་བཅོ་ལྔ་ལྷག་ཅིག་ཕུད་སོང་། སང་ལོ་ཡང་ཅི་ཞིག་གི་འཆར་གཞི་དང་གྲྭ་པ་སུ་གནས་འདི་ནས་འགྲོ་དགོས་པ་ཆ་མ་འཚལ་མོད།ཡིན་ཡང་ཕུད་སྟངས་འདི་ལ་གཞིགས་ན་དགོན་པ་འདི་ཁོ་པ་ཚོའི་གསར་འཛུགས་བྱས་པ་དང་འདྲ་ལ།དགོན་འདི་ལག་པ་རྐོ་རྐོའི་མཐིལ་ལ་ཡོད་པ་འདི་ཚོར་དཔག་ན་འཇིགས་རུང་རེད།མ་གཏོགས་ཁོ་པ་ཚོས་རྒྱུན་དུ་གླེང་རྒྱུ་བླ་མ་དཀོན་མཆོག་གསུམ་དང་ལས་རྒྱུ་འབྲས་ཆོས་སྐྱོང་སྲུང་མ་ཟེར་མོད། སྒེར་གཅོད་དང་གནས་དབྱུང་གཏོང་དུས་བླ་མ་སོགས་ཁ་ནས་གང་ཟེར་བ་ཡིད་ཀྱི་ཟུར་ཙམ་ལ་ཡང་མེད་པར།\nདགོན་འདིའི་བྱེད་པོ་ལྟ་བུར་རློམ་ནས་དབང་ཆ་བཙན་པོ་ཡོད་པ་འདི་ལ་བལྟས་ན།འཇིགས་ཡུལ་ཡིན་པ་གདོན་མི་ཟ། ཡིན་ནའང་། ང་རང་ལ་མཚོན་ན་འཇིགས་ཡུལ་ཡིན་པ་ཤེས་བཞིན་ངོ་རྒོལ་བྱེད་དོན། ཉམ་ཆུང་སློབ་གཉེར་བ་དག་གི་ཆེད་ཟེར་ནའང་འདྲ། རང་ཉིད་གནས་ལུགས་ལ་ཡིད་ཕྱོགས་མཁན་ཞིག་ཡིན་པའི་ངོས་ནས་ཟེར་ནའང་ཆོག སྐད་འབོད་བྱེད་ངེས་ཡིན། དེ་རིང་ལྟ་བུར་ཐག་གཅོད་བྱས་བཞག་ནའང་། སེམས་ཁྲལ་གང་ཡང་མེད་པས་འོས་ལངས་བྱེད་ངེས་སོ།། གནས་ལུགས་ལ་ཡིད་ཕྱོགས་པའི་གྲྭ་མང་དཀྱུས་མའི་འདོད་པ་ནི། རང་ཉིད་རང་གི་མགོན་ཡིན་གྱི།། གཞན་ལྟ་སུ་ཞིག་མགོན་དུ་འགྱུར་ཞེས་གསུངས་པ་ནང་བཞིན། ང་ཚོའི་འཁོར་ཡུག་ང་ཚོ་རང་གིས་བཟོ་དགོས་པ་ལས་གཞན་སུ་ཡིས་ང་ཚོར་འཚམས་པའི་ཁོར་ཡུག་དྭངས་གཙང་ཞིག་བཟོ་མི་སྲིད། དེའི་ཕྱིར་ང་ཚོས་ངེས་པར་དུ་འོས་ལངས་བྱ་དགོས། ད་ལྟའི་ཚོགས་འདུ་ཟེར་བའི་ལས་བྱེད་མི་སྣ་དག༡བསྐྱར་འཇོག་ཡོང་བར་འོས་ལངས་བྱ་དགོས་སོ།།\nམཆན། ༡གོང་ཁྲི་ལ་འགྱིང་པས་གྲྭ་རྒན་དབུ་དཀར་དག་དང་གཅིག བར་ཤེས་མེད་འགན་འཛིན་ཚོགས་པ་དང་གཉིས། འོག་ཚོགས་འདུའི་མིང་ཐོགས་ཁ་མང་ལག་མང་ཅན་དག་བཅས་གསུམ་མོ།།\nཀློག་པ་ཐོས་བསམ་དང་སྤོང་བ་བསམ་གཏན་ལ་བརྩོན་པའི་དགེ་འདུན་པ་ཞིག་ལ་མཚོན་ན། མཁོ་གལ་ཆེ་བ་ནི། ཐོས་བསམ་བྱེད་སའི་ཁོར་ཡུག་ལེགས་པོ་ཞིག་ཡོད་རྒྱུ་དེ་རེད། འོན་ཀྱང་། འུ་ཅག་གི་དགོན་སྡེ་འདི་ལ་མཚོན་ན་དེ་འདྲའི་ཁོར་ཡུག་གིས་དབེན་ཞིང་ཕོངས་བ་ནི། མཁྲེགས་འཛིན་གྱིས་མ་ལྷད་པའི་ཐོས་བསམ་གྱི་སྦྱོར་བ་ལ་བརྩོན་མཁན་ཞིག་གིས་བལྟས་ན་གསལ་ལེར་ཤར་ཡོང་། མ་མཐའ་ཡང་སློབ་གཉེར་བར་མཁོ་བའི་མཐུན་རྐྱེན་ནི་དཔེ་ཁྲིད་དང་ཆོས་གྲྭ་དཔེ་ཀློག་བཅས་འདི་གསུམ་གྱི་ངོས་ནས་བལྟས་ན་ང་ཚོའི་ཁོར་ཡུག་ན་སློབ་སྦྱོང་གི་མཐུན་རྐྱེན་མི་འཛོམས་པ་ཤེས་ཡོང་། དྲང་མོར་ཞུས་ན།ང་ཚོའི་སྒྲིག་ལམ་བསྒྱུར་བཅོས་ནི་སློབ་གཉེར་བར་མཁོ་བའི་སྒྱུར་བཅོས་ཤིག་མ་རེད་སྙམ། རྒྱུ་མཚན་གང་ཡིན་ཟེར་ན། སློབ་གཉེར་བར་མཁོ་བའི་སྒྲིག་ལམ་ནི། སློབ་སྦྱོང་གི་མཐུན་རྐྱེན་ཇེ་ཚོགས་སུ་འགྲོ་བ་དང་འགལ་རྐྱེན་སེལ་བྱེད་ཞིག་ཏུ་འགྲོ་བའི་བསྒྱུར་བཅོས་ཤིག་ཡིན་པ་ལས། སློབ་སྦྱོང་གི་ལམ་ལ་ཞུགས་མྱོང་མེད་མཁན་ཚོ་ལ་མགོ་སྐོར་གཏོང་བྱེད་ཀྱི་བསྒྱུར་བཅོས་ནི་ང་ཚོ་ལ་མཁོ་བའི་སྒྱུར་བཅོས་མ་རེད་ཅེས་སྨྲ་བཞིན་ཡོད། རྒྱུ་མཚན་དེའི་ཕྱིར། སློབ་སྦྱོང་གི་མ་མཐའི་མཐུན་རྐྱེན་ཙམ་ཡང་མི་འཛོམས་པའི་ཁོར་ཡུག་ཞིག་ཏུ་སློབ་གཉེར་བ་སུ་ཞིག་འདུག་འདོད་ཡོད། གང་ལྟར་ཡང་ངའི་བསམ་ཚུལ་ལ།སློབ་གཉེར་བ་ཚོ་དགོན་འདིའི་ནང་དུ་བསྡད་དེ་སློབ་སྦྱོང་བྱས་པར་བསམ་ན། སློབ་གཉེར་བ་ཚོ་རང་དགོན་ནས་མི་སྡོད་པར་གྲྭ་ས་གཞན་དུ་འགྲོ་དགོས་པའི་གནད་དོན་དེ་ལ་ལེགས་བཤད་སྡེ་སྣོད་གསུམ་གྱི་དགོངས་དོན་ལ་གཞིར་བཞག་སྟེ། དགོན་འདིའི་སློབ་གཉེར་བ་གཙོའི་གྲྭ་མང་དང་གྲོས་མོལ་དང་དཔྱད་བསྡུར་བྱས་ནས་ཁོར་ཡུག་ལེགས་པོ་ཞིག་བསྐྲུན་རྒྱུ་ལས། ཕོ་གྱོད་མོ་གྱོད་བཤད་མཁན་གྱི་སྐྱ་བོ་ཚོ་དང་མཉམ་དུ་ཐག་བཅོད་བྱེད་ཁུལ་དང་འདུལ་ཁྲིམས་ཀྱི་སྟངས་འཛིན་མེད་པ་དང་གྲྭ་མང་གི་ལྟ་ཚུལ་མེད་པའི་བཙན་གཏུམ་དབང་ཤེད་ཀྱིས་སློབ་གཉེར་བ་དག་གནས་དབྱུང་གཏོང་བ་སོགས་བྱེད་ཐབས་སྐྱུག་བྲོ་བ་ཏག་ཏག་གིས་ཐག་བཅད་ནས་མུ་མཐུད་དུ་སོང་ན།དགོན་འདིའི་མཚན་ཉིད་གྲྭ་ཚང་འཐོར་འགྲོ་བ་གདོན་མི་ཟ། ཁྱེད་ཅག་ལ་ཨ་ཁུ་ཤེས་རབ་གཙོའི་ཁོ་ཚོ་གནས་དབྱུང་གཏོང་བའི་གནས་ལུགས་དང་རྒྱུ་མཚན་གང་ཡང་བརྗོད་རྒྱུ་མེད་པ་ལྟ་ཞོག ཐ་ན་སེམས་ཁྲལ་ཙམ་ཡང་མེད་པ་ནི་ཤིན་ཏུ་སྐྱོ་བའི་གནས་རེད། མ་ཟད་ཉེ་བའི་དུས་འདིར་རང་དགོན་གྱི་གནས་བབ་ལ་ལྟོས་དང་། སློབ་སྦྱོང་ལ་སྤྲོ་སྣང་ཆུང་བ་དང་དམིགས་ཡུལ་གསལ་ལ་མི་གསལ་ཞིག་དང་། ཅི་བསམ་འདི་བསམ་མེད་པ་ཞིག་ཏུ་གྱུར་འདུག་པ་ནི་མིག་མཐོང་ལག་ཟིན་རེད། འདི་སུ་ལན་པ་རེད། འདི་ནི་དབང་འཛིན་པ་ཁྱེད་ཚོས་བཟོས་པ་མ་ཡིན་ནམ། ཅིག་ཅིག་གནས་དབྱུང་བཏང་བ་ཡིན། ཉིག་ཉིག་གི་མཚན་ཐོ་བླངས་པ་ཡིན་ཞེས་ཁ་ཡར་གྲག་ན་གནས་དབྱུང་མར་གྲག་ན་གནས་དབྱུང་། ཡོད་ཚད་ཐབས་ལམ་འདི་ལས་མེད་པའི་དབང་འཛིན་པ་ཁྱེད་ཚོ་ལན་པ་མ་རེད་དམ། མདོར་བསྡུས་ན། ད་ལྟའི་དུས་སུ་ཁྱེད་ཚོས་བཞག་པའི་སྒེར་ཁྲིམས་ཚད་མར་བཀུར་མཁན་ཉུང་ལ། བཤད་པ་གདམས་ངག་ཏུ་འཛིན་མཁན་དེ་བས་ཀྱང་དཀོན། སྒེར་ཁྲིམས་ནི་སྒེར་ཁྲིམས་རང་རེད། མ་གཞི་ནས་སྒེར་གཅོད་ཀྱིས་བཞག་པའི་སྒྲིག་ལམ་ནི་འཇིག་རྟེན་འདི་དང་ལུང་པ་འདི་དགོན་པ་འདི་གང་ཡིན་ཡང་མི་འགྱང་བར་འཐོར་འགྲོ་བ་ལས་རྟག་བརྟན་ཐེར་ཟུག་ཏུ་གནས་པའི་དཔེ་མེད། དེ་ཅིའི་ཕྱིར་ཞེ་ན། སྒྲིག་ལམ་དེའི་ནང་དུ་དམངས་གཙོའི་དྲི་ཙམ་ཡང་མེད་པ་དང་མང་མང་ལ་འདོད་པ་མེད་པས། དགོན་པའི་དབུ་ཁྲིད་དུ་ཁས་ཆེ་བའི་དབང་འཛིན་པ་ཚོས་སེམས་རྣལ་དུ་ཕབས་ནས་བསམ་བློ་གཏོང་དགོས་པ་ཞིག་གོ།\nསྤྱིར་དགོན་སྡེ་ཞིག་ལ་མཚོན་ན་སློབ་གསོ་ནི་མི་ཚེའི་ཡི་ལམ་སྟོན་ཞིག་ཡིན་ལ། མ་འོངས་བའི་མདུན་ལམ་འཚོལ་དུ་འཇུག་པའི་སྒྲོན་མེ་ཡང་ཡིན། ཀིར་དགོན་ལ་འདི་ལྟ་བུའི་སློབ་གསོ་མེད་པར་མ་ཟད། ཐམས་ཅད་སྒེར་གཅོད་པས་དབང་བསྒྱུར་གྱིན་ཡོད།\nསྔར་ལོ་ཨ་ཁུ་ཤེས་རབ་མཆོག་གནས་དབྱུང་བཏང་ཞིང་། ད་ལོ་ཡང་དངོས་སུ་གྲྭ་བློ་ཚེ་དང་།འཇལ་དཔལ།འཇིགས་མེད་སོགས་གནས་དབྱུང་བཏང་ཡོད་ལ། དོན་གྱི་གྲྭ་པ་ཉི་ཤུ་མ་ཟིན་ཙམ་གནས་དབྱུང་བཏང་འདུག འདི་ལྟར་སོང་ན། སང་ལོ་ཡང་ང་དང་ཁྱོད་སོགས་མང་པོ་ཞིག་མི་ཕུད་པའི་ངེས་པ་གཏན་ནས་མེད་པས། ན་གཞོན་ཚོ། རང་གིས་ལག་པ་བྲང་ཁར་བཞག་སྟེ་འདང་ཞིག་རྒྱག་རན་མིན་ནམ། ཀིར་དགོན་འདི་དབང་འཛིན་སྒེར་གཅོད་འགའ་རེའི་་ལག་ནས་འཇིག་དུ་བཅུག་ན་འགྲིག་གམ། ཁོང་ཚོ་ལ་དགོན་པ་འདིར་ཕན་བྱེད་ཀྱི་ཐབས་དང་བསམ་པ་གཏན་ནས་མེད་པར་སྣང་།\nརྒྱུ་མཚན་གང་ཡིན་ཟེར་ན་སྔར་ལོ་ནས་ད་ལོ་བར་སློབ་སྦྱོང་གི་ལམ་ཀ་ནི་ཇེ་བཙོག་ནས་ཇེ་བཙོག་ཡིན་པ་མངོན་སུམ་ཡིན་ཀྱང་། སློབ་སྦྱོང་གི་ཁོར་ཡུག་ཅིག་དང་ནང་གི་མཐུན་ལམ་ལ་ཕན་པའི་བྱ་བ་ཞིག་ཁྱོན་ནས་སྒྲུབ་ཀྱིན་མི་འདུག སྔར་ལོ་དང་ད་ལོའི་བར་སློབ་སྦྱོང་མི་བྱེད་མཁན་དག་སློབ་སྦྱོང་གི་ལམ་བསྐུལ་བའི་ལམ་གཅིག་ཀྱང་བསྟན་མ་སོང་། དེས་ན་ད་དུང། ང་ཚོའི་ལམ་ཁ་གསར་བ་ཞིག་མི་བཙལ་བར་སྒེར་གཅོད་པ་ཚོས་གང་བསམ་བསམ་རྩེ་རུ་བཅུག་ན་འགྲིག་གམ། ཁོ་ཚོས་བཤད་ན། ཁོ་ཚོའི་ཞེར་མི་འབབ་པ་ཚོ། ལྟ་ལོག་དང་བསྟན་བཤིག་ཟེར། དམ་ཉམས་དང་འཕུང་དཀྲུག་པ་རེད་ཟེར། དཔེ་ཙམ་ནི། དགོན་པ་གཞན་ཞིག་ནང་དུ་སློབ་སྦྱོང་ལ་སོང་ན་འདོད་ཆུང་ཆོག་ཤེས་དང་། སློབ་སྦྱོང་རྣལ་མ་གནང་ཡང་བསྟན་བཤིག་དང་ལྟ་ལོག་རེད་ཟེར། རང་དགོན་དུ་བསྡད་ནས་དཀོར་ཟས་ལ་སྤྱོད་བཞིན། ཕག་ལྟར་ཉལ་བསྡད་ཀྱང་བསྟན་འཛིན་རེད་ཟེར།\nངོ་མ་དགོད་སྤྲོ་བ་ཞིག་རེད། ཁྱེད་ཚོས་བཤད་ན་ཁོང་ཚོས་བསྟན་པ་ཞབས་འདེགས་དང་། དག་ཐེར། རྒྱུ་འབྲས་ལ་བརྩི་བཀུར་བྱེད་ཀྱི་ཡོད་ཟེར། བསྟན་འཛིན་ཚར་བཅད་པ་དེ། བསྟན་པ་དག་ཐེར་ཡིན་ན་དེ་སུའི་བསྟན་པ་རེད། ངོ་མ་ངོ་གནོང་བ་ཞིག་རེད། ངུ་ཤོར་པ་ཞིག་རེད། དངོས་གནས་བཤད་ན་བསྟན་པ་ལ་ཞབས་འདྲེན་རེད་དམ་ཞབས་འདེགས་རེད། ཤེས་རབ་ཅན་གྱིས་གཟིགས་སུ་གསོལ། དབང་འཛིན་སྒེར་གཅོད་ཚོ། ཁྱེད་ཚོས་ཅི་བསམ་གྱི་ཡོད། ཅི་ཞིག་བསྒྲུབ་ཀྱི་ཡོད། ད་ནི། དངོས་གནས་མཚམས་འཇོག་རོགས། ཁྱེད་ཚོའི་ལས་དེ་འདྲ་༧ གོང་ས་ཐམས་ཅད་མཁྱེན་པས་གསན་ན་ཅི་དགོངས་ཀྱི་རེད། བསྟན་འཛིན་གྱི་སྐྱེས་ཆེན་དམ་པ་རྣམས་གྱིས་གསན་ན་སྤྱན་ཆབ་བསིལ་ཁོ་ཐག་རེད། ད་མཚམས་འཇོག་རོགས།\nསྤྱིར་དགོན་སྡེའམ་ཡང་ན་ཚོགས་པ་ག་གེ་མོ་ཞིག་ལ་མཚོན་ན། སྒྲིག་ལམ་ཞིག་མེད་པ་དབེན་ལ། ཡོད་པའང་བདེན་དོན་ཅིག་ལས་མ་འདས། ཡང་གཅིག་བཤད་ན་གྲྭ་པ་ཞིག་ལ་མཚོན་ན་དགོན་སྡེ་དེ་དང་དེ་ནས་གནས་དབྱུང་བཏང་བ་འདི། ཁོ་འདུལ་བའི་བཅས་འཚམས་གང་ཞིག་དང་འགལ་ཡོད་མེད། ཡང་ན་དགོན་སྡེ་དེའི་བཅའ་ཡིག་སོགས་དང་འགལ་ཡོད་མེད་བལྟ་དགོས་བ་འདི་མ་མཐའི་ཚད་ཐིག་ཅིག་མ་ཡིན་ནམ། ཡིན་ན་ཡང་། ཁྱེད་དབང་འཛིན་པ་ཚོས་ཁ་རྩང་དང་དེ་རིང་གི་དབར་ལ་གྲྭ་རྐྱང་སློབ་གཉེར་པ་མང་པོ་ཅིག་གནས་དབྱུང་བཏང་གིན་འདུག ཁོང་ཚོ་འདུལ་བའི་བཅས་འཚམས་གང་ཞིག་དང་འགལ་སོང་། ཡང་ན་ཁོང་ཚོ་བཅའ་ཡིག་བློ་གསལ་འཇུག་ངོགས་གཞིར་བཞག དེ་མིན་སྔ་ཕྱི་བར་གསུམ་གྱི་བཅའ་ཡིག་སོགས་གང་དང་འགལ་ཡོད། ཁྱེད་ཚོ་ལ་བསྟན་རྒྱུ་ཡོད་དམ། བཤད་རྒྱུ་ཡོད། དྲང་མོར་བཤད་ན། ཁྱེད་ཚོར་གྲྭ་རྐྱང་སློབ་གཉེར་པ་དེ་ཚོ་གནས་དབྱུང་གཏོང་ཆོག་པའི་འགན་ཞིག་སུས་སྤྲད་སོང་། ང་ཚོ་སུ་དང་སུ་ཡིན་ན་དགོན་པར་འདུག་ཆོག་མིན་ནི་འདུལ་བ་དང་འགལ་ཡོད་མེད་བལྟ་དགོས་པ་མ་ཡིན་ནམ། ཁྱེད་ཚོས་ཕྱི་ལོགས་སུ་སློབ་གཉེར་ལ་སོང་ན། འདུལ་བའིི་བཅས་འཚམས་དང་འགལ་ཡོད་ཟེར་རྒྱུ་ཡིན་ནམ།? ཡང་ན་ཁྱེད་ཚོསཕྱི་ལོགས་སུ་སློབ་གཉེར་ལ་སོང་ན་ཁོང་གི་བཅའ་ཡིག་གང་དང་འགལ་ཡོད་ཟེར་རྒྱུ་ཡིན།? ཁོང་ཚོ་གནས་དབྱུང་བཏང་དགོས་པའི་རྒྱུ་མཚན། གནས་ལུགས། བདེན་པ་གཅིག་ཀྱང་ཁྱེད་ཚོར་བཤད་རྒྱུ་མེད་མོད། ཁྱེད་ཚོ་བཤད་རྒྱུ་གཅིག་ཡོད་པ་ནི་གནས་ལུགས་ཀྱི་དབེན་ཞིང་། བདེན་དོན་དང་བྲལ་བའི་ཕྱོགས་རིས་རྐྱང་རྐྱང་ལས་མ་ངེས། ད་རུང་གྲྭ་རྐྱང་སློབ་གཉེར་པ་མང་པོ་རེ་གནས་དབྱུང་བཏང་ནས། ཡིན་ཡིན་མདོག་མདོག་གི་ངང་ནས་བྱ་བ་གང་ཞིག་འཁྱོངས་་སོང་བ་དང་། ཁྱེད་ཚོའི་བསྟན་པ་ལ་ཞབས་འདེགས་གང་ཞིག་བསྒྲུབས་ཡོད་པ་ལྟ་བུའི་རྨི་ལམ་སྐྱིད་པོ་ཤར་གྱིན་ཡོད་པ་འདྲ། དངོས་གནས་དྲང་གནས་ངོ་རེ་མི་ཚའམ། ད་ནི་ཁྱེད་ཚོས་རང་སེམས་དམར་པོ་ནང་དུ་བཀུག་ནས་བསམ་བློ་ནན་གྱིས་གཏོང་རན་མ་ཡིན་ནམ། ཚིག་བརྒྱ་མདོར་སྒྲིལ་ན། ད་དུང་དེ་རིང་མུ་མཐུད་དུ་འདི་ལྟ་བུའི་རྒྱུ་འབྲས་གོ་ལྡོག་ནས་གོམ་པ་སྤོ་རྒྱུ་དང་། བྱ་བ་གཉེར་རྒྱུ་ཡིན་ན། དགོན་སྡེ་འདི་རྒུད་པ་ནས་རྒུད་པར་འགྲོ་རྒྱུ་མ་གཏོགས། ཇེ་རྒྱས་ནས་ཇེ་ལེགས་སུ་ཡོང་བ་གཏན་ནས་མི་སྲིད་དོ། ཨོ། ། ཁ་རྩང་འཚོགས་དབུས་ནས"ལག་པ་ཡོད་ཡོད་གཉིས་ཀས་འབྲི་མི་ཆོག་པ་དང་། སྨྲ་ལྕེ་ཡོད་ཡོད་གཉིས་ཀས་བཤད་མི་ཆོག་ཟེར་གྱིན་འདུག ཁྱེད་ཚོ་ཐུགས་སྤོ་མ་བཞེས་རོགས། བཤད་དགོས་པ་ཞིག་ནི་ངེས་པར་དུ་བཤད་རྒྱུ་ཡིན།\nའཇིག་རྟེན་གྱི་མི་བུ་ཞིག་ཡིན་ཕྱིན་ལྷན་སྐྱེས་སུ་བདོག་པའི་སྨྲ་བརྗོད་རང་དབང་དང་དགག་སྒྲུབ་རང་དབང་། དད་མོས་རང་དབང་སོགས་ནི་བརྩད་མི་དགོས་པར་ང་དང་ཁྱེད་ལ་ཐུན་མོང་དུ་ཡོད་པ་ཞིག་ལས། ཁྱེད་ལ་ཡོད་ཆོག་པ་ཞིག་དང་ཁོ་བོར་ཡོད་མི་ཆོག་པ། དེ་བཞིན་ང་ལ་ཡོད་ཆོག་པ་དང་ཁྱེད་ལ་ཡོད་མི་མོས་པ་ཞིག་གཏན་ནས་མ་ཡིན་མོད། ཡིན་ནའང་ཀིར་དགོན་ཚང་གི་ལས་སྣེ་ཚོས་ནི་གཏམ་འདི་ལྟར་སྨྲ་སྟེ། " ཁྱེད་ཅག་གིས་ཁོ་བ་ཚོས་གང་བཤད་དེ་སྒྲུབ་དགོས། ཁོ་བ་ཚོར་ཁྱེད་ཅག་གིས་གང་ཡང་བཤད་མི་དགོས་ལ་ཉན་ཡང་མི་ཉན་ཟེར་བ་དེ་རེད"། དེ་རིང་ཁོ་བོས་འདི་ནས་མང་པོ་ཞིག་འབྲི་རྩིས་མེད་ལ། བཤད་མོས་ཀྱང་མེད།\nརྒྱུ་མཚན་ཀིར་དགོན་ཚང་ལ་རེ་བ་ཁྱོན་ནས་མེད་པས་ཡིན། གཏམ་ཉུང་ཉུང་ཞིག་མ་བཤད་ན་དེ་ཡང་ག་ལ་འགྲིག སྤྱི་སྒེར་ཀུན་ལ་འགན་མ་ཁུར་བའི་གྲས་སུ་འགྲོ་ལ། ལྷག་པར་ཤེས་ཡོན་པ་ཚོར་དཔུང་རོགས་ཤིག་གི་ཚུལ་དུ་ཐུང་ངུ་ཞིག་འབྲི་བའི་ཁུར་ལེན་རིགས་སོ།། སྤྱིར་ཀིར་དགོན་ཚང་ནི་གྲངས་འབོར་གྱི་ཆ་ནས་བཤད་ན་གྲྭ་ཆིག་སྟོང་གཉིས་དང་བདུན་བརྒྱ་ལས་ལྷག་པའི་གྲྭ་གྲངས་མོད་ས་ཞིག་ཡིན་པས་དགོན་པ་དེའི་ནང་དུ་དམིགས་བསལ་གྱི་རྩོམ་འབྲི་བ་དང་། བསམ་བློ་པ། ཤེས་ཡོན་པ། འཇོན་ཐང་ཅན་གྱི་མི་སྣ་མང་པོ་ཞིག་བགྲང་རྒྱུ་ཡོད་ན་ཆོག་མོད། འོན་ཏེ། གཏམ་མ་སྦེད་གསོང་བོར་བརྗོད་ན་མི་སྣ་གསུམ་བཞི་ཞིག་ལས་རྩི་རྒྱུ་མེད་དེ་གང་ན་ཡོད། འདི་འདྲ་ཞིག་ཡིན་རྐྱེན་གཙོ་བོ་ནི་༡ཤེས་ཡོན་པ་ལ་བརྩི་བཀུར་མེད་པས་དང་། ༢དགེ་རྒན་དང་དགེ་རྒན་དབར། འཛིན་གྲྭ་དང་འཛིན་གྲྭ་དབར། སློབ་མ་དང་སློབ་མའི་དབར་ལ་ཞེན་ཁ་ཕྱོགས་རེས་ཆེ་དྲག་པས་དང་། ༣ གྲྭ་མང་སྤྱིའི་དོན་དག་སྤྱི་ལ་མི་དབང་པར་བྱེ་བྲག་ལས་སྣེ་སྐོར་ཞིག་གིས་ཐག་བཅད་འགྲོ་པས་དང་། ༤ ཤེས་ཡོན་པ་གཅིག་ཡོད་ན་གཅིག་གཉིས་ཡོད་ན་གཉིས་མེ་སྟག་ཕུ་ཐུང་ནས་གསོད་པ་ལྟར་རྒྱང་ཕུད་བཏང་འགྲོ་བས་རེད།\nན་ནིང་ལོར་རྩོམ་འབྲིའི་རང་དབང་གི་ཆེད་མཁས་པ་སྒོ་ཤེར་གནས་དབྱུང་བཏང་པ་རེད་ལ། ད་ལོར་ཡང་སློབ་སྦྱོང་རང་དབང་གི་སླད། ན་གཞོན་རྩོམ་འབྲི་པ་གློག་དམར་དང་སློབ་གཉེར་པ་བློ་ཚེ། འཇིགས་མེད་བཅས་མི་གསུམ་རྒྱང་ཕུད་བཏང་པ་རེད། འདི་ལྟར་གཅིག་གཅིག་གཉིས་གཉིས་སློབ་གཉེར་པ་ཚོ་རྒྱང་ཕུད་བཏང་པ་དེ་སྒེར་གཅོད་པ་ཚོར་མཚོན་ན་ལས་སླ་ཡང་བདེན་པ་དང་གནས་ལུགས་ལོ་རྒྱུས་ཀྱི་ངོས་ནས་བལྟས་ན་ལས་སླ་པ་ཞིག་ག་ན་ཡིན་ཏེ་ཁྱོན་ནས་མ་ཡིན། ད་ཐེངས་རྒྱང་ཕུད་བཏང་སོང་པའི་སློབ་གཉེར་པ་དེ་གསུམ་རྒྱང་ཕུད་བཏང་དགོས་པའི་ནག་ཉེས་སྤུ་ཙམ་མེད་པ་མ་ཟད་སློབ་གཉེར་པ་དེ་ཚོ་ལ་རྒྱབ་སྐྱོར་དང་མཐུན་རྐྱེན་སྦྱར་ན་འོས་ཤིང་འཚམ་པ་ཡིན།\nརྒྱུ་མཚན་ཕྱོགས་གཞན་དུ་སློབ་གཉེར་ལ་སོང་པ་དེ་ལས་གཞན་བཤད་དུ་མེད་པས་ཡིན། གཞན་རྒྱ་བླ་དང་རྒྱལ་འཇོག་འཕེལ་ནག་འཇོག་མཁན་མང་པོ་ཞིག་ཡོད་པ་དག་ད་ཐེངས་རྒྱང་ཕུད་བཏང་པའི་ནང་དུ་མེད་པ་ནི་ཇི་འདྲའི་མཚར་ཨང་། ཉེ་སྔོན་སློབ་གཉེར་པ་དེ་དག་གིས་དགོན་པའི་ལས་སྣེ་པ་ཚོར་རྩོམ་ཡིག་གི་ལམ་ནས་སྐད་ཆ་རེ་བཤད་འདུག ༼འཇིགས་མེད།༽(ས་མཐའི་སློབ་གཉེར་པ་ཞིག་གི་དཀའ་ངལ།)༼ བློ་ཚེ༽ (སློབ་གཉེར་པ་ཞིག་གི་དཀའ་ཁག)༼ གློག་དམར།༽ (ལས་སྣེ་དག་གིས་མ་བལྟས་པའི་གློག་དམར་གྱི་བསྒྲགས་ཡིག) ཡིན་ནའང་ལས་སྣེ་ཚོས་ནི་སློབ་གཉེར་པ་དེ་དག་ལ་ཁ་ཡ་ཙམ་ཡང་བྱས་མེད་པར་མ་ཟད། འཚིག་པ་གཏིང་ནས་བཟས་ཏེ་ཞེ་སྡང་དང་ཁོང་ཁྲོ་དྲག་ཏུ་འབར་ནས་དེ་རིང་གི་མཇུག་འབྲས་འདི་བྱུང་པ་རེད།\nམཇུག་བསྡུ་བ། དེ་རིང་ང་སྒེར་གཅོད་པ་ཚོའི་གདོང་དུ་འབུད་ཞོར་མི་ཚེའི་ཕུགས་འདུན་དང་སློབ་སྦྱོང་ཞིག་གི་ཆེད་དཀའ་ངལ་མང་པོ་བློས་བཏང་ཟིན་པའི་སློབ་གཉེར་པ་བློ་ཚེ་དང་གློག་དམར། འཇིགས་མེད་རྣམས་ལ་བཀའ་དྲིན་ཞུ་བཞིན་ཡོད། ཁྱེད་ཅག་ཚོ་ཆུང་བྱིས་པའི་དུས་ནས་ནར་སོན་སའི་ཁོར་ཡུག་ཅིག་ནས་རྒྱང་ཕུད་བཏང་དུ་འཇུག་པ་ནི་ལས་སླ་པ་ཞིག་མ་ཡིན་མོད། ཡིན་ནའང་གལ་ལ་ཐུག་དུས་སྒེར་གཅོད་པའི་གདོང་ལ་བུད་ཕོད་མཁན་ཁྱེད་ཅག་ཁོ་ན་རེད། དེ་རིང་གྲོགས་ཁྱེད་ཅག་རྒྱང་ཕུད་བཏང་པའི་ཤུལ་དུ་ཀིར་དགོན་ཚང་གི་གྲྭ་མང་པོ་ཞིག་ལ་ན་ཟུག་དང་འདང་རྒྱག་གང་ཡང་མེད་ཀི། མང་པོ་ཞིག་གིས་དགའ་བསུ་དང་དགོད་སྒྲ་བྱེད་ཀྱིན་འདུག\nསེམས་ཁྲལ་དང་ན་ཟུག་སློང་མཁན་ཤིན་ཏུ་ཉུང་ཉུང་རེད། འདི་ལྟ་བའི་ག་ལ་ཚད། ཀིར་དགོན་ཚང་གི་ནག་ཉེས་ད་དུང་གླེང་མི་ཚར། མུ་མཐུད་དུ......\nཁོ་བོ་ལོ་ན་ཧ་ཅང་ཆུང་པའི་སྐབས་སུ་རྒྱབ་ཀྱི་གོས་བསྒྱུར། མགོ་ཡི་སྐྲ་བཞར། ལུས་ལ་ཁྲུས་བགྱིས་ཏེ་ཚེ་གང་བོར་དགོན་པ་རུ་གཏན་ཆག་བྱེད་པའི་གྲ་སྒྲིག་དང་ཚགས་བཟོ་བྱས་ནས་ད་རག་ལ་ཐུག་གི་དབར་ངུ་སྐྱེན་ལ་དགོད་བྲོ་པའི་ལངས་ཚོ་ཟད་ས་དང་སྐྱིད་སྡུག་གི་བྲོ་པ་མྱངས་ས་དགོན་པ་ཡིན་གཤིས་དགོན་པ་ལ་དགའ་པ་དང་ཞེན་པ་ཁྱད་འཕགས་ཤིག་ཡོད་པ་ནི་བརྗོད་ཀྱི་མི་ལངས། ཅི་ལ་ཞེ་ན། དངོས་པོ་གང་དང་གང་ལ་ཡུན་གྱིས་འགྲོགས་ཤིང་འདྲིས་པ་ན་ནམ་ཞིག་འབྲལ་མི་འདོད་པའི་ཞེན་ཆགས་དང་བརྩེ་དུངས་ཤིག་ཡོད་པ་ནི་མི་ལ་ལྷན་སྐྱེས་སུ་མངའ་པའི་ཤེས་བྱ་གཤའ་མ་ཞིག་གོ།། དེ་བས། ནམ་རྒྱུན་རང་གི་ཤེས་ཚོད་དཔྱོད་ཚོད་ཀྱིས་སྙུག་ཁ་དགོན་པ་ལ་བསྐོར་ཏེ་མི་སྒེར་གྱི་བདེ་པ་དང་སོལ་དལ་བག་གཡེང་དུ་རྒྱུ་འདོད་པའི་འདོད་པ། ཁ་གཡེང་མིག་གཡེང་བྱེད་པའི་ངལ་གསོ། གྲོགས་དང་ཕ་མ་གཉེན་ཉེ་རྣམས་ལ་འགལ་འགྲོ་མིན་གྱི་དོགས་པ་གུད་དུ་བཞག་ནས་སེམས་ཁྲལ་དང་ན་ཟུག་གིས་ཀུན་ནས་བསླངས་ཏེ། དགོན་པ་འུ་ཚང་གིས་འདི་ནས་འཁྱོང་མི་འདུག གན་ནས་འགྲིག་མི་འདུག་ཅེས་སྡུག་བཤད་སྐྱོ་བཤད་བྱས་དྲག་པས། ཁོ་བོ་ཡང་དེ་རིང་ཁ་སང་སྐྱ་སེར་མང་མང་ཞིག་གིས་སྡང་མིག་བགྲད་ས་དང་། སྣ་གཉེར་བྱེད་ས་རུ་གྱུར་ཡོད་མོད། ཡིན་ནའང་། ཁོ་བོས་སེམས་རྣལ་དུ་ཕབས་ཏེ་མནོ་བསམ་གཏོང་ཐེངས་རེ་རེར་དེ་ནི་རྒྱུ་འབྲས་ཀྱི་གོ་རིམ་ཞིག་དང་། སད་རྟོག་གི་བྱུང་རིམ་ཞིག་ཏུ་བསམ་དུས་ཕར་ཁོ་བ་ཅག་ལ་སྡང་སེམས་དང་འཁོན་སེམས་ཤིག་ཁྱོན་ནས་མེད་པ་མ་ཟད། གལ་ལ་ཐུག་དུས་ཁ་གྲག་རོགས་དང་དཔུང་གཤིབ་རོགས་ཤིག་ཏུའང་སེམས་ཀྱིན་ཡོད། དེ་བས། ཁོ་བོས་ནི་ད་ཐེངས་ཀྱང་སད་རྒྱུ་མེད་པའི་མ་དགོན་(སྟག་ཚང་ལྷ་མོ)དང་ཉོག་དྲ་མང་པའི་བུ་དགོན་(རྔ་བ་ཀིརྟི་དགོན)་ཞེས་པའི་མིང་བྱང་ཞིག་དམིགས་ཀྱིས་བསྙད་དེ་རང་དང་ཁ་ཐག་ཉེ་བའི་དགོན་པ་དེ་གཉིས་ལ་སེམས་ཀྱི་སྐད་ཆ་ཉུང་ཉུང་ཞིག་བཤད་པའི་ངལ་བ་ཧུར་བླང་པ་ཡིན་ནོ།། མ་གཞི་རྩོམ་ཐུང་འདི་འབྲི་དགོས་པའི་རྒྱུ་མཚན་ནི་ཧ་ཅང་སླ་སྟེ། རྔ་བ་ཀིར་དགོན་ཚང་གི་ལས་སྣེ་ཚོས་ནམ་ནམ་ཞར་ཞར་དུ་སྟག་ཚང་ཀིརྟི་དགོན་ནི་ཉན་ས་དང་ལྟ་ས་ཞིག་ཏུ་རློམས་ཏེ། ཡོད་ཚད་དེ་ཚང་ལ་བསྟུན་ཅི་ཐུབ་བྱེད་པའི་སྐྱོན་དེ་ལ་མཚང་འབྲི་དང་དགོན་པ་དེ་གཉིས་ལ་འཕེལ་འགྲིབ་ཀྱི་ཧེ་བག་ཇི་ལྟར་ཡོད་རགས་བསྡུས་ཤིག་བཤད་འདོད་པས་ཡིན། དང་པོ། རྔ་བ་ཀིར་དགོན་ཚང་གིས་ཐ་ན་ངལ་གསོའི་དུས་ཚོད་(ཆོས་མཚམས)ཚུན་ཆད་སྟག་ཚང་ཀིར་དགོན་ལ་བསྟུན་ཐབས་བྱེད་པ་ནི་གྲྭ་མང་གིས་དགོངས་ཚུལ་དང་ཁོར་ཡུག་ལ་འཚམ་མིན། སློབ་སྦྱོང་ལ་འགྲིག་མིན་ལར་ནས་མ་ཡིན་པར་ལས་སྣེ་སྐོར་ཞིག་གི་འདོད་འདུན་དབང་བཙན་པོ་དང་། དགོན་པ་དེ་གཉིས་ལ་མ་དགོན་དང་བུ་དགོན་ཞེས་བཤད་སྒྲོས་ཙམ་ཞིག་ཡོད་པ་ཙམ་ལས་གང་ཡང་མིན་པ་དགོན་པ་གཉིས་ཀའི་ལས་སྣེ་ཚོའི་གཙོས་གྲྭ་རྒན་གཞོན་བྱིངས་ཀྱིས་ཤེས་པར་འཚལ། གཉིས་པ། དགོན་པ་དེ་གཉིས་ལ་དར་རྒུད་ཀྱི་ཧེ་བག་ནི་ཏག་ཏག་བཤད་མ་དགོས་པ་ཞིག་ལགས་ཏེ། སྟག་ཚང་ཀིར་དགོན་ཚང་ནི་ད་དུང་དུས་རབས་སྔོན་མའི་དགོན་པ་ཚོ་དང་ཇི་བཞིན་མག་མོག་རབ་རིབ་ངང་ཡོད་ཚད་ལས་སྣེ་དང་མྱི་ཆེ་གེ་མོས་དབང་བསྒྱུར་བྱས་ཀྱང་། གྲྭ་མང་གིས་དེ་བསམ་འདི་བསམ་མེད་པར་ཞུ་ཞུ་ལགས་ལགས་ཀྱིས་བསྟོད་པའི་མཐེ་བོང་དང་། གཅམ་བུའི་སྔགས་ཚིག་ཐལ་བ་རེད། རྒྱུ་མཚན་དེ་ཡི་དབང་གིས་རྩོད་ཉོག་མེད་ལ་གནའ་དུས་ཇི་བཞིན་རང་སོར་གནས་པ་ལས་འཕེལ་རྒྱས་ཀྱང་མེད་པ་རེད། ལས་སྣེ་ཚོས་གང་བསམ་གང་དྲན་གཡོ་སྒྱུའི་འཁོར་ལོ་ཇི་ལྟར་བསྐོར་ནའང་ཁ་ཡ་བྱེད་མཁན་མེད་ཚོད་རེད། དེ་ནི་ལས་སྣེ་ཚོས་འདོད་ཐོག་རྟ་རྒྱུག་མ་ཡིན་གྲང་?\nདེ་དང་ཆེས་མི་འདྲ་བ་ཞིག་ནི། རྔ་བ་ཀིར་དགོན་ཚང་གི་ལས་སྣེ་ཚོས་གྲྭ་མང་ལ་དབང་བསྒྱུར་འདོད་ཀྱི་ཧམ་སེམས་དང་འདུན་པ་ཇི་ལྟར་བཙན་ན་ཡང་། གྲྭ་མང་གིས་དུས་དང་དུས་སུ་དེ་ལ་ངོ་རྒོལ་དང་། འོས་ལངས། མི་དགའ་པའི་རྣམ་འགྱུར་སྟོན་ཐུབ་པ་མ་ཟད། སྟོན་མཁན་གྱི་གྲྭ་བ་ཡང་ཉིན་རེ་ནས་ཉིན་རེ་བཞིན་ཇེ་མང་དང་ཇེ་རྒྱས་ཡིན་པ་རེད། འདི་ནི་རྔ་བ་ཀིར་དགོན་དང་། སྟག་ཚང་ཀིར་དགོན་གཉིས་ཀ་ཆེས་མི་འདྲ་སའི་ཁྱད་པར་ཆེ་ཤོས་ཤིག་ཏུ་ཁོ་བོས་སྨྲ་འོ།། མདོར་དྲིལ་ན། འཛམ་གླིང་གོ་ལ་ཧྲིལ་བོའི་སྒང་ན་ཡོད་པའི་མི་རིགས་ཡིན་ན་འདྲ། རྒྱལ་ཁབ་ཡིན་ན་འདྲ། སྔོན་ཐོན་དུ་སོང་ཟིན་པའི་རིགས་མཐའ་དག་ལ་ཐོག་མར་རྩོད་ཉོག་དང་འུར་ཟིང་མེད་པར་ཁ་རོགས་གེར། འཇམ་ཅག་གེར་མཐོ་སར་བགྲོད་སོང་པ་གཅིག་ཀྱང་དཔག་ཏུ་མེད་པས། གཞན་གྱི་རྗེས་མ་ཆོད་གོང་འོས་ལངས་དང་ཉོག་དྲ་གང་ཡང་མེད་པ་ནི་ཤིན་ཏུ་རབ་ཏུ་འཇིགས་ཡེར་བ་ཞིག་གོ་ཞེས་ཁོ་བོས་སྨྲ།\n~~~~ཡང་ན་ལྷམ་དང་ལམ་བཀག་ནས་མ་སྐྱིད་པ། ཐེའུ ༼རྔ་པ༽\nསྲིད་ལོ་ཉེར་གཅིག་པའི་དུས་འདིར་མི་ཡོད་ཚད་ཤེས་ཡོན་ལ་དུང་ཞིང་ཤེས་རབ་ལ་བཀུར་བའི་མཁའ་དབུགས་གསར་བ་ཞིག་སྙེགས་བཞིན་པའི་འོག་ནས་རིགས་གནས་སྣ་མང་ལ་བློ་ཁ་ཕྱོགས་ཏེ་འགྲོ་གིན་ཡོད་ལ། རང་གི་དགའ་ཕྱོགས་དང་ཡང་ན་རང་ལ་མོས་པ་ཡོད་སའི་རིགས་གནས་ཤིག་གམ་ཁོར་ཡུག་ཅིག་འཚོལ་འདོད་པ་འགྲོ་མི་ཡོངས་ཀྱི་གཤིས་ལུགས་ལ་བལྟས་ན་ལོས་ཤེས་ཐ་ན་རི་མགོའི་ཟོག་ལ་བལྟས་ཀྱང་རྩྭ་ཆུ་འཛོམས་ས་ཞིག་ལ་འགྲོ་བར་དགའ་བ་སྨྲ་ཅི་དགོས། དེའི་ཕྱིར་རང་གི་དགའ་ཕྱོགས་དང་ཕུགས་བསམ་གང་ནས་ལེགས་འགྲུབ་ཡོང་གི་འདོད་ན་གནས་དེ་ནི་ཁྱེད་ཀྱི་རྨི་ལམ་གྱི་ཞིང་ས་ཡོད་པ་གདོན་མི་ཟ །ཡིན་ན་ཡང་ད་ལོར་རྔ་པ་ཀིརྟི་དགོན་པའི་ལས་སྣེ་སྐོར་ཞིག་གི་ས་མཐའ་སྡེ་མཐའ་ན་ཡོད་པའི་གྲྭ་རྐྱང་མི་ཉུང་བ་ཞིག་ལ་རང་གི་ཅི་ནུས་ཀྱི་སློབ་སྦྱོང་བྱེད་དུ་མི་འཇུག་པར་ཉིན་གྲངས་ཀྱི་ཚད་བཟུང་སྟེ་ཕྱིར་མ་ཐོན་ན་དགོན་པ་ནས་ཕུད་རྒྱུ་ཡིན་ཞེས་མཐའ་ཚིག་བསྒྲགས་པ་རེད། ད་དུང་ཕྱིར་དགོན་པའི་ནང་དུ་མ་ཐོན་པའི་གྲྭ་བ་ཁ་ཤས་ཀྱི་ཁྱིམ་བདག་ཚོས་དད་པ་ལག་ཆ་བྱས་ཏེ"ཁྱེད་ཚང་གི་གྲྭ་བ་ཉིན་གྲངས་འདིའི་རིང་མ་ཐོན་ཚེ་ཁྱེད་ཚང་གི་ཤི་བོ་ཁྲུས་ཆུ་དང་གསོན་པོ་སྐུ་རིམ་མི་སྒྲུབ་"ཞེས་སྐད་ངན་དང་འཇིགས་སྐུལ་གང་ཆེ་ཆེར་བྱས་ཡོད་པ་རེད། ངོ་མ་གྲྭ་བ་ཞིག་གི་ལས་སུ་བྱ་བའི་ཀུན་སྤྱོད་དང་སེམས་ནས་བཤད་ཆོག་ཆོག་གི་སྐད་ཆ་ཞིག་རེད་དམ། མ་གཞི་ནས་ཀིརྟི་དགོན་པའི་ནང་ལ་སློབ་སྦྱོང་གི་ཁོར་ཡུག་མེད་པ་དང་ཉོག་དྲ་ཆེ་བའི་འགལ་རྐྱེན་སྣ་ཚོགས་ལ་མཐུན་རྐྱེན་གཅིག་ཀྱང་འཛོམས་པོ་མིན་པ་ཚང་མའི་ཤེས་གསལ་ལྟར་རེད་མོད། འོན་ཀྱང་ལས་སྣེ་རེ་ཟུང་གིས"ཁོར་ཡུག་མེད་པ་མ་རེད་རང་རང་འདུག་མ་བསམ་པ་ཙམ་རེད"ཟེར་བཞིན་ཡོད། གལ་ཏེ་སློབ་སྦྱོང་གི་ཁོར་ཡུག་ཡོད་ན་ས་མཐའ་སྡེ་མཐའ་ཞིག་ནས་ཟས་གོས་ཀྱི་དཀའ་ངལ་སོགས་ཡོད་སའི་གཞིས་དགོན་ཆུང་ཆུང་ནས་འདུག་པ་སུ་ཞིག་སྤྲོ། སུ་ཡང་མི་སྤྲོ་མོད།\nཁོ་ཚོས་ད་རུང་གནའ་ནས་ད་བར་བླ་མ་ཀིརྟི་ཚང་གི་གསུངས་པ་ལྟར་"འགྲོ་ནས་ལྷམ་ཟད་པ་ལས་བསྡད་ནས་གདན་ཟད་ན་དགའ"ཞེས་དང"ཆོས་ཅན་ཆོས་ཀྱི་སངས་རྒྱས་ཆོས་མེད་སྒྲིག་གི་སངས་རྒྱས"ཟེར་ནས་ཕྱིར་གྲྭ་ས་འགྲོ་ནི་ཚོ་བཀག་འགོག་སྣ་ཚོགས་བྱེད་བཞིན་ཡོད་པ་རེད །དེ་ལྟར་བཤད་སྲོལ་དེའི་དབང་གིས་བཀག་འགོག་བྱས་པ་ལན་གཅིག་མིན་མོད །\nའོན་ཀྱང་དགོན་པ་ཆེ་ཆུང་གང་ཡིན་ས་ནས་གྲྭ་ས་གང་ས་གང་ལ་སློབ་གཉེར་བྱེད་དུ་འགྲོ་གི་ཡོད་པས་ད་ལྟའི་དུས་སུ་གྲྭ་སའི་དགེ་བཤེས་ཟེར་བ་ཉུང་ཉུང་མ་རེད ། དཔེར་མཚོན་རེ་ཞུས་ན་ཙོང་ཁ་བའི་སྐུ་ཚེ་སྟོད་ལ་གྲྭ་ས་མང་བོ་འགྲིམ་ནས་མཐར་མཁས་པའི་གོ་འཕང་བརྙེས་པ་རྩོད་མེད་རེད ། དེའི་ཕྱིར་གྲྭ་སར་སོང་ན་བླ་མའི་གསུངས་ལ་འགལ་དོན་རྩ་བ་ནས་མེད །གལ་ཏེ་ཡོད་ན་རྒྱལ་རྒྱག་དང་སྒེར་ཚོང་མཁན་སོགས་འགལ་མེད་ན་སློབ་གཉེར་བྱེད་དུ་སོང་བས་གང་ནས་འགལ ། ཡང་གཅིག་བཤད་ན་དོན་ངོ་མ་བླ་མའི་གསུངས་བ་ཅི་བཞིན་སྒྲུབ་ཀྱིན་ཡོད་མཁན་སུ་ཡོད། གཅིག་ཀྱང་མེད་མོད། དེ་ན་ཁྱེད་ཚོ་ལ་ང་ཚོ་སློབ་སྦྱོང་བྱེད་དུ་མི་འཇུག་པའི་དབང་ཆ་འདི་དག་སུས་སྤྲད་པ་རེད། ང་ཚོ་ཕུད་ཆོག་ཆོག་གནང་བ་སུས་སྤྱིན་པ་རེད ། ཁྱེད་ཅག་ནི་ཏག་ཏག་གྲྭ་མང་གི་འོས་འདེམ་བྱས་པ་བདེན་དུ་ཆུགས་ཀྱང་། འོན་ཀྱང་ཁྱེད་ཚོའི་གྲྭ་མང་ལ་སློབ་སྦྱོང་གི་མཐུན་རྐྱེན་འཛོམས་སའི་ཁོར་ཡུག་ཞིག་མི་བསྐྲུན་པ་མ་ཟད་ད་དུང་ཕྱི་ཕྱོགས་སུ་སློབ་སྦྱོང་བྱེད་དུ་མ་འགྲོ་མ་གཏོགས་སྟོན་པའི་བཀའ་བླ་མའི་གསུངས་ལ་འགལ་ཡོད་ཟེར་བ་ནི་མ་ཤེས་ཡིན་ནམ་ངོ་ཚ་མེད་པར་བཤད་པ་ཡིན །སློབ་གཉེར་བ་ཞིག་ལ་མཚོན་ན་སློབ་སྦྱོང་གི་མཁའ་དབུགས་ཞིག་མེད་ན་དགོན་པ་དེར་གྲྭ་བ་སུ་ཞིག་འདུག་སྤྲོ། ཤེས་ཡོན་གྱི་ཆ་ནས་བཞག་ན་ཁྱེད་ཚོའི་ནང་ལ་རྣམ་དཔྱོད་ཀྱི་ཤེར་རབ་དང་རྒྱུ་འབྲས་ཀྱི་བློ་མིག་ཅན་ཞིག་ཕར་ཞོག་མི་ཁོག་རྒྱ་ཅན་གུ་ཡངས་མོ་ཅན་སུ་ཞིག་ཡོད། མཁས་པ་དང་བསམ་བློ་བ་རེ་ཡོད་ནོ་དགོན་པ་ནས་ཕྱིར་ཕུད་ནས། མཐའ་མའི་གྱོང་གུད་དེ་དགོན་པ་རང་གི་ཉོས་པ་རེད །ད་གང་ལྟར་བཤད་བཤད་ན་ཉོག་འགྲོ་འཐེན་འཐེན་ན་ཆད་འགྲོ་ཞེས་པའི་དཔེ་ལྟར་མདོར་ན་ད་ཐེངས་ཀྱི་དོན་རྐྱེན་ནི་མ་འོངས་པར་ཀིརྟི་དགོན་གྱི་སློབ་གཉེར་པ་ཚོའི་སློབ་སྦྱོང་ལ་འབྲེལ་བ་དམ་པོར་ཡོད་པས་ཕྱོགས་གང་ཐད་ནས་ཀྱང་བསམ་བློ་ཡག་པོ་ཞིག་གཏོང་རན་རེད།\nཉེ་བའི་ཟླ་བ་འགའི་ཡར་སྔོན་དུ་རྔ་པ་ཀིར་དགོན་ནས་དབང་ཆ་སྒེར་འཛིན་གྱི་དོན་དག་མང་པོ་ཞིག་བྱུང་སོང་བས་དཔྱོད་ཤེས་ཀྱི་བློ་མིག་དང་རྒྱུ་འབྲས་ཀྱི་དྲང་བཞག་ལ་དགའ་བའི་མི་བུ་སྐོར་ཞིག་གི་དགོན་སྡེའི་འཛིན་སྐྱོང་དམངས་གཙོའི་ལམ་དུ་འགྲོ་དགོས་པའི་རེ་བ་དང་འབོད་སྐུལ་མང་དུ་བཏང་བ་རེད། འོན་ཀྱང་ཁ་ནས་བདག་མེད་ལབ་པས་མཁས་རྒན་ཅིག་གིས་དོན་གྱི་བདག་འཛིན་གྱི་སྒེར་སེམས་གྱི་རང་གི་ཤེས་ཚོད་དང་དཔག་ཚོད་ཀྱི་སྐབས་དོན་ལ་ཐག་ཆོད་ཁུལ་བྱས་དེ་"མང་གཙོ་དར་བའི་དུས་ལ་མ་སླེབས་སོ" ཟེར་ནས་སྒེར་འཛིན་གྱི་ཐོག་ནས་ཐག་བཅད་པ་རེད། རེད་དེ་ཐག་རིང་དུ་ཡོད་པའི་སྐྱ་སེར་ཡོངས་ཀྱི་སྐྱབས་མགོན་ཁྱེད་ཉིད་ཕལ་ཆེར་རང་དབང་ལུང་པའི་ནང་དུ་འདུག་རྒྱུ་མང་དྲག་པས་རང་དབང་དམངས་གཙོ་ཡི་ཁ་གཏད་དུ་ལངས་པའི་སྒེར་གཅོད་ཀྱི་བྲོ་བ་ནི་ཁྱེད་ཀྱི་མི་ཤེས་པར་འདོད་པའི་སོམ་ཉི་ཞིག་རྒྱུན་དུ་སྐྱེས་བྱུང་། རྒྱུ་མཚན་ཁྱེད་ཀྱི་བཤད་བའི་"མང་གཙོ་"ཡི་མེ་ལུང་ནང་དུ་སྒེར་གཅོད་ཀྱི་གཟུགས་བརྙན་འཆར་འདུག་ལ། ཁྱེད་ཀྱིས་སྒོམ་པས་བདག་མེད་ཀྱི་ལྟ་བའི་ནང་དུ་བདག་འཛིན་གྱི་དྲི་མ་འཐུལ་འདུག་པས་སོ། "སོམ་ཉི"ཞེས་པའི་སྐད་ཆ་འདིའི་ཁྱེད་ཚོ་མི་མང་པོ་ཞིག་གི་ང་ལ་མི་དགའ་བའི་རྣམ་འགྱུར་སྟོན་སྲིད་མོད། འོན་ཀྱང་ངའི་ནམ་ཡང་སྐྱབས་མགོན་ནི་སྐྱོན་ཀུན་ཟད་དང་ཡོན་ཏན་ཀུན་ལྡན་ཞིག་ཡིན་པའི་ངོ་འཛིན་བྱེད་གི་མེད། ལྷག་ཏུ་ལོ་ངོ་འདི་དག་གི་རིང་གི་ཉོག་དྲ་བསླང་བྱེད་ཀྱི་བཀའ་ཤོག་དག་འབྱོར་བ་བཟུང་ལྷམ་འགོ་རྡོ་ལ་འཕྱར་ན་གསོལ་བ་འདེབས་ཡུལ་གྱི་སྐྱབས་མགོན་ཁྱེད་ཉིད་ངའི་རང་གི་སྐྱབས་མགོན་དུ་འདོད་པའི་ཡིད་ཐང་རྦད་དེ་ཆད་སོང་། ད་དུང་ཁྱེད་ཀྱིས་བཤད་དོན"་མང་གཙོ་དར་བའི་དུས་ལ་ཐོན་མི་འདུག་ཟེར་བའི་ཚིག་དེའི་ནང་དུ་ཡང་དོན་གྱི་སྒེར་གཅོད་ཀྱི་ཆོས་འཁོར་སྐོར་བསམ་བའི་རྟཊ་མཚན་ཞིག་མངོན་འདུག་པ་སྨོས་ཅི་དགོས།ད་དུང་ཁྱེད་ཀྱིས་འདི་འདྲ་ཞིག་ཀྱང་བཤད་ཡོད་དེ་"ཁོར་ཡུག་ཆ་ཚང་རང་དབང་ཟེར་བའི་ཚིག་ཙམ་གཙོ་བོར་འཛིན་པའི་སྒོ་ནས།བཤད་ཕོད་པ་སྒྲུབ་ཕོད་པ་དུས་རབས་དང་མཐུན་པ། མང་གཙོ། རང་དབང་། འདྲ་མཉམ་གང་བསམ་ལྟར་ཡིན་དགོས་ཟེར་མཁན་གྱི་གོམ་གཤིས་ངན་པ་ཅན་ཞེ་གཅིག་དུ་གྱུར་ཚེ་བླ་སློབ་ཀྱི་དད་པ་དམ་ཚིག་དང་དགའ་ཞེན་གྱི་བག་ཆགས་རང་བཞིན་གྱི་བརླག་འགྲོ"།ཞེས་བཤད་པ་གོ་དུས།ངའི་སེམས་པ་བློང་བློང་བོར་གྱུར་སོང་། དེང་སང་འཛམ་གླིང་གི་རྙེད་པའི་ལམ་ཡག་པོ་ཁྱོད་རང་གི་གོམས་གཤིས་ངན་པ་ཞིག་རེད་ཟེར་ན་ངོ་མ་དགོད་བྲོའོ། ད་དུང་གོང་གི་སྐད་ཆ་ནང་དུ་ཁྱོད་རང་ཉིད་ཀྱི་ཁེ་ཕན་མ་གཏོགས་ལར་ནས་མ་མཐོང་ངོ་། གོང་གསལ་གྱི་སྐད་ཆའི་ནང་དུ་གང་གིས་བླ་སློབ་བར་གྱི་དད་པ་དང་དམ་ཚིག་ལ་འགར་འགྲོ？ད་དུང་ཁྱེད་ཀྱི་ཡོངས་ཁྱབ་རིན་ཐང་ལ་བལྟ་ན་འགྲིག་གི་ཞེས་ཁོ་བོས་གསལ་བསྒྲགས་བྱས་པ་ཡིན།སྤྱིར་ཁོར་ཡུག་གང་དང་གང་ན་རང་དབང་མེད་པ་དང་འདྲ་མཉམ་མ་ཡིན་པའི་གནས་སྟངས་འོག་ནས་འོས་ལངས་དང་དམག་འཁྲིག་སློང་གི་ཡོད། དམག་འཁྲིག་དེ་ཡང་དོན་གྱི་ཆོས་ལུགས་སྒེར་གཅོད་དང་སྲིད་དབང་སྒེར་གཅོད་ཀྱི་ཐོག་ནས་ཡོང་གི་ཡོད། དེ་བས་སྲིད་ལོ་ཉེར་གཅིག་པའི་འདིར་སླེབས་དུས་ས་ཆ་མང་ཕྱོགས་སུ་སྒེར་གཅོད་ཀྱི་དྲི་ངན་རིམ་གྱི་ཡལ་ཏེ། ་རང་དབང་དང་དམངས་གཙོ་འདྲ་མཉམ་ནི་འཛམ་གླིང་གི་ཡོང་ཁྱབས་རང་བཞིན་（普世价值）དུ་གྱུར་ཡོད་པའི་རྒྱལ་ཁབ་མང་ཤོས་ཀྱི་སྲིད་དབང་གི་དབང་ཆ་གཙོ་བོ་དམངས་ཀྱི་ལག་དུ་ཡོད་པའི་སྤྱི་དམངས་ཀྱི་འོས་ཤོག་དང་བསམ་ཚུལ་ལྟར་ཐག་གཅོད་བཞིན་ཡོད། དགོན་སྡེ་ཡང་དེ་བཞིན་དགོན་པ་ཞིག་བཅས་ཁྲིམས་དང་སྒྲིག་ལམ་ནི་གྲྭ་མང་གི་སྤྱོད་དགོས་པའི་ཚང་མ་གྲྭ་མང་དང་འཚམ་མི་འཚམ་གྱི་གྲོལ་མོལ་གྱི་ཐོག་ནས་ཐག་གཅོད་དགོས་པ་ཡིན་། འོན་ཀྱང་དེང་སང་རང་དགོན་གྱི་གྲྭ་པ་མང་པོ་ཞིག་གི་ཁ་ནས་"དེ་ནས་ཁྱེད་ཚོས་བླ་མ་དང་བཅའ་ཡིག་བརྩི་མི་དགོས་སམ"ཞེས་བརྗོད་ཀྱིན་ཡོད་མོད། འོན་ཀྱང་དོན་གྱི་ང་ཚོས་བླ་མ་དང་བཅའ་ཡིག་བརྩི་མི་བརྩི་ཞིག་གི་གནད་དོན་དུ་མ་ངེས་ལ། གལ་ཏེ་ཡིན་ན་ཡང་།སྤྱིར་བཅའ་ཡིག་བརྩི་མི་བརྩི་བཅའ་ཡིག་སྤྱོད་མཁན་གྱི་གྲྭ་མང་ལ་ཕན་ཁེ་ཡོད་མེད་བལྟ་དགོས་པ་མ་གཏོགས་བཅའ་ཡིག་བཟོ་མཁན་ནི་བླ་མ་རེད་ཁ་ཉན་དགོས་ནི་རེད་ཟེར་ན་བླ་མའི་བཟོ་བས་བཅའ་ཡིག་སྐྱོན་ཀུན་ཟད་ཀྱི་བཅའ་ཡིག་ཞིག་ཡིན་པ་ཐལ་འགྲོ་བས་དེ་ནི་སྐྱོན་མེད་པ་མི་སྲིད་དོ། སྤྱིར་རྒྱལ་ཁབ་དང་ཚོགས་པ །ཡང་ན་དགོན་པ་ཞིག་གི་སྒྲིག་ལམ་གང་དང་གང་ཡིན་ན་ཡང་སྐྱོན་མེད་པ་མི་སྲིད་པས། ངེད་ཀྱི་བླ་མས་བཟོ་བའི་བཅའ་ཡིག་ལ་དེ་བས་ཀྱང་གདོན་མི་ཟའོ།\nརང་དགོན་དང་ཕྱོགས་གཞན་ནས་སློབ་སྦྱོང་བྱེད་སྟངས་མི་འདྲ་ཚུལ། ཤེས་ཡོན་འགན་འཛིན་ལྷན་ཚོགས་དང་དེ་དང་འབྲེལ་བའི་ཚོགས་འདུ་ལས་སྣེ་སོགས་ལ་ཕྲན་ཆུང་ངས་རེ་བ་ཅུང་ཙམ་ཞུ་རྒྱུར། ང་རང་བྱས་ལོ་དྲུག་ཟིན་ཙམ་ནས་རང་དགོན་འདི་ལ་བཞུཊ་ཤིང་ད་ལྟ་རང་ལོ་བཅུ་དགུ་ལ་སོན་ཡོད། འོན་ཀྱང་མོ་ལོ་དུ་མའི་རིང་ལ་སློབ་སྦྱོང་ཕྲན་བུ་ཙམ་རེ་བྱས་པ་དང་། འཚོགས་ཆོས་གྲྭ་སོགས་གང་ཐུབ་ཀྱིས་སོང་ནས་མི་ཚེའི་རིང་མོ་དེ་བསྐྱལ་བ་ཡིན།ཡིན་ཡང་ང་རང་གི་འདས་ཟིན་པའི་ལོ་རྒྱུས་དག་ལ་ཕྱི་དྲན་ཞིག་བྱས་ཚེ་ང་ད་གཟོད་ཐོབ་ཡོད་པ་གཅིག་ཀྱང་མི་འདུག།དེ་ནི་སློབ་སྦྱོང་བྱེད་སྟངས་མི་འདྲ་བའི་སྟེང་ནས་ཡོང་པའང་སྲིད་ལ།དགེ་རྒན་དག་གྲོགས་ཀྱིས་དབང་གི་ཡིན་སྲིན་མོད།གང་ལྟར་རྒྱུ་མཚན་ཅུང་ཙམ་ཞིག་བཀོད་དེ་བཤད་ན་ཕ་ཡུལ་ནས་སློབ་སྦྱོང་ཕྲམ་བུ་རེ་བྱས་ཀྱང་དེ་ནི་རྣམ་གཡེང་རྩེད་ཀྱི་དབང་གི་སློབ་སྦྱོང་བྱས་བ་ཐམས་ཅད་འཐུས་ཤོར་དུ་སོང་ནས་ངས་འདས་ཟིན་པའི་ལོ་རྒྱུས་ཀྱི་ནང་ལ་ད་གཟོད་ལེན་བྱ་གཅིག་ཀྱང་མི་འདུག་པ་དེ་རེད།རྒྱུ་མཚན་དེའི་ཕྱིར་ད་ལྟ་ང་རང་གྲྭ་ས་ཞིག་ལ་སོང་ནས་ཉིན་གཅིག་ལ་སློབ་སྦྱོང་གང་བཟང་བཟང་དང་གང་ཡག་ཡག་རེ་བྱེད་གིན་ཡོད། ང་རང་གི་ལྟ་ཚུལ་ཡིན་ན་ཕ་ཡུལ་དང་ཕྱོགས་གཞན་ནས་སློབ་སྦྱོང་བྱེཅ་སྟངས་ནི་གནམ་སའི་ཁྱད་པར་འདུག་སྙམ།གང་ཡིན་ཟེར་ན་ཕ་ཡུལ་ནས་ཟླ་གཅིག་ལ་སློབ་སྦྱོང་བྱེད་པ་ལས་ཕྱོགས་གཞན་ནས་ཉིན་བཅུ་ལ་སློབ་སྦྱོང་བྱེད་རྒྱུར་ཡག་པོ་འདུག་པ་ཁོ་བོ་གཅིག་བུ་ ཙམ་མ་ཡིན་པར་ཕྱི་ལོགས་སུ་འགྲོ་མཁན་ཀུན་གྱི་ཉམས་མྱོང་གྱི་གྲུབ་པ་ཞིག་ཡིན་པས།ང་རང་གིས་གྲྭ་ས་ནས་ཟླ་གཅིག་ཙམ་ལ་སློབ་སྦྱོང་བྱས་པ་དེ་ནི་མི་ལོ་དུ་མའི་རིང་གི་སློབ་སྦྱོང་བྱས་པ་ས་ལེགས་ཞེས་ཚིག་ཐག་ཆོད་པོས་སྨྲ་བར་སྤོབས་སོ། དྲང་བདེན་གྱི་སྐད་ཆ་གཅིག་ལབ་ནང་ཚོ་གྲྭ་སར་འགྲོ་མཁན་ཚོ་མ་འོངས་ཀིར་དགོན་གྱི་རྒྱན་གཅིག་ཡིན་པ་མ་ཟད་མ་འོངས་པའི་ཀིར་དགོན་འདི་ཇེ་རྗེས་ཇེ་ལེགས་བྱེད་ཀྱིས་མ་རྩ་གཏོང་མཁན་ཡང་རེད་འདུག་སྙམ་ཡོད་ལ། ཁོ་བོས་ཀྱང་སློབ་སྦྱོང་ཕྲན་ཙམ་བྱས་པའི་འབྲས་བུ་མངོན་ས་དང་གྲུབ་འབྲས་མངོན་ས་རང་དགོན་འདི་ལས་ཡེ་ནས་མེད་དོ། མདོར་ན་ཁྱེད་རྣམས་པས་ང་ཚོ་གྲྭ་སར་འགྲོ་མཁན་དག་ལ་རྒྱབ་བསྐྱོར་གནང་རོགས་ཞེས་པའི་རེ་བ་ཞུ་བཞིན་ཡོད་ལ། ཁྱེད་རྣམས་པས་ང་ཚོ་གྲྭ་སར་འགྲོ་མཁན་དག་གནས་དབྱུང་མི་གཏོང་བའི་ རེ་བ་སྙིང་ཁོངས་རུས་པའི་གཏིང་ནས་རེ་བ་ཞུ་བ་ལགས་སོ།༢༠༡༤/༣/༢༨/ཉིན་གུས་ཕུལ་ཞེས་པའི་རྩོམ་ཐུང་འདི་ཕྲན་ཆུང་ངས་ཤེས་ཡོན་འགན་འཛིན་ལྷན་ཚོགས་དང་དེ་དང་འབྲེལ་ཡོད་ཀྱི་ཚོགས་འདུ་ལས་སྣེ་སོགས་ལ་རེ་ཞུ་ཞིག་གི་ཚུལ་དུ་ཕུལ་བ་ཡིན། རྒྱ་མཚན་ཁོ་ཚོ་གྲོས་ཐག་མ་བཅད་པའི་ཡར་སྔོན་དུ་སྐྱོར་དཔོན་དང་བླ་མ་སོཊ་ལ་གྲྭ་སར་འགྲོ་མཁན་ཚོ་རང་དགོན་དུ་མི་ལོག་པའི་རྒྱུ་མཚན་འགའ་རེ་ཁུར་ཤོག\nསྤྱིར་སློབ་སྦྱོང་ནི་མི་ཚེ་གཅིག་གི་དམིགས་ཡུལ་ཉག་གཅིག་ཡིན་ན།ཟླ་གཅིག་ལྷག་ལ་དགེ་རྒན་རི་རབ་ཀྱི་རྩེ་འདྲ་རེ་བསུས་ཀྱང་།མ་བསུས་ཀྱང་། སློབ་འདོད་ལ་རེ་བའི་སློབ་གཉེར་བ་དག་གི་སློབ་སྦྱོང་གྱི་བཀྲེས་སྐོམ་དེ་སེལ་ག་ལ་ཐུབ།ཡང་ཕྱོགས་གཞན་ཞིག་ནས་བཤད་ན།རང་དགོན་གྱི་སློབ་གཉེར་བ་ཡག་ཤོས་དག་ཕྱོགས་གཞན་དུ་དགེ་རྒན་བྱེད་དུ་མངགས་ནས།ལོ་ག་ཙམ་འགོར་རུང་།ཟླ་ག་ཙམ་འདས་ཀྱང་།དབང་འཛིན་པ་དག་གིས་དགའ་བཞིན་སྤྲོ་བཞིན་གཞན་ཡུལ་ཏུ་མངགས་པ་འདི།དབང་འཛིན་པ་དག་གིས་སྒྲིག་ལམ་ནོར་བ་ཡིན་ནམ།སྒྲིག་ལམ་མ་འཁྱོངས་པ་ཡིན། དེ་མིན།དབང་འཛིན་པ་དག་གམ།ཡང་ན་དགེ་བསྐོས་སོགས་ཀྱིས་འདི་ལྟར་བཤད་པའང་ཡོད་དེ།རང་དགོན་དུ་རིག་གནས་སློབ་ན་འདོད་ན་རིག་གནས་འཁྲིད་ནི་ཡོད།ནང་དོན་རིག་པ་སློབ་ན་འདོད་ན་ནང་དོན་རིག་པ་འཁྲིད་ནི་ཡོད་ཅེས་སྐད་ཆ་སྙན་མོ་རེ་བཤད་ནས།སྡིག་དམོད་དང་འཚོག་གཏམ་གཞན་ལས་ལྕི་བ་རེ་བྱས་ཏེ་སྡོད་ཀྱིན་ཡོད་མོད།དོན་དམ་པར་རིག་གནས་ཁྲིད་མཁན་གྱི་དགེ་རྒན་རེ་གཉིས་དགོན་པ་གཞན་དུ་རིག་གནས་ཁྲིད་དུ་མངགས་པ་དང་།མཚན་ཉིན་རིག་པ་ཁྲིད་མཁན་གྱི་དགེ་རྒན་རྒན་གཞོན་གང་མང་ཞིག་དགོན་པ་གཞན་དུ་སློབ་ཁྲིད་དུ་མངགས་པ་འདི་ཁྱེད་ཚོའི་སེམས་ཀྱི་ཟབ་ཟ་དང་སྙིང་གི་དཀྱིལ་གྲུང་ནས་བརྗེད་དུ་མ་འཇུག་ལགས།\nད་དུང་དེ་ཙམ་གྱི་ག་ལ་ཚད་དེ།ཡང་"བཅའ་ཡིག་བློ་གསལ་འཇུག་ངོགས་ཀྱི་ཤོག་གྲངས ༡༠༤"རུ་བྲི་ཀ་མ་ལ་ཤི་ལས"དེའི་སྟེང་དུ་བྱང་སེམས་ཀྱི་སྤྱོད་པ་ནས་མ་བཀག་གམ།དེ་དང་མི་འགལ་ལམ"ཞེས་གསུང་བ་སོགས་དྲངས་ནས་དབང་འཛིན་པའི་སྡེ་རུ་བཀའ་སློབ་ནན་གྱིས་བསྐུར་བ་སོགས་ཁྱེད་ཅག་གིས་གྲོས་ཐག་གཅོད་དུས་སེམས་སུ་འཆར་མ་མྱོང་བ་ཡིན་ནམ། དེ་ལ་བསམ་གཟིས་ནས་གཡོལ་ཐབས་བྱས་པ་ཡིན།\nཡང་"བཅའ་ཡིག་བློ་གསལ་འཇུག་ངོགས་ ༡༠༤ ནས ༡༠༥"རུ་ཁོང་རང་གིས་གསུང་དོན་"བཅའ་ཡིག་རིན་པོ་ཆེའི་སྔ་ཕྱི་དགོངས་པ་དང་འགལ་གྱི་ཡོད་མེད་ལ་ཞིབ་འཇུག་གིས་རྒྱུ་མཚན་གསལ་བཤད་དང་འབྲེལ་སྔ་མོའི་དུས་སུ་"ཚུལ་ཤིང་"བཞེས་པའང་ཅུང་མི་མཐུན་པར་དེ་དེ་བཞིན་དུ་འཛིན་པས།དགེ་འདུན་པའི་ལས་དོན་ཐག་གཅོག་མཛད་སྲོལ་ཡོད་པ་ལྟར་མང་མོས་གྲོས་མཐུན་གྱི་ལམ་ནས་ཐག་གཅོད་མཛོད་"ཅེས།གསུང་གསེར་ནག་གི་ཐིག་འདྲ་ཞིག་ཡོད་པ་འདི།དབང་འཛིན་པ་ཁྱེད་ཅག་གིས་"བཅའ་ཡིག་བློ་གསལ་འཇུག་ངོགས་ལ་གཟིགས་སྐབས་མ་མཐོང་བ་ཡིན་ནམ།མཐོང་བཞིན་དུ་ལག་ལེན་མ་སྟར་པ་ཡིན།\nངོ་མ་ཧ་གོ་གྱིན་མི་འདུག། ང་ཚོ་གྲྭ་ས་ལ་འགྲོ་མི་ཆོག་པའི་རྒྱུ་མཚན་ཅི་ཞིག་ཡིན། ངོ་མ་བཤད་ན་ང་ཚོ་གྲྭ་ས་ལ་འགྲོ་བའི་ཁེ་དབང་ཞིག་མེད་པ་ཨེ་རེད། ངས་བལྟས་ན་ང་ཚོ་གྲྭ་ས་ལ་འགྲོ་མིན་ང་ཚོས་ཁེ་དབང་རེད། ཁྱེད་ཚོས་བཤད་རྒྱུར་ང་ཚོ་གྲྭ་ས་ལ་སོང་ན་དགོན་པ་འདི་འཐོར་རྒྱུར་གཉེན་ཁ་ཡོད་ཞེས་བརྗོད་འདུག ཧ་ཧ་ཧ་ངོ་མ་དགོད་གཏམ་ཞིག་ཅི་ལ་མིན། ཁྱེད་ཚོའི་ང་ཚོར་ལོ་བརྒྱད་ཅན་གྱི་བྱས་པ་ཞིག་གི་ཚད་བཟུང་བ་མ་ཡིན་ནམ། འདི་ནི་སུའི་རྣ་འགྲོ་རྒྱུར་མ་རེད། ངོ་མ་ཁྱེད་ཚོའི་དམིགས་འདུན་ཅི་ཞིག་ཡིན། ངོ་མ་ཁྱེད་ཚོའི་དགོན་པ་འདི་བསམ་གྱ྄ིན་ཡོད་དམ། ཡོད་ན་གལ་ཏེ་ཁྱེད་ཚོའི་ད་ལྟའི་བསམ་ཚུལ་ནི་བསམ་བློ་གཏང་མ་ཤེས་པ་དེ་རེད། འུ་ཚོ་ལ་འདི་འདྲའི་གཏམ་དཔེ་ཞིག་ཡོད། "གཅེས་མ་ཤེས་གཤེས་ཕྲུག་གཅེར་བུར་ཕུད་"ཞེས་དཔེ་ལྟར་ཁྱེད་ཚོའི་དགོན་པ་འདིར་གཅེས་མ་ཤེས་ན་དགོན་པ་འདི་གཅེར་བུ་ཡང་ཕུད་རྒྱུ་རེད། རང་དགོན་དུ་གྲྭ་བ་སྟོང་གཉིས་ལྷག་ཡོད་པ་འདི་མངོན་སུམ་རེད་མོད། གྲྭ་བ་བརྒྱ་ལྷག་ཕྱི་རོལ་ལ་སློབ་སྤྱོང་ལ་སོང་ཙམ་གྱིས་དགོན་པ་འདི་གང་ནས་འཐོར་འགྲོ་བ་རེད། གྲྭ་ས་ལ་འགྲོ་མི་ཆོག་པ་ནི་སུ་ཞིག་གི་ཤན་ཤུགས་རེད། ངས་བལྟས་ན་འདི་ནི་སྲོལ་རྒྱུན་ཤན་ཤུགས་རེད། འདི་དགོན་བདག་བླ་མའི་འདང་མ་རྒྱབ་པ་རེད་དམ།ཡང་ན་དབང་འཛིན་པ་ཚོའི་ཕྱོགས་རིས་བྱས་པ་རེད། ངེད་ཚོ་གྲྭ་མང་ལ་སློབ་གཉེར་བྱེད་པའི་ཁེ་དབང་གཙང་མ་ཞིག་མེད་པ་ཅི་རེད། ངས་ད་བར་དུ་སྒེར་གཅོད་ངོས་མ་ཟིན་པ་དེ་རེད། ད་ལྟ་འདང་རེ་བརྒྱབ་ན་ངས་སྒེར་གཅོད་ངོས་ཟིན་སོང་། ཁྱེད་ཚོས་བྱ་སྤྱོད་ཀྱི་འོག་ནས་ངས་སྒེར་གཅོད་ངོས་ཟིན་པ་ཡིན། རྩ་ཁྲིམས་ལ་དོན་མཐུན་དང་དོན་མི་མཐུན་པ་གཉིས་དང་།བཅའ་ཁྲིམས་ལ་ཁྲིམས་མཐུན་དང་ཁྲིམས་མི་མཐུན་པ་གཉིས་ཡོད་པ་འཛམ་གླིང་མཁས་པའི་སྐད་དུ་གྲགས་པས།ཁྲིམས་མཐུན་མིན་པའི་ཁྲིམས་ལུག་ནི་ང་ཚོའི་ཁུར་དགོས་པའི་གནས་ལུགས་ཤིག་ཡེ་ནས་མེད་དོ།།\nཁྲིམས་མཐུན་མི་མཐུན་གྲྭ་མང་གི་ཁེ་ཕན་ལ་རག་ལས་ཡོད། གལ་ཏེ་གྲྭ་མང་གི་ཁེ་ཕན་མིན་པའི་ཁྲིམས་ལུགས་དེ་དྲང་བདེན་མིན་པའི་ཁྲིམས་ལུགས་རེད་པས། དྲང་བདེན་མིན་པའི་ཁྲིམས་ལུགས་ནི་ང་ཚོས་ནམ་ཡང་འཁུར་དགོས་པའི་ཐོབ་ཐང་མ་མཆིས་སོ།།\nཕྱོགས་ལྷུང་གིས་ཡིད་རབ་ཏུ་དཀྲུག་པའི་སྒེར་གཅོད་པ་ཚོས་སེམས་ལ་བཟུང་། ནང་བསྟན་གྱི་བསྟན་པ་ཡར་རྒྱས་སུ་འགྲོ་བ་ལ་ཆ་རྐྱེན་དང་དགོས་མཁོ་གང་འདྲ་ཞིག་ཡོད་པ་བསམ་གཞིག་བཏང་ཨེ་མྱོང་། ངེད་ལོ་དགུ་ནས་ཉི་ཤུ་བར་དུ་ཀིར་དགོན་ནས་འཚོག་ཆོས་ར་སོང་ནས་ཉི་མ་འཁྱོང་ཐབས་བྱས་པ་མ་གཏོགས་དབང་འཛིན་པ་ཚོས་སློབ་གཉེར་བའི་དགོས་མཁོ་བསྐོང་ཐབས་ཀྱི་ཐབས་ལམ་གང་ཡང་གཏེེར་མ་མྱོང་བ་ཁ་ཚོད་ཆོད་པོ་དང་བཅས་པས་བཤད་ཐུབ། དེས་ཀྱང་མི་ཚད་ཕྱི་ཚུལ་ཙམ་མ་གཏོགས་ནང་སེམས་ལ་ཕན་ཐོག་ཡོང་རྒྱུའི་ཐབས་བཅོས་གང་ཡང་བཙལ་མ་མྱོང་། སྒེར་གཅོད་པ་ཁོང་ཚོའི་བསྟན་པ་ཟེར་བ་ནི་ཕྱིའི་ཆ་ལུགས་འཕྲེང་བ་ཞྭ་ལྷམ་ཙམ་མ་གཏོགས་བསྟན་པ་ངོས་ཟིན་གྱིན་མེད་ཚོད་རེད།དབང་འཛིན་པས་སློབ་གཉེར་བ་ཚོ་ལ་ཐོས་བསམ་བསྒོམ་གསུམ་བྱེད་སའི་འཁོར་ཡུག་ཞིག་བསྐྲུན་རྒྱུ་ཕར་ཞོག་སློབ་གཉེར་བ་ཚོ་གནས་དབྱུང་བཏང་རྒྱུའི་བྱེད་ཐབས་ཕྱིན་ཅི་ལོག་པ་ཞིག་བཟོས་ནས་ཡིན་མདོག་མདོག་གིས་མིང་བརྫིག་པོ་རེ་བཏགས་ནས། ཀིར་དགོན་གྱི་ཡོད་ཚད་ཐག་གཅོད་ནང་གིན་འདུག་པ་ནི་ནོར་འཁྲུལ་ཞིག་ཡིན་པ་སེམས་ལ་འཆར་གྱིན་མེད་པ་དེ་རེད། ནོར་འཁྲུལ་དེ་ནོར་འཁྲུལ་ཡིན་པ་ངོས་མི་ཟིན་པ་མ་ཟད། ཡག་རྩོག་གཉིས་ཀ་བཟང་དུ་བཟུང་ནས་དེ་ཁས་མི་ལེན་མཁན་ཚོ་ལ་ལྟ་ལོག་དང་ཕུང་དཀྲུང་ཟེར་ན་ཆེས་དགོད་སྤྲོ་བ་ཞིག་ཅི་ལ་མིན། སྒེར་གཅོད་པ་ཚོས་ཕྱི་ཕྱོགས་ཀྱི་སློབ་གཉེར་བ་ཚོ་གནས་དབྱུང་གཏོང་དགོས་ཚུལ་བསྒྲག་ཀྱིན་འདུག ཧ་ཧ་ཧ་ཀིར་དགོན་ནང་གི་གྲྭ་སྐོར་ཞིག་གིས་འཕས་ནག་གཡོ་ཚོང་རྐུ་རྒྱལ་བུ་མེད་ལ་འཁྲུགས་སྤྱོད་མི་གསོད་ལོག་གཡེམ་བྱེད་མཁན་ཚོར་གནས་དབྱུང་གཏོང་མི་དགོས་པར། གྲྭ་རྐྱང་དཀྱུས་མ་སློབ་གཉེར་བ་ཚོ་ཕན་པའི་མ་གོས་པར་གནས་དབྱུང་གཏོང་དགོས་དོན་ཅི་ཡིན། ཁྱེད་ཚོ་ཀིར་དགོན་གྱི་ཉེས་ཅན་དང་མ་འོང་བའི་ལོ་རྒྱུས་ངོ་ན་བསུབ་རྒྱུ་མེད་པའི་ཉེས་ཅན་དུ་འགྱུར་བ་མ་ཟད། དུས་ད་ནས་བཟུང་སྟེ་ཁྱེད་ཚོར་དགག་རྒྱག་གི་མདའ་མོ་འཕེན་རྒྱུའི་གོ་སྐབས་འོང་བར་མ་ཟད་ཁྱེད་ཚོའི་ལས་སྟངས་བཅའ་སྟངས་ཤོག་ངོར་བྲིས་ནས་ལོ་རྒྱུས་ངོར་འཛེར་རྒྱུ་དམ་བཅའ་བྱས་པ་ཡིན། རང་བསྟུན་གྱིས་སློབ་གཉེར་རེ་བྱས་པ་ཡིན་ཡང་། སྒེར་འཛིན་པ་ཚོས་སློབ་སྦྱོང་ལ་བར་ཆད་ཆེན་པོ་བྱས་པ་རེད། བདུད་ཟེར་རུང་མཚན་གཞི་རྭ་ཅན་ཞིག་བཙལ་དགོས་ཀྱིན་མི་འདུག རང་ཚོད་རང་གིས་བཟུང་རུང་ཉེས་པ་མེད་སར་ཉེར་པ་བཀལ་གྱིན་འདུག ད་ཚོད་བཟུང་ན་འགྲིག་རན་རེད། ཁ་ནས་དམ་ཆོས་འདུལ་བ་དང་བཅའ་ཡིག་བཤད་ཀྱང་དོན་ངོ་མ་ཁ་ནས་བཤད་པ་མ་གཏོགས་ལག་ལེན་ལ་འཁྱོང་གིན་མེད་པ་དེ་རེད། དཔེར་ན་བཅའ་ཡིག་ལས་རྟ་ལྕགས་དང་དབུགས་པས་ཉེས་རྡུང་གཏོང་བ་དང་། ཚིག་རྩུབ་མོས་དམའ་འབེབས་བྱེད་པ་སོགས་དེང་དུས་དང་མི་འཚམས་པར་གསུངས་འདུག་ཀྱང་རང་ཐོག་ལ་བབས་དུས་བཅའ་ཡིག་ལ་བརྩིས་མཐོང་མེད་པ་དེ་རེད། དེས་ཀྱང་མི་ཚད་དབང་འཛིན་པ་ཚོས་སྙན་དགོས་པ་ཅིག་ལ། བཅའ་ཡིག་ལས་དགེ་འདུན་པའི་ལས་དོན་ཐག་གཅོད་མཛད་སྲོལ་ཡོད་པ་ལྟར་མང་མོས་མོས་མཐུན་གྱི་ལམ་ནས་ཐག་གཅོད་མཛོད་ཞེས་གསུངས་བ་ལྟར། ཁྱེད་ཚོས་གྲྭ་མང་གི་མང་མོས་རང་འཐད་ཀྱིས་ཁེ་ཕན་གང་ཡང་སྒྲུབ་མ་མྱོང་། སྒེར་གཅོད་པ་ཚོས་རང་འཐག་བཅད་དེ་བཙན་གྱིས་གྲྭ་མང་ལ་ཁུར་དུ་འཇུག་པ་མ་གཏོགས་དོན་ངོ་མ་གྲྭ་མང་ལ་ཨེ་འཐད་ལྟ་ཨེ་མྱོང་། ད་རུང་གྲྭ་སར་སོང་ནས་སློབ་གཉེར་བྱས་ན་གནས་དབྱུང་གཏོང་དགོས་པ་དམ་ཆོས་འདུལ་བ་དང་བཅའ་ཡིག་སོགས་གང་ན་མི་གསལ་པས་གནས་དབྱུང་བྱེད་དོན་ཅི་ཞིག་ཡིན། ཀིར་དགོན་གྱི་མཐོང་ཐོས་དོགས་གསུམ་མཁན་ཚོར་གནས་དབྱུང་བྱེད་རྒྱུ་ཕར་ཞོག་དགོན་པས་ལས་སྣེ་བསྐོས་ནས་བསྟན་འཛིན་དང་ལྟ་བ་ཅན་ཟེར་ནས་མིང་རྫིག་པོ་འདོགས་པ་ནི་བསྟན་པ་འཇིགས་པའི་སྔར་ལྟས་རེད། སྙན་སྒྲོན་བཅུ་གསུམ་པ་ལས། སྔ་མོས་དུས་སུ་ཡང་སྨན་གྲྭ་འགའ་ཤས་ནང་ཁྲིམས་འཆལ་མང་པོ་ཡོད་ཚུལ་གྱི་བཤད་གླེང་མང་ཚོགས་ནང་ཡོད་པ་ལྟར། དང་པོ་ཉིད་ནས་འགྲིག་ཁྲིམས་དམ་པོར་གནང་རྒྱུ་འདི་ཤིན་ཏུ་གལ་ཆེ་ཞེས་གསུངས་པ་ལྟར། དང་ཐོག་ནས་ཁྲིམས་འཆལ་བ་ཡོད་པ་མ་ཟད།ད་ལྟའི་དུས་སུ་མཚན་གཞི་གསོན་པོ་མང་པོ་ཡོད་པ་ཡིན་ཙང་། རིམ་གྱིས་མིང་ཐོ་བཀོད་ན་ཆོག་ལ་འགོད་རྒྱུ་ཡང་ཡིན། དེ་ཙམ་བྱ་མི་མཐུན་དུ་དགག་བསྒྲུབ་བྱ།མདའ་འཕེན་རྒྱུའི་སྦོབས་པ་མེད་ན།དམག་འཁྲུག་ནང་ལ་བཞུགས་པ་གང་ནས་དྲན།\nདེ་རིང་གི་ང་ཚོའི་ཡུལ་ལུང་སོ་སོའི་དགོན་པ་རེ་རེས་ནི། ཡུལ་ཕྱོགས་དང་ཚོ་ཁག་སོ་སོ་བཅད་བཟུང་གི་ཚུལ་གྱིས་ལོ་ངོ་བརྒྱ་ཕྲག་འགའ་སོང་བ་དེ་ཉེས་པ་ཁོ་ནར་བརྩིས་ན་ནི་ནོར་འཁྲུལ་དུ་ཟད་མོད་དེ། མི་རིགས་སྤྱིའི་འཐོར་ཞིག་ལ་ལྡོག་ཕྱོགས་ཀྱི་ནུས་པ་རེ་ཐོན་པ་དང་སྒེར་རེ་རེའི་སེམས་ཀྱི་དགོས་མཁོ་བྱེ་བྲག་པ་རེ་བསྐངས་ཡོད་པའང་སྨོས་མེད་དུ་འདོད་དོ། མ་ཟད་ད་ལྟའི་ཆར་ཡང་ཡིག་རྨོངས་མང་ཚོགས་ཀྱི་སེམས་ཀྱི་གཉན་ས་ཞིག་དང་འབྱོར་བས་མཆོད་ས་ཞིག་ཏུ་མ་བསྒྱུར་རང་འགྱུར་གྱི་རྣམ་པའི་གནས་པར་ལགས་མོད། འོན་ཀྱང་ད་ལྟའི་ང་ཚོའི་ན་གཞོན་པའི་སྡེ་དཔུང་ངམ་གཞོན་སྐྱེས་ཤེས་ཡོན་པའི་སྡེ་ཡི་མིག་ལ་ནི་བོད་ཀྱི་"དགོན་པ"ཞེས་པའི་ཡིག་འབྲུ་འདི་གཉིས་ནི། ལོ་རེ་ནས་ལོ་རེ་བཞིན་སྡུག་པ་ནས་མི་སྡུག་པ་དང་། མི་སྡུག་པ་ནས་ཀྱང་རུལ་སོང་དང་གདུག་རྩུབ་ཀྱི་བརྐོས་རིས་ཤིག་ཏུ་འགྱུར་གྱིན་པའི་ལོ་རྒྱུས་གསར་བ་ཞིག་གི་དབུ་ཁྱུད་ཀྱི་ཉེར་བསྡོགས་ལ་བརྩོན་གྱིན་པ་ནི་སྨྲ་མི་སྤོབས་པ་ཞིག་ག་ལ་ཡིན་ཏེ་མ་ཡིན་ནོ།།\n༡ གྲྭ་བ་ཚོས་གྲྭ་ལོག་བྱས་ཚེ་མང་ཇ་དང་རྔུལ་ཆད་གཅོད་པ། ༢ འཇིགས་བསྐུལ་ཏེ་གྲྭ་བ་ལོག་པ་བོ་གང་གི་ཚབ་ཏུ་མི་གཞན་ཞིག་ངེས་པར་གྲྭ་བ་བྱེད་དུ་གཞུག་པ། ༣ གྲྭ་བ་ནས་ལོག་ཕྱིན་ཀྱང་ད་དུང་ཁོ་རང་སྔོན་ཆད་ཞུགས་ཡུལ་གྱི་དགོན་གང་དང་གྲུབ་མཐའ་མི་མཐུན་པར་དད་མཁན་ཞིག་དང་གཉེན་བསྒྲིགས་ཚེ་རྔུལ་ཆད་གཅོད་པ། ༤ རང་ཉིད་ཀྱི་དགོན་ནང་དུ་སློབ་སྦྱོང་གི་ཁོར་ཡུག་ཡག་པོ་མེད་ཀྱང་གྲྭ་བ་ཚོ་ཕྱོགས་སུ་སློབ་གཉེར་དུ་འགྲོ་བར་ཐབས་དྲག་པོས་འགོག་པ། ༥ གལ་ཏེ་ཁོ་རང་ཚོས་བཤད་པ་བཞིན་མ་བསྒྲུབ་པར་གྲྭ་ས་སོགས་སུ་སོང་ནས་ཉིན་གྲངས་ཀྱི་ཁ་ཆད་ལྟར་ཕྱིར་མ་ཡོངས་ན་གནས་དབྱུངས་གཏོང་བ་དང་། ༦ སྒེར་དེབ་དང་དུས་དེབ་ཚགས་པར་སོགས་གཉེར་ཚེའང་སྔོན་ལ་ངེས་པར་དུ་དགོན་གང་དེའི་ལས་སྣེ་རུ་ཁས་འཆེ་བ་དག་གི་མིག་སྔར་བཤམས་ཏེ་དགོངས་གྲོལ་ཆོག་དཔང་ཐོབ་དགོས་པ་དང་། གལ་ཏེ་དེ་ལྟར་མ་བྱས་པར་བཀྲམ་ཚེ་དགྲམ་བྱའི་དཔེ་ཆ་ཡོངས་རྫོགས་གཞུང་བསྡུ་བྱེད་པ། ༧ བགྲོ་གླེང་དང་ཁ་བརྡ་བྱེད་པ་སོགས་ལ་མི་འཐད་པའི་རྣམ་འགྱུར་སྟོན་པ་སྟེ། བགྲོ་གླེང་འཚོགས་སའི་ཁང་བདག་དང་སྦྱིན་བདག་སོགས་ལ་འཇིགས་བསྐུལ་བ། ༨ དགོན་དཔོན་དང་ལས་སྣེས་ཅི་བྱས་ཀུན་ལ་ཡར་བཤད་དབང་མེད་པར་བཏང་བ་སྟེ། "ཁ་དྲོ་བྱས་ན་ཁ་ཡ་དང་། མཐེབ་མོ་བསྟན་ན་ལག་ཡ"རུ་བརྩི་བ། ༩ ད་དུང་ལྐོག་ཏུ་རང་མིང་མི་གསལ་བའི་ཚུལ་གྱིས་ཡི་གེ་སྦྱར་ཏེ་"དགག་པ"དང་"སྡིག་དམོད"གང་རུང་བྱས་ཚེ་ཤེས་དང་མ་ཤེས་གང་ལའང་ཚོགས་གཏམ་བཏང་སྟེ་གཏོར་བརླག་མཁན་དང་། ཕུང་དཀྲུགས་པ། བསྟན་བཤིག་སོགས་ཀྱི་མིང་ངན་སྒྲོགས་ཤིང་། ཆོས་སྐྱོང་སོགས་ལ་གཏད་གཉེར་བྱེད་པ། ༡༠ གལ་ཏེ་དེ་ལ་མི་འགྲིག་པའི་ལྟ་ཚུལ་དང་དགག་གཞག་སྤྲོས་ཚེ་"གྱོད་ཉལ"བྱེད་པ་དང་"གནས་དབྱུང"གཏོང་བ།་སོགས་མདོར་ན་མི་ལས་དགུ་ལས་ཀྱི་ཕྱག་ལས་འཇིགས་སུ་རུང་བ་དག་གིས་སྐབས་དང་སྐབས་སུ་གྲྭ་རྐྱང་དག་དང་ཆོས་དད་པ་གླེན་པ་དག་ལ་ནི། གཟུགས་མེད་ཀྱི་མཚོན་ཆ་དག་གིིས་རྨ་ཁ་ཆེན་པོ་རེ་བཟོ་ཡི་ཡོད་པས་ན། གཞོན་སྐྱེས་ཡི་གེ་བའི་སྡེ་ལ་འདི་ལྟ་བུའི་གདོང་དུ་མི་ལང་བའི་བཟོད་པ་ཞིག་ནི་གང་ནས་སྐྱེ།\nའདི་དག་ནི་ཕྱོགས་དང་ཕྱོགས་ཀྱི་དགོན་པ་དག་གིས་ཕྱག་ལས་གནང་སྟངས་ཡིན་ལ། འདི་དག་ནི་བདག་པས་གཞན་གཅེས་སྒོམ་པའི་ནང་བསྟན་ཐེག་ཆེན་པ་རུ་ཁས་འཆེ་བ་དག་གི་ཀུན་ལ་བྱམས་སྟངས་ཡིན་པས། སེམས་ལྡན་གཞོན་སྐྱེས་སུ་ཞིག་གིས་འདི་དག་བཀུར་ལ། སུ་ཞིག་གིས་ཁྱེད་ཅག་བརྩི་སྟེ་མི་བརྩིའོ།། ད་དུང་འདི་ལ་གསལ་བཤད་ཅིག་ཀྱང་དགོས་སྲིད་དེ་ལ་ལ་ཞིག་གིས་འདི་དག་ནི་གང་ཞིག་ནས་སུ་ཞིག་ལ་བྱུང་བའི་གནད་དོན་ཡིན་ནམ། ཡང་ན་འདི་ལྟ་བུ་ཞིག་ནི་ཨེ་སྲིད་དམ་སྙམ་ན། ལོས་སྲིད་མོད་ཀྱི་ཡོངས་རྫོགས་དགོན་པ་གཅིག་གི་སྟེང་དུ་བཞག་ན་ནི་གོ་ལོག་ཡིན་ཏེ་ལུང་བ་མི་འདྲ་བ་རེ་རེར་དགོན་པའང་མིའདྲ་བ་རེ་རེ་ཡོད་མོད་སྤྱིའི་ཆ་ནས་ཀྱང་ཕལ་ཆེར་དེ་འདྲ་རེད་སྙམ་མོ།། ལྷག་པར་གོང་དུ་ཨང་ཀི་བཀོད་པ་དག་ནི་རེ་རེ་བཞིན་གསལ་བཤད་དང་ཞིབ་བརྗོད་ཀྱིས་མི་ཕུང་ནའང་ཡིག་ཚོགས་ཀྱིས་རེ་ཞིག་བཞག་པ་ཡིན་ནོ།།\nདེ་རིང་གི་དུས་རབས་ནི་རང་དབང་དང་དམངས་གཙོ་ཡི་དུས་རབས་ཡིན་ལ། དེ་རིང་གི་འཛམ་གླིང་ནི་འདྲ་མཉམ་དང་དཀྱེལ་ཡངས་ཀྱི་འཛམ་གླིང་ཡིན་པས། དེ་རིང་གི་མི་ཡང་དེ་རིང་གི་འཛམ་གླིང་དང་དེ་རིང་གི་དུས་རབས་ཀྱི་མི་ཡིན་པ་སུས་ཀྱང་ཤེས་དགོས་ཨང་། དེས་ན་ཁྱེད་ཅག་གིས་བཅས་པའི་ཁྲིམས་དག་ཀྱང་མི་ལ་བཅས་པའི་ཁྲིམས་ཡིན་ན་ནི། ངེས་པར་དུ་དེ་རིང་གི་མི་ལ་བཅས་པའི་ཁྲིམས་ཤིག་ཅི་ལ་ཡིན་མི་དགོས། ཡིན་ཡང་་ཁྱེད་ཅག་གིས་བཅས་པའི་གོང་གི་ཁྲིམས་དག་ནི་དེ་རིང་གི་མི་ལ་ལོག་ཁྲིམས་དང་བཙན་ཁྲིམས་སུ་སོང་བ་སྨོས་ག་ལ་དགོས་ཏེ། སྐྱེས་བུ་སྒེར་རེ་རེ་ཀུན་ལས་གཙིགས་སུ་འཛིན་པའི་ད་ལྟའི་མི་ཡི་བླ་ན་མ་མཆིས་པའི་ཐོབ་ཐང་དང་རང་དབང་རྩིས་མེད་དུ་བཏང་བས། ད་གཟོད་ཁྱེད་ཅག་གཞོན་སྐྱེས་ཚོས་རྒྱབ་གཏོད་ཡུལ་དང་མཚང་འབྱིན་ཡུལ་དུ་གྱུར་སོང་བ་མ་ཡིན་ནམ། ད་དུང་མིང་གི་དགོན་པ་ཞིག་ལས་དོན་གྱི་དགོན་པ་ཞིག་ཡོད་པར་འདོད་ན། སྐབས་དང་སྐབས་སུ་འགྱུར་བ་རེ་གཏོང་བཞིན་མདུན་དུ་འགྲོ་བ་ལས་ད་དུང་སྔར་མུས་ལྟར་ཨུ་ཚུགས་དང་འཁྱོག་བཤད། བཙན་ཁྲིམས་དང་འཇིགས་སྐུལ་དག་ནི་རང་སྲོག་རང་གིས་བཅད་པ་དང་གཉིས་སུ་མ་དམིགས་སོ་སྙམ་མོ་ཞེས་མཇུག་བསྡུའོོ།།\n༢༠༡༤/ ༤ / ༢༩ / ལ་རང་ཤག་ཏུ་གྲུབ་པའོ།།\nཀིར་དགོན་གྱི་ཚོགས་འདུ་ལྷན་རྒྱས་དང་ཕྱག་མཛོད་ཁང་། ཆོས་ལུགས་ཁང་། སྤྱི་གཉེར་ཁང་། དམིགས་བསལ་ཚོགས་འདུ་བཅས་ཀྱི་ཉེ་དུས་ཀྱི་གྲྭ་རྒྱུན་སློབ་གཉེར་བ་ཚོ་ཕྱོགས་ཡར་མར་ནས་རང་དགོན་ལ་འདུ་ཐབས་ཀྱི་ཐབས་བཅོས་སྣ་ཚོགས་པ་ཞིག་སྤེལ་ཟིན་པ་རེད། ཡིན་ཡང་མཐར་ཐུག་ན་འབབ་ས་མི་གསུམ་གྱི་མགོ་ཐོག་ཏུ་ལྷུང་བ་རེད། སློབ་གཉེར་བ་བློ་ཚེ་དང་འཇིགས་མེད། འཇམ་དཔལ་བཅས་ཀིར་དགོན་ནས་དབང་འཛིན་པ་ཚོས་ཁོ་ཚོར་གནས་དབྱུང་བཏངས་པ་རེད། ཡིན་ཡང་དེའི་ཕྱོགས་ནས་དབང་འཛིན་པ་ཚོ་ལ་ལྟ་ཚུལ་འགའ་ཤས་ཞིག་སྤྲེངས་དགོས་བྱུང་སོང་། གང་ཡིན་ཟེར་ན། ཁོང་ཚོའི་གྲྭ་མང་གི་སློབ་གཉེར་དང་ཁེ་དབང་ལ་མི་བལྟ་བར། ཀིར་དགོན་ནང་གྲྭ་གྲངས་མང་ཐབས་དང་དབང་འཛིན་པ་ཚོ་གུས་བཀུར་དང་སངས་རྒྱས་སུ་བསྒོམ་དགོས་པ་ལས་གཞན་ཐོས་བསམ་སྒོམ་གསུམ་དགོས་ཀྱིན་མེད་པ་དེ་རེད། རྒྱུ་མཚན། ད་རེས་གསལ་བསྒྲགས་ནང་ལ་ཁོང་ཚོས་ཀིར་དགོན་ནང་ལ་སློབ་གཉེེར་དང་དགེ་རྒན་ཆོས་ར་དཔེ་ཁྲིད་ཁོར་ཡུག་སོགས་ཡོད་ཅེས་བསྒྲགས་མི་ཐུབ་པ་དེ་རེད། དེ་འདྲའི་ཆ་རྐྱེན་དེ་དག་དབེན་འདུག་པས་བརྗོད་མ་ཐུབ་པ་རེད། དེ་འདྲ་ཡིན་དུས། གཞུང་བླ་མ་ལས་སྣེ་ཚོགས་འདུ། འཛིན་གྲྭ་ཕ་མ། ཉེ་འབྲེལ་སྡེ་དབོན་འདུམ་སྒྲིག་སོགས་གང་ཡང་མི་བརྩི་མཁན། འཇིགས་མེད་མིག འཇམ་དཔལ བློ་ཚེ་སོགས་མིང་ཐོ་བསུབ་སྟེ་གནས་དབྱུང་བཏངས་ལ་བལྟས་ན་དཔོག་ཐུབ་ངེས་པ་ཞིག་རེད། སྔོན་གྱི་པཎ་གྲུབ་དག་གིས་དགོན་པའམ་གཙུགས་ལག་ཁང་ནས་ཕྱིར་དགེ་འདུན་པ་སུ་ཞིག་ཡིན་ན་གནས་དབྱུང་གཏོང་དགོས་ན་སངས་རྒྱས་ཀྱི་བཅས་འཚམ་ལ་འགལ་མིན་གྱི་སྟེང་ནས་ཐག་གཅོད་བྱེད་འདུག་ཅང་ཀིར་དགོན་གྱི་དེ་འདྲ་ཕར་ཞོག་ཆོས་ལ་མི་རྟོན་གང་ཟག་རྟོན་གྱིན་འདུག དེ་ནི་སངས་རྒྱས་ཀྱིས་གསུང་གི་ཟུར་ཙམ་ཡང་མཐོང་མ་མྱོང་བ་ཨེ་ཡིན་སྙམ་འདུག་ཅང་། མིན་ན་ནེ་ཙོའི་མ་ཎི་འདོན་པ་ལས་དོན་ཀོ་གི་མེད་པ་ཆགས་འདུག་གོ རྩ་བ་སངས་རྒྱས་དང་པཎ་གྲུབ་རྣམས་ལ་འགལ་དུས་རྩེ་མོ་ཡག་པོ་ཞིག་མེད་པ་ཐག་ཆོད་དང་དབང་འཛིན་ཚོ་སངས་རྒྱས་དང་འདུལ་ཁྲིམས་དགེ་འདུན་པ་མང་མོས་ལ་འགལ་ན་ཁྱེད་ཅག་ལ་གྲོས་ཆོས་ག་འདྲ་ཞིག་བྱེད་དགོས་བསམ། འགྲིག་གཅིག་མ་གཏོགས་གཉིས་ཡོད་པ་མ་རེད་དོ། ད་རུང་ཁྱེད་ཅག་ལ་དམར་ཕྱོགས་པའི་ལྟ་བ་ཞིག་ཡོད་པ་ནི། རྩོམ་འབྲི་བཀག་འགོག་བྱས་དེ་རེད། སྒེར་གཅོད་པ་ཞིག་གིས་ང་དྲག་ས་ངོ་མ་དེ། མཁས་པ་དང་སྨྱུག་འཛིན་པ་ཡིན་ཟེར་པའི་ལམ་ལུགས་དེ་གཉིས་གཅིག་མཚུངས་རེད། དེ་ཚོ་བཀག་འགོག་དང་ཚད་བཀག་བྱ་དགོས་ཟེར། ད་རུང་དེ་ཚོའི་སྲིད་གཞུང་དང་ས་ཆུ་མེ་ཏོག་བསྟོད་འབུལ་ཉུང་ངུ་རེ་བྱ་རྒྱུ་མ་གཏོངས་རང་དབང་གིས་རྩོམ་འབྲི་མི་ཆོག་པ་གཅིག་མཚུངས་རེད།དེ་ཚོ་རིག་གནས་ཆུ་ཚད་མར་ནས་མར་ཐུར་ནས་ཐུར་དུ་ལྷུང་འདུག་པ་ནི་མིག་གིས་བལྟོས་དང་རིག་རྒྱུ་ཡོད་པ་དེ་རེད།\nདེ་རིང་ཡང་ཀིར་དགོན་གྱི་ནག་ཉེས་ཅི་ཡང་མེད་པའི་སློབ་ཉེར་པ་གསུམ་གནས་དབྱུང་བཏང་ཡོད་པ་རེད། ད་རུང་ཁོ་ཚོས་བཤད་རྒྱུ་ནི་སངས་རྒྱས་ཀྱི་བསྟན་པ་སྤྱི་དང་ལྷག་པར་དུ་གྲྭ་པ་ཚོའི་ཐོས་བསམ་སློབ་ཉེར་གྱི་ཆེད་དུ་ཡིན་ཟེར་ནས་བསྒྲགས་འདུག ད་དུང་ཁྱིམ་མི་ཚོ་ལ་ངོས་ཤུག་གང་རུང་ནས་གནོད་ཤིག་མང་བོ་གཏད་ཏེ་ཁོ་ཚོ་ཕྱིར་འདུ་ཐབས་ཀྱི་སྐད་ཆ་མང་བོ་བཤད་ཀྱིན་ཡོད་པ་དེ་རེད། ད་དུང་འདི་ནས་མ་བཤད་ཐབས་མེད་ཀྱི་སྐད་ཆ་འགའ་ཡོད་པ་དེ་ཁོ་ཚོས་བྱ་འགུལ་གྱི་དམིགས་ཡུལ་གཙོ་བོ་ནི་རྒྱ་རྒྱག་དང་ཚོང་བ་ཚོ་མ་ཡིན་པར་ཕྱི་ཡུལ་དུ་སོང་ཡོད་པའི་གྲྭ་རྐྱང་སློབ་ཉེར་པ་དག་ཡིན་པ་ཁོ་ཚོས་སྐད་ཆ་དང་ལས་འགུལ་གྱི་རབ་སྤྲོད་གནང་ཡོད་པ་དེ་རེད། ད་དུང་ཁོ་ཚོས་བཤད་རྒྱུ་ཞིག་ལ་ཕྱི་ཡུལ་དུ་སློབ་ཉེར་ལ་འགྲོ་མཁན་ཞིག་ཡོད་ཚེ་ཉིན་དེ་ནས་བཟུང་ཁོ་ཚོ་རང་མོས་ཀྱིས་སོང་བ་ཡིན་ཟེར་ནས་བསྒྲགས་འདུག སྐད་ཆ་འདི་ཚོང་བ་དང་རྒྱ་རྒྱག་སུ་ལའང་མ་བཤད་པར་ཕྱི་ཡུལ་དུ་སློབ་ཉེར་ལ་འགྲོ་མཁན་ཁོ་ན་ལ་བཤད་དགོས་དོན་ཅི་ཡིན་ནམ? འདི་ནི་སངས་རྒྱས་ཀྱི་བསྟན་པ་ལ་ཕན་ཐོག་རྒྱུ་ཞིག་ཕར་ཞོག་གནོད་སྐྱལ་པ་ཞིག་མ་རེད་དམ? ངས་བསམ་ན་སྤྱི་སངས་རྒྱས་ཀྱི་བསྟན་པ་དང་བྱེ་བྲག་ཏུ་དགོན་སྡེ་དག་ཡི་རིང་དུ་གནས་དགོས་ན་ཐོས་བསམ་སློབ་ཉེར་བྱེད་པའི་གྲྭ་རྐྱང་སློབ་ཉེར་བ་དག་མཁོ་བ་ལས་གཞན་རྒྱ་རྒྱག་དང་ཚོང་བ་ཚོ་མི་མཁོ་བ་འདྲ་དེ་འདྲ་ཞིག་ཡིན་དུས་ཀིར་དགོན་ལྟ་བུ་ཞིག་ལ་མཚོན་ན་སློབ་ཉེར་བྱེད་སའི་འཁོར་ཡུག་མེད་པར་མ་བཟད་ཤེས་ཡོན་པའི་སྡེ་ཁག་དེ་བས་ཀྱང་མེད་པ་རེད། དེས་ཕྱིར་སངས་བསྟན་དང་དགོན་པ་ཡར་རྒྱས་སུ་འགྲོ་དགོས་ན་དོན་དམ་པའི་མཁོ་བ་ནི་ཤེས་ཡོན་པའི་སྡེ་ཁག་དང་སློབ་སྦྱོང་བྱེད་སའི་ཁོར་ཡུག་ཅིག་ཡིན་པར་སྙམ། འདི་ནི་ཁོ་བོའི་བསམ་ཚུལ་ཁོ་ན་ཞིག་མ་ཡིན་པར་སློབ་སྦྱོང་ལ་དགའ་པའི་ན་གཞོན་པ་ཡོངས་ཀྱི་སེམས་ནང་གི་དཀའ་ངལ་དང་སྡུག་བསྔལ་ཞིག་ཡིན་པ་འདྲའོ།། ད་མང་བོ་མི་བཤད་ཉོག་འགྲོ་གི་གནས་སྐབས་སུ་དེ་ཙམ་བྱོས་་་་་་་ འདི་ནས་ཁོ་བོའི་གསལ་བཤད་དགོས་པ་ཞིག་ཡོད་ནོ་རང་ཉིད་ཀྱིས་ད་སྐབས་ཀྱི་གཉའ་གནོན་འདི་ལ་རྒོལ་མ་ཐུབ་པར་འོག་ཏུ་གནས་བཞག་པ་དེ་ཁོ་བོའི་ངོས་ནས་གྲོགས་མཆོག་དམ་པ་འཇལ་དཔལ་ལམ་གློག་དམར་དང་བློ་ཚེ་དང་འཇིགས་མེད་སོགས་ལ་སྙིང་ནས་དགོངས་དག་དང་ཁྱེད་ཚོ་ལ་བཀའ་དྲིན་ཆེ་ཞུ་པ་ཡིན།\nཀིར་དགོན་གྱི་དབང་འཛིན་པ་དག་གིས་གྲྭ་རྐྱང་སློབ་གཉེར་བ་ལ་སོགས་ཐབས་དང་ཤེས་རབ་བསྐོར་ནས་མི་སྐྱོང་པར་ཅིག་མཐའ་སྤྲོད་ཉིག་རྒྱང་ཕུད་བསྒྲགས་དང་སྒྲོག་གིན་ཡོད་པ་རེད།ཁྱོད་ཚོ་རྒྱང་ཕུད་དུ་གཏོང་པར་མི་སུན་ནའང་ང་ཚོ་ངོ་མ་སུན་གྱི། ཨ་ཁུ་ཤེས་རབ་རྒྱང་ཕུད་དུ་བཏང་ནས་ཁྱོད་་ཚོ་ལ་ཐོབ་བྱ་དང་ཁེ་ཕན་གྲུབ་འབྲས་སོགས་ཅི་ཞིག་མངོན་གྱི་ཡོད།ཀིར་དགོན་གྱི་འདས་མ་ད་གསུམ་ལ་ལག་རྗེས་ག་འདྲ་བསྐྲུན་ཡོད་སྟོན་དང་ངོ་མ་བལྟ་ན་འདོད་མཁན་ང་གཅིག་པས་ག་ལ་ཚད།མང་པོ་ཞིག་གི་རེ་བསྒུག་བྱས་ཡོད་པ་ཁོ་ཐག་ཡིན།གནས་གཞན་དུ་སློབ་གཉེར་དུ་ཕྱིན་པ་སོགས་ལ་ཁྱད་གསོད་དང་བརྙས་བཅོས་མཚང་འབྲུ་ཚིག་རྩུབ་གང་ངན་ངན་དང་ཅི་སྡིག་སྡིག་གིས་སྦྱོར་བ་བརྩོན་དང་བརྩོན་བཞིན་པ་མཐོང་ཆོས་སུ་ཤར་བསྡད་ཡོད་པ་རེད།འཇིགས་སྐུལ་དང་བཙིར་གནོན་རིང་ལུགས་ཀྱིས་ནུས་པ་འཁྱེར་ཏེ་གྲྭ་རྐྱང་ལྟོ་སྐྱ་གོས་ཧྲུལ་སོགས་ཀྱི་ཐོག་ལ་ངོ་མ་ཁྱོད་ཚོ་དཔའ་བོ་རེད།བུ་རྒོད་རེད།གྲྭ་རྐྱང་སློབ་གཉེར་བ་དག་རྒྱང་ཕུད་དུ་གཏང་བ་ནི་ཀིར་དགོན་གྱི་དགག་བྱ་ཞིག་མ་གཏོགས་ཁེ་ཕན་ཏིལ་འབྲུ་ཙམ་ཡང་མེད་པ་ལོ་རྒྱུས་ཀྱིས་མྱངས་པས་གྲུབ་པ་མིན་ནམ།ལ་ཤས་ཀྱིས་བཤད་རྒྱུར་གནས་གཞད་དུ་སློབ་གཉེར་ལ་སོང་པ་དག་ཀིར་དགོན་ནས་རྒྱངཕུད་དུ་བཏང་རུང་གནད་དོན་ཞིག་མ་རེད་ཟེར་རྒྱུ་མཚན་ཀིར་དགོན་ལ་གྲྭ་པ་བརྒྱ་ཕར་ཡོང་སྟོང་ཚར་འོང་ཡིན་ནི་རེད་ཟེར་གྱི།དེ་དུས་ངའི་སེམས་སུ་ཀིར་དགོན་ལ་གྲྭ་པ་བརྒྱ་ཕར་ཡོང་སྟོང་ཚར་འོང་ཡོད་པ་བདེན་དུ་ཆུགས་ནའང་སློབ་གཉེར་ལ་རབ་ཏུ་དུང་ཞིང་དཔེ་ཀློག་ལ་ཤིན་ཏུ་དང་པའི་གྲྭ་པ་བརྒྱ་ཕར་ཡོང་སྟོང་ཚུར་འོང་ཡིན་ནམ་སྙམ་པའི་དོགས་པ་ཞིག་དབང་མེད་དུ་འཆར་འོང་། གང་དེ་ལ་བསམ་གཞིག་ལྷོད་ཀྱིས་བཏང་ན་འགྲིག་ཚོད་རེད།


New York COVID-19 Diaries - Endangered Language Alliance\nNew York COVID-19 Diaries\nNew York COVID-19 featured daily recordings in many different languages describing what members of some of the city’s most affected but least known communities were experiencing during the pandemic.\nནིའུ་ཡོག ཏོག་དབྱིབས་རིམས་ནད། ༡༩\nIn March 2020, New York City became the global epicenter of the coronavrius/COVID-19 epidemic. Nearly every New Yorker was affected, but early evidence suggests that minority, immigrant, and Indigenous communities in the outer boroughs of Queens, The Bronx, Brooklyn, and Staten Island were hit hardest, while being heard from the least. NYC’s diverse, multilingual communities have disproportionate numbers of healthcare workers, community leaders, teachers, parents, and ordinary people on the frontlines — and they fought an unprecedented battle.\nNew York COVID-19 isaproject of the Endangered Language Alliance (ELA) that featured daily recordings in many different languages describing what members of some of the city’s most affected but least known communities experienced. Every day, our correspondents, fromarange of minority and Indigenous cultures across Asia and Latin America, recordeda10-minute audio “diary entry” about what is happening to them and their community — in their mother tongue and with an English summary forawider audience.\nThe diaries reflected both the personal challenges of living under quarantine during an epidemic and the news and thoughts, fears and hopes, circulating among families, friends, and communities. New York COVID-19 is personal and real, focused on lived experience.\nDiarists: Diki Bista, Yeshi Jigme Gangne, Lhakpa Dolma Sherpa, Kesang Choden, Sangey Tashi, Dr. Konchog Tseten, Kesang Choden, Sangey Tashi, Karma Yangzen Sherpa, Dawa Lama, Urgen Lama, Tenzin, Zenaida Cantú, Saúl Quizet Rivera, Leobardo Ambrocio Ajtzalam, Ismael Alvarez.\nProduction Team: Nawang Tsering Gurung, Ross Perlin, Sienna Craig, Daniel Kaufman, Mark Turin, Maya Daurio, Tierney Brown.\n*See individual diarist playlists for daily entries, e.g. Yeshi’s Tibetan diary.*\nSupported by Dartmouth College Office of the Provost – Spark Initiative, Dartmouth Department of Anthropology – Claire Garber Goodman Fund, Peter Wall Institute for Advanced Studies, and the Endangered Language Alliance.\nཕྱི་ལོ་ ༢༠༢༠ ཕྱི་ཟླ་ ༠༣ ནས་ནིའུ་ཡོག་གྲོང་ནི་འཛམ་གླིང་ཐོག་གི་ཆེས་ཛ་དྲག་ཅན་གྱི་ཏོག་དབྱིབས་རིམས་ནད་ཀྱི་དཀའ་ཚེགས་ཅན་དུ་གྱུར་བ་དང་། གྲོང་ཁྱེར་གྱི་མི་ཕལ་མོ་ཆེར་བརྡབ་གསིག་དང་དཀའ་སྡུག་དངོས་སུ་མྱོང་དགོས་བྱུང་བ་རེད། ལྷག་པར་དུ་ཐོག་མའི་ཡུལ་དངོས་ཀྱི་གནས་ཚུལ་ལ་གཞིགས་ན། གྲོང་འཁྱེར་འདིའི་ས་ཁུལ་ལྔའི་ཁོངས་སུ་སྡོད་མཁན་གནས་སྤོས་ཀྱིས་སླེབས་པའི་གྲངས་ཉུང་མི་རིགས་ཀྱི་སྤྱི་ཚོགས་སུ་དཀའ་ངལ་ཆེ་ཤོས་དེ་མྱོང་བཞིན་པ་རེད། ཡིན་ན་ཡང་། གནས་ཚུལ་དངོས་སུ་གོ་ཤེས་ཐུབ་རྒྱུ་ཉུང་ཉུང་བྱུང་བ་རེད། དོན་དངོས་ཐོག་གྲོང་ཁྱེར་འདིའི་སྐད་ཡིག་སྣ་མང་ཅན་གྱི་སྤྱི་ཚོགས་དག་གི་སྨན་ཁང་ལས་བྱེད་དང་སྤྱི་ཚོགས་ཀྱི་འགོ་ཁྲིད། དགེ་རྒན། ཕ་མ། མི་མང་དཀྱུས་མ་བཅས་ཀྱིས་ནད་འགོག་གཡུལ་ས་ནས་གདོང་ལེན་དེ་སྔོན་ལོ་རྒྱུས་སུ་མ་བྱུང་བའི་འཐབ་རྒོལ་སྲུང་སྐྱོབ་འབུར་དུ་ཐོན་པ་བྱས་ཡོད།\nནིའུ་ཡོག ཏོག་དབྱིབས་རིམས་ནད། ༡༩ ཞེས་པ་འདི་ནི་ཛ་དྲག་སྐད་ཡིག་ལྷན་ཚོགས་ཀྱི་ལས་གཞི་ཞིག་ཡིན་ཞིང་འདི་ནི་གྲོང་ཁྱེར་དུ་གནས་སྡོད་ཨེ་ཤ་ཡ་དང་གདོད་མའི་ཨ་རི་བ་བཅས་ཆོས་ལུགས་དང་གོམས་སྲོལ་མི་གཅིག་པའི་གྲངས་ཉུང་མི་རིགས་ཁག་གི་མི་སྣ་ཁ་ཤས་ཀྱིས་ཏོག་དབྱིབས་རིམས་ནད་ཀྱི་དཀའ་ངལ་དངོས་སམ་ཤུགས་ཀྱིས་ཉམས་སུ་མྱོང་བ་སོ་སོ་སྐད་ཡིག་གི་ལམ་ནས་ཉིན་ལྟར་སྒྲ་འཇུག་བྱས་པའི་ཉིན་ཐོ་ཞིག་ཡིན། ཉིན་ལྟར་སྐར་མ་བཅུ་ཅན་གྱི་ཉིན་ཐོའི་ནང་དོ་བདག་སོ་སོ་དང་གཡས་གཡོན་སྤྱི་ཚོགས་སུ་དཀའ་ངལ་ཇི་བྱུང་རྣམས་སོ་སོའི་ཕ་སྐད་ཀྱི་ནང་དུ་སྒྲ་འཇུག་བྱས་ཤིང་སྤྱི་ཚོགས་ཁྱོན་ཡོངས་ལ་དམིགས་ནས་དེར་སྙིང་བསྡུས་དབྱིན་ཡིག་ཏུ་འགྲེལ་བརྗོད་བྱས་ཡོད། འདི་ནི་ནིའུ་ཡོག་མངའ་སྡེའི་བློན་ཆེན་གྱིས་ཉིན་ལྟར་གནས་གསར་ཡོངས་གྲགས་གནང་བ་དང་འདྲ་ལ་ད་དུང་དོ་བདག་དང་། ནང་མི། གྲོགས་ཕོ་མོ། སྤྱི་ཚོགས་བཅས་ཀྱི་གསར་གནས་དང་། བསམ་ཚུལ། དངངས་འཚབ། རེ་བ་སོགས་ཀྱིས་གཏམས་པ་ཞིག་ཡིན། ནིའུ་ཡོག ཏོག་དབྱིབས་རིམས་ནད། ༡༩ འདི་བཞིན་གསར་འགྱུར་ཞིག་མིན་ན་ཡང་། འདིའི་ནང་སྒེར་དང་དངོས་ཡོད་ཀྱི་གནས་ཚུལ་དུ་མ་འདུས་པས་མུན་ནག་གི་དུས་ཚོད་འདིར་གཞན་ལ་ཕན་ཐོགས་ངེས་ཅན་ལྡན་ཡོད་པས་གསན་གཟིགས་ཡོང་བ་ཞུ།\nन्यूयोर्कको कोभिड-१९ बारे यो कुनै समाचार होईन । तर कठिन परिस्थितिमा मानिसहरुलाई सहयोग गर्ने बारेको केही वास्तविक कुराहरु हो यो । यो एउटा १० मिनेटको “दैनिकी” हो, जुन समुदायको भोगाई, अनुभूतिहरु ति समुदायका मानिसहरुले आफ्नै मातृभाषामा ब्यक्त गरिरहेका छन् । र यो सबै दर्शक श्रोताहरु समक्ष पुग्न सकोस् भनेर सारसंक्षेप अंग्रेजीमा तयार गरिएको छ ।\nNueva York COVID-19: diversos diarios de una ciudad bajo asedio – Voces indigenas\nDesde marzo de 2020, la ciudad de Nueva York fue un epicentro mundial de la epidemia de coronavirus / COVID-19. Casi todos los neoyorquinos se han visto afectados, pero las primeras evidencias sugieren que las comunidades minoritarias, inmigranteseindígenas en Queens, Brooklyn y el Bronx están siendo las más afectadas, mientras que se escucha lo más mínimo posible. Las comunidades diversas y multilingües de Nueva York tienen trabajadores de la salud, líderes comunitarios, maestros, padres y personas comunes en primera línea, y están luchando en una batalla sin precedentes.\nNueva York COVID-19 es un proyecto que presenta grabaciones diarias en muchos idiomas diferentes que describen lo que están experimentando los miembros de algunas de las comunidades más afectadas pero menos conocidas de la ciudad. Todos los días, nuestros 10 corresponsales, de una variedad de culturas en Asia y América Latina, graban una “diario” en audio de 10 minutos sobre lo que les está sucediendoaellos yasu comunidad, en su lengua materna y con un mensaje en inglés/español para un público más amplio. Al igual que la actualización diaria del gobernador del estado de Nueva York, Cuomo, este diario reflejan tanto los desafíos personales de vivir en cuarentena durante una epidemia como las noticias y pensamientos, miedos y esperanzas, que circulan entre familias, amigos y comunidades. Nueva York COVID-19 no es la noticia, sino algo mucho más personal y real: experiencia vivida.